ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΣΤ**΄**

Παρασκευή 9 Μάϊου 2025

Αθήνα, σήμερα στις 9 Μάϊου 2025, ημέρα Παρασκευή και ώρα 09.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (ΑΘΑΝΑΣΙΟΣ ΜΠΟΥΡΑΣ):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 8-5-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΓ΄ συνεδριάσεώς του, της Πέμπτης 8 Μαΐου 2025 σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας υπό τη Σύμβαση των Ηνωμένων Εθνών για το Δίκαιο της Θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας»)

Εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 3/4.11.2024 επερώτηση που κατέθεσε ο ανεξάρτητος Βουλευτής Α΄ Θεσσαλονίκης κ. Μιχαήλ Χουρδάκης προς τους Υπουργούς Εθνικής Οικονομίας και Οικονομικών και Ανάπτυξης, με θέμα: «Α) Το με αριθμό πρωτοκόλλου 150709 ΕΞ 2024/15-10-2024 έγγραφο της Ειδικής Υπηρεσίας Συντονισμού Ταμείου Ανάκαμψης του Υπουργείου Εθνικής Οικονομίας και Οικονομικών. Β) Το με αριθμό πρωτοκόλλου 76139/04-10-2024 έγγραφο του Γενικού Γραμματέα του Εμπορίου του Υπουργείου Ανάπτυξης».

Πριν δώσω τον λόγο στον επερωτώντα Ανεξάρτητο Βουλευτή, θα κάνω μια ανακοίνωση προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Τον λόγο έχει, και καλείται στο Βήμα, ο επερωτών ανεξάρτητος Βουλευτής Α΄ Θεσσαλονίκης κ. Μιχαήλ Χουρδάκης για δέκα λεπτά.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Είναι λυπηρό που η ερώτηση αυτή διεξάγεται σε άδεια Aίθουσα, δεδομένου μάλιστα ότι είναι μια επερώτηση ενός μεμονωμένου Βουλευτή, κάτι που δεν έχει γίνει, απ’ ό,τι ενημερώθηκα, για πάρα πολλά χρόνια στο Ελληνικό Κοινοβούλιο. Κι φαίνεται ότι τα κόμματα δεν δείχνουν το ενδιαφέρον που θα έπρεπε για ένα τόσο σημαντικό θέμα, ενώ, κατά τα άλλα, θεωρητικά μεν, κόπτονται και για την ακρίβεια και για τα προβλήματα στην ανάπτυξη και για τα προβλήματα με τις απευθείας αναθέσεις και ούτω καθεξής.

Πριν ξεκινήσω, θέλω επίσης να καταθέσω προς γνώση και του Σώματος και όλων όσοι θα δουν ή βλέπουν αυτή τη στιγμή τη διεξαγωγή αυτής της συζήτησης ότι, όπως πολύ σωστά είπατε, η κατάθεση της επερώτησής μου έγινε στις 4 Νοεμβρίου. Σήμερα έχουμε 9 Μαΐου. Έχουν μεσολαβήσει δηλαδή έξι γεμάτοι μήνες. Και ακόμα και χθες, όταν ενημερώθηκα ότι οριστικοποιήθηκε ποιος θα έρθει να απαντήσει, από τις υπηρεσίες της Βουλής -δεν χρειάζεται να πω συγκεκριμένα ποιος ή ποιοι-, όταν έθεσα το θέμα ότι ο κ. Καλαφάτης, όπως συζητήσαμε και πριν μπούμε στην Αίθουσα, μάλλον δεν είναι ο καθ’ ύλην αρμόδιος γι’ αυτό το θέμα, μου είπαν: «Μην παραπονιέσαι. Δεν φτάνει που προγραμματίστηκε». Ακριβώς έτσι! Λες και το να τηρείται ο Κανονισμός και να μπαίνει μια επερώτηση ενός Βουλευτή είναι χατίρι και αυτό δικαιολογεί άλλες ενδεχομένως είτε καθυστερήσεις, είτε δυσκολίες, είτε δυστοκίες στην επιλογή του προσώπου που θα απαντήσει.

Κύριε Υπουργέ, κυρίες και κύριοι, λίγοι, συνάδελφοι που είστε εδώ, η σημερινή συζήτηση της επερώτησής μου αφορά ένα πάρα πολύ κρίσιμο θέμα, που αγγίζει τον πυρήνα της χρηστής διοίκησης και της εύρυθμης λειτουργίας του κράτους δικαίου. Δεν έχει καμία σχέση με καμία κομματική φανέλα. Και ο σκοπός είναι να εξυπηρετήσει μόνο πώς τα ευρώ που υπάρχουν στο ταμείο του Υπουργείου Οικονομικών, τα οποία έχουν προκύψει με πολύ δυσκολία και με πάρα πολλές στερήσεις από τους πολίτες, θα αξιοποιηθούν με τον καταλληλότερο τρόπο.

Ο λόγος που έκανα αυτή την επερώτηση ήταν ότι στην αρχική μου ερώτηση από 12 Σεπτεμβρίου του 2024 προς τα ίδια Υπουργεία, όταν έθεσα το θέμα για το υψηλότατο ποσοστό επί των συμβάσεων, το οποίο αντιστοιχεί και σε ένα πολύ σημαντικό ποσοστό επί των συνολικών ποσών, οι απαντήσεις που έλαβα από το Υπουργείο Ανάπτυξης ήταν, ας πούμε, πλημμελείς, από το δε Υπουργείο Οικονομικών πρακτικά ανύπαρκτες. Γι’ αυτό και αναγκάστηκα να επανέλθω με επερώτηση.

Η καταχρηστική και αυτή η διαρκώς αυξανόμενη χρήση του εργαλείου των απευθείας αναθέσεων στις δημόσιες συμβάσεις είναι μια πρακτική που, ενώ θα έπρεπε να αποτελεί την εξαίρεση και όχι τον κανόνα, στην πράξη έχει καταντήσει να είναι ο κανόνας, κάτι που υπονομεύει και τη διαφάνεια και τον ανταγωνισμό και τελικά τη νομιμότητα στη διαχείριση του δημόσιου χρήματος, που, όπως σας είπα, είναι το βασικό στοιχείο της σημερινής επερώτησης.

Δεν μιλάμε για μια απλή παρέκκλιση ή μια προσωρινή ανάγκη που θα καλύψει ανάγκες, αλλά μια καθιερωμένη δυστυχώς εδώ και πάρα πολλά χρόνια και αποδεκτή δυστυχώς μεθοδολογία, που εξελίσσεται σε μηχανισμό διασπάθισης του δημοσίου χρήματος. Και τούτο, κυρίες και κύριοι, τεκμηριώνεται αβίαστα από τα στοιχεία και από τα νούμερα.

Η καταχρηστική πρακτική της απευθείας ανάθεσης στις δημόσιες συμβάσεις, όπως προκύπτει από τα στοιχεία του Κεντρικού Ηλεκτρονικού Μητρώου Δημοσίων Συμβάσεων -όταν θα το αναφέρω ξανά, για συντομία θα λέω «ΚΗΜΔΗΣ»- έφτασε σε πρωτοφανές επίπεδο κατά το πρώτο τετράμηνο του 2024 -όχι ότι το 2023 ήταν καλύτερο- και δυστυχώς ούτε και από εκεί και πέρα τα νούμερα είναι καλύτερα.

Με τα στοιχεία που σας γνωστοποίησα στην αρχική μου ερώτηση τον Σεπτέμβριο του 2024, το 72% των συμβάσεων για το τετράμηνο Ιανουαρίου-Απριλίου του 2024 πραγματοποιήθηκε μέσω απευθείας ανάθεσης. Από τις εξήντα επτά χιλιάδες οκτακόσιες τέσσερις συμβάσεις συνολικού ποσού 6,25 δισεκατομμυρίων το 72%, δηλαδή σαράντα εννιά χιλιάδες εκατό τριάντα πέντε συμβάσεις, ήταν με απευθείας ανάθεση.

Ξέρω -θα αναφερθεί πιθανώς και ο κ. Καλαφάτης- ότι το ποσό που αντιστοιχεί σε αυτό είναι «μόνο» -σε εισαγωγικά η λέξη «μόνο»- 15%. Προφανώς και θα ήταν τόσο χαμηλό, περίπου 14%, όταν αυτές οι συμβάσεις που επιτρέπεται να γίνουν με απευθείας ανάθεση είναι εκ των πραγμάτων χαμηλού ποσού. Όμως, θα πρέπει να δείτε το ποσοστό επί των συμβασιοποιημένων χρημάτων.

Παρόμοια δυστυχώς ήταν η εικόνα και το 2023, στο 73%. Και παρόμοια δυστυχώς, στο 75%, είναι και η εικόνα για το ενιάμηνο Ιανουαρίου-Σεπτεμβρίου, αν δηλαδή βάλουμε και μερικούς μήνες ακόμα στην παραπάνω εξίσωση.

Δεν χρειάζεται να μπω πολύ σε νούμερα, ούτε θα τα αναφέρω πολύ από εδώ και πέρα. Οι 169.928 συμβάσεις γι’ αυτό το εννεάμηνο είχαν ως αποτέλεσμα οι 127.703 να γίνουν με απευθείας ανάθεση. Είναι δηλαδή μια πάγια τακτική. Ήταν το ’23, ήταν το ’24, εξακολουθεί και το ’25.

Κυρίες και κύριοι της Νέας Δημοκρατίας, μην το πάρετε στραβά. Δεν το κάνετε μόνο εσείς. Το κάνανε και οι προηγούμενοι και είναι κάτι το οποίο πρέπει να αλλάξει, να αλλάξει το ότι τρεις στις τέσσερις συμβάσεις συνάπτονται παρακάμπτοντας διαγωνιστικές διαδικασίες σε καθεστώς αδιαφάνειας και αλόγιστης διαχείρισης. Δεν είναι απλώς μια λειτουργική παρέκκλιση. Ο τρόπος με τον οποίο γίνονται οι συμβάσεις αλλοιώνει την αγορά, παραβιάζει ξεκάθαρα τη θεσμική ισορροπία και δημιουργεί ένα πεδίο για πελατειακές εξυπηρετήσεις, εξαρτήσεις και ό,τι άλλες σχέσεις μπορεί κάποιος να φανταστεί.

Η αυξημένη και καταχρηστική χρήση των απευθείας αναθέσεων έχει προκαλέσει ανησυχία και σε ευρωπαϊκό επίπεδο και γι’ αυτό η Ευρωπαϊκή Επιτροπή έχει ζητήσει από την Ελλάδα ήδη εδώ και καιρό να περιορίσει τη χρήση αυτής της διαδικασίας, θέτοντας μάλιστα ως προϋπόθεση τη μείωση αυτής της κακής πρακτικής για να εκταμιευθούν περαιτέρω κονδύλια από το Ταμείο Ανάκαμψης, διαφορετικά αυτό θα καθυστερούσε και δεν θα γινόταν.

Το μήνυμα λοιπόν είναι ξεκάθαρο. Ούτε τα ευρωπαϊκά κονδύλια ούτε τα ελληνικά χρήματα που ματωμένα έχουν συλλεγεί από τους φορολογούμενους μπορούν να χρηματοδοτούν αδιαφανείς διαδικασίες. Σε καμία περίπτωση, ακόμα και αν είναι μόνο το 14,8% της συνολικής δαπάνης αυτό το 72% των συμβασιοποιημένων ποσών, δεν πρέπει να παρακάμπτεται ο υγιής ανταγωνισμός, η διαφάνεια και κυρίως ο έλεγχος, διότι αυτό είναι το κρίσιμο.

Με το υφιστάμενο θεσμικό πλαίσιο -είναι το άρθρο 118 του ν.4412 από το 2016- προβλέπεται ότι οι συμβάσεις παροχής υπηρεσιών και προμηθειών με απευθείας αναθέσεις δεν μπορούν να ξεπερνούν τις 30.000 ευρώ χωρίς ΦΠΑ και όταν αφορούν έργα, μελέτες και τεχνικές υπηρεσίες το διπλάσιο ποσό πάλι χωρίς ΦΠΑ. Θυμίζω ότι λίγο καιρό πριν αυτά τα ποσά ήταν περίπου στο 30% χαμηλότερα.

Παρ’ όλα αυτά όμως η νομοθετική ρύθμιση είναι εκεί για να εξυπηρετήσει έκτακτες ανάγκες, πραγματικά έκτακτες και όχι να οδηγεί σε καταχρηστική κατάτμηση συμβάσεων ή σε αδιαφανείς διαδικασίες που πλήττουν τις αρχές του υγιούς ανταγωνισμού.

Βλέπουμε και ξέρετε όλοι όσοι έχετε διοικήσει σε οποιοδήποτε επίπεδο της ελληνικής κοινωνίας ότι οι απευθείας αναθέσεις αποτελούν διαδικασία όπου συνηθέστατα ανατίθενται απευθείας σε συγκεκριμένους προμηθευτές περισσότερες από μία φορά στον καθένα με λιγότερους από δύο -δηλαδή μόνο με έναν- πιθανούς υποψηφίους και με την αποφυγή διενέργειας ανοιχτού διαγωνισμού. Η έλλειψη επαρκούς αιτιολογίας διαδικασίας για τις απευθείας αναθέσεις ως προς την πραγματική αιτιολογία -υπάρχουν απρόβλεπτες και επείγουσες περιστάσεις-, η έλλειψη τεκμηρίωσης του αντικειμένου της σύμβασης και του προϋπολογισμού της, ειδικά όταν αυτός προσεγγίζει το επιτρεπόμενο χρηματικό όριο της απευθείας ανάθεσης, τις 30.000 και τις 60.000 αντίστοιχα για συμβάσεις παροχής υπηρεσιών ή έργων μελετών, αποτελούν επίσης θέματα πολύ σημαντικά που εγείρουν βάσιμες αμφισβητήσεις για την ακεραιότητα της διαδικασίας.

Είναι μάλλον σαφές ότι οι αναθέτοντες φορείς δεν έχουν αντιληφθεί τη διακριτική ευχέρεια που τους δίνει η νομοθεσία, αλλά πράγματι για έκτακτες περιπτώσεις και όχι για να μπορέσουν να παγιώσουν συνθήκες αδιαφάνειας. Όταν δηλαδή προσκαλείται μόνο ένας οικονομικός φορέας, χωρίς να προκύπτει από πουθενά γιατί επιλέγεται αυτός, αν είναι ο κατάλληλος, τι έχει κάνει στο παρελθόν, αν έχει αξιολογηθεί για πρωθύστερες συμβάσεις, αυτό δημιουργεί βάσιμες υποψίες για χαριστικές εξυπηρετήσεις. Δεν υπάρχουν επαρκείς εγγυήσεις για το τι πρέπει να γίνει και αυτό πρέπει να το λάβουμε πάρα πολύ σοβαρά υπόψη, όπως πολύ σοβαρά υπόψη πρέπει να ληφθεί και το γεγονός ότι δεν έχει εδραιωθεί καθόλου στους δημόσιους φορείς κάποια αντίληψη ότι είναι αναγκαία η υιοθέτηση συστήματος εσωτερικού ελέγχου μέσω του οποίου οποιαδήποτε καταγγελία ή παράπονο θα προκύψει από τέτοιου τύπου συμβάσεις και τέτοιου τύπου αναθέσεις, ότι θα αξιολογηθεί καταλλήλως και ότι θα προκύψουν οι αναγκαίες δικλείδες για την αντιμετώπιση των δημοσιονομικών κινδύνων που συνεπάγονται οι απευθείας αναθέσεις.

Η κατάχρηση των απευθείας αναθέσεων επίσης επηρεάζει και την οικονομία και αυτό, κύριε Υπουργέ, διότι αποκλείονται μικρομεσαίες επιχειρήσεις που δεν έχουν πρόσβαση, που δεν ξέρουν κάποιον, που δεν έχουν κάποιον να προωθήσει τη δική τους απευθείας ανάθεση και με αυτόν τον τρόπο δημιουργείται μια παραοικονομία του δημοσίου, υπονομεύοντας εν τέλει συνολικά το θεσμικό οικοδόμημα και όλο αυτό που θέλουμε για να βγει η χώρα από το οικονομικό αδιέξοδο και να μπει επιτέλους σε μια πραγματική τροχιά ανάπτυξης και σε μια πραγματική τροχιά αλλαγής του παραγωγικού μοντέλου.

Αντί λοιπόν να χτίζουμε ένα κράτος που στηρίζεται στην αξιοκρατία, τη λογοδοσία και τον έλεγχο, χτίζουμε ένα κράτος επιδοτούμενης αδιαφάνειας.

Το ερώτημα είναι τι κάνει η Κυβέρνηση για να περιορίσει αυτήν την κατάχρηση, τι έχετε κάνει εσείς, κύριε Υπουργέ, για να διασφαλίσετε ότι τα χρήματα των Ελλήνων και των Ευρωπαίων φορολογουμένων χρησιμοποιούνται με διαφάνεια και δικαιοσύνη. Δεν μπορεί να είναι άλλοθι ότι υπάρχουν διοικητικές δυσκολίες, ότι δεν υπάρχει πάντα πολυάριθμο εξειδικευμένο προσωπικό ή ότι είναι φορτωμένα τα δικαστήρια. Δεν μπορεί αυτό να είναι η λύση σε κάθε πρόβλημα που σχετίζεται με τις απευθείας αναθέσεις. Η καθυστέρηση της διοίκησης δεν δικαιολογεί προσφυγή πάρα μόνο σε εξαιρετικές διαδικασίες, παρά μόνο σε έκτακτες και απρόβλεπτες περιπτώσεις. Το ότι αυτές οι απευθείας συμβάσεις αναρτώνται στη «Διαυγεία» πάλι δεν λύνει το πρόβλημα, γιατί όπως ξέρετε δεν προηγείται καθόλου προσυμβατικός έλεγχος νομιμότητας από το Ελεγκτικό Συνέδριο ούτε δυνατότητα παρέμβασης της ΕΑΑΔΗΣΥ. Μόνο εκ των υστέρων μπορεί κάτι να γίνει, μετά την ανάρτηση στη «Διαύγεια», αλλά απαιτείται να έχει προηγηθεί και δυστυχώς δεν γίνεται επαρκής έλεγχος και λογοδοσία.

Κύριε Καλαφάτη, έχετε δει τις ερωτήσεις που περιλαμβάνονται και στην ερώτηση από τον Σεπτέμβριο και στην επερώτηση από τον Νοέμβριο. Δεν θα τις διαβάσω εκ νέου για οικονομία του χρόνου. Θέλω όμως πάρα πολύ ειλικρινά και με κάθε καλή διάθεση να σας παρακαλέσω να μην κρυφτείτε πίσω από νούμερα, να απαντήσετε επί της ουσίας τι θα κάνει η Κυβέρνησή σας προκειμένου πράγματι να μειωθεί αυτή η κακή πρακτική που δεν είναι δική σας, την κληρονομήσατε, αλλά φαίνεται ότι δεν έχετε το ενδιαφέρον να τη μειώσετε, ποιους άλλους ελεγκτικούς μηχανισμούς θα δημιουργήσετε και ποια είναι τα μέτρα που προτίθεστε να λάβετε, προκειμένου οι απευθείας αναθέσεις να μην αποτελούν τον κανόνα, δηλαδή το 72%, αλλά να περιορίζονται σε αυτό που ήθελε ο νομοθέτης, στις απολύτως έκτακτες, επείγουσες και αιτιολογημένες περιπτώσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Χουρδάκη.

Κυρίες και κύριοι συνάδελφοι, γίνεται γνωστό στο Σώμα ότι οι Υπουργοί Υποδομών και Μεταφορών, Εθνικής Οικονομίας και Οικονομικών, Εξωτερικών, Προστασίας του Πολίτη και Ανάπτυξης κατέθεσαν στις 8.5.2025 σχέδιο νόμου «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας».

Επίσης, οι Υπουργοί Ναυτιλίας και Νησιωτικής Πολιτικής, Εθνικής Οικονομίας και Οικονομικών, Εξωτερικών, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Δικαιοσύνης και Μετανάστευσης και Ασύλου κατέθεσαν στις 8.5.2025 σχέδιο νόμου: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών».

Παραπέμπονται στην αρμόδια Διαρκή Επιτροπή.

Κύριε Υπουργέ, κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Ευχαριστώ πολύ, κύριε Πρόεδρε.

Ευχαριστώ και εσάς, κύριε συνάδελφε που επανέρχεστε για ένα θέμα στο οποίο κρίνατε ότι δεν λάβατε ικανοποιητικές απαντήσεις και καλείτε την Κυβέρνηση σ’ αυτήν τη σημαντική διαδικασία να τοποθετηθεί επί του ζητήματος που θέσατε.

Η Κυβέρνηση ανταποκρίνεται, όπως βεβαίως κάνει πάντα, γιατί όποιος δει το ιστορικό των απαντήσεων σε κοινοβουλευτικές διαδικασίες όπως είναι η σημερινή, σε ερωτήσεις, σε επίκαιρες ερωτήσεις, θα διαπιστώσει ότι η Κυβέρνηση είναι πάντα εδώ για να απαντάει. Εσείς πολύ σωστά επιτελείτε το κοινοβουλευτικό σας καθήκον, αλλά και η Κυβέρνηση πολύ σωστά είναι εδώ και απαντά με τη διαδικασία αυτή. Απαντώ εγώ ως Υφυπουργός Ανάπτυξης διότι αποταθήκατε στο Υπουργείο Οικονομικών και στο Υπουργείο Ανάπτυξης, άρα η Κυβέρνηση απαντά δι’ εμού, ανεξαρτήτως από το αν το χαρτοφυλάκιό μου έχει σχέση μ’ αυτό το ζήτημα. Το κυρίαρχο ζήτημα είναι ότι η Κυβέρνηση είναι εδώ και απαντά και μάλιστα για ένα θέμα το οποίο αξιολογεί ως ιδιαίτερα σοβαρό.

Και αυτό φαίνεται όχι μονάχα από την διαρκή πολιτική της θέση όσον αφορά στον σεβασμό, στη χρηστή διοίκηση, στους κανονισμούς, στους νόμους, στην πολιτική της διαφάνειας που σε όλη τη διάρκεια των τελευταίων έξι χρόνων η Κυβέρνηση επιδεικνύει, αλλά ακόμη και σε αυτό το συγκεκριμένο βήμα διάλογου που βλέπω ότι οι Βουλευτές της Νέας Δημοκρατίας είναι εδώ ουσιαστικά πλειοψηφία. Άρα, με κάθε τρόπο η Κυβέρνηση δείχνει το ενδιαφέρον της και για αυτό το θέμα.

Κύριοι συνάδελφοι, θα ήθελα να ξεκινήσω με κάποια πράγματα τα οποία είναι γνωστά ενδεχομένως άλλα μέσα από αυτές τις διαδικασίες δίνεται η ευκαιρία να ενημερωθεί και ο κόσμος ο όποιος δεν γνωρίζει. Γι’ αυτό σας λέω ότι είναι πολύ χρήσιμες αυτές οι διαδικασίες και ευχαριστώ που μου δίνετε τη δυνατότητα να ενημερώσω όχι μονάχα εσάς αλλά και τους συναδέλφους και το κοινό. Γνωρίζετε, κύριε συνάδελφε, ότι η διαδικασία της απευθείας ανάθεσης επιτρέπεται για όσες περιπτώσεις ρητώς περιλαμβάνονται στον σχετικό νόμο. Με βάση το άρθρο 118 του ν.4412/2016 που διέπει τις δημόσιες συμβάσεις μπορεί να γίνει απευθείας ανάθεση όταν η εκτιμώμενη αξία της σύμβασης είναι ίση ή κατώτερη από 30.000 ευρώ. Μάλιστα πρόκειται για νόμο εναρμονισμένο στις ευρωπαϊκές Οδηγίες 2014/2024 και 2014/2025 καθώς αρχικά το ποσό της απευθείας ανάθεσης δεν θα έπρεπε να είναι μεγαλύτερο από 20.000 ευρώ κάτι που άλλαξε για τις ανάγκες της πανδημίας του κορωνοϊού. Διαπιστώθηκε εκείνη τη χρονική περίοδο ότι μειώθηκε δραστικά το διοικητικό βάρος τόσο στις αναθέτουσες αρχές όσο και στους οικονομικούς φορείς. Οι διαδικασίες συντμήθηκαν χρονικά. Υπήρχε περισσότερη διαφάνεια στις συμβάσεις και εξομαλύνθηκε η ίση μεταχείριση των οικονομικών φορέων. Συνυπολογίστε δε ότι με το άρθρο του ίδιου νόμου, το 120, εισάχθηκε για πρώτη φορά η πρόβλεψη για δημοσίευση της πρόσκλησης πριν την ανάθεση της σύμβασης.

Κατανοείτε, αγαπητέ συνάδελφε, φαντάζομαι ότι όταν μιλάμε για διαφάνεια αυτό σημαίνει πως οι όροι μιας σύμβασης πρέπει να είναι γνωστοί εκ των προτέρων σε όλους. Μπορεί να φαίνεται αυτονόητο κάτι τέτοιο, όπως αυτό το οποίο αναφέρω τώρα, όμως αυτό ισχύει μετά τον νόμο που εσείς τώρα ζητάτε να αλλάξει, όπως και ότι η απευθείας ανάθεση, πάλι με βάση αυτόν τον νόμο, προβλέπεται ως εξαιρετική διαδικασία και μόνο. Και βέβαια υπάρχουν αντίστοιχες δικλείδες ασφαλείας ακριβώς για να αποφεύγονται οι κατατμήσεις. Επιπρόσθετα, με τη διαδικασία της απευθείας ανάθεσης και ειδικά όταν η συνολική δαπάνη είναι αρκούντως χαμηλή, το όποιο όφελος που προσφέρεται από μία διαγωνιστική διαδικασία σε όρους χαμηλότερης τιμής προμηθειών είναι πολύ μικρότερο από το κόστος διεξαγωγής μιας ανοικτής διαγωνιστικής διαδικασίας σε όρους πόρων. Όσοι έχουν μια εμπειρία και από την πολιτική αλλά κυρίως από τη διοίκηση μπορούμε πολύ καλά να καταλάβουμε τι σημαίνει αυτό. Τι σημαίνει δηλαδή πόροι όσον αφορά στη διοίκηση τα προδικαστικά όργανα, τα δικαστήρια αλλά βεβαίως και οι χρονικοί πόροι γιατί υπάρχουν και όροι χρόνου.

Οι απευθείας αναθέσεις, κυρίες και κύριοι συνάδελφοι, είναι αλήθεια ότι γίνονται συχνά και πεδίο πολιτικής αντιπαράθεσης. Αυτό θα μπορούσα να το καταλάβω. Πολλές φορές -όχι στη συγκεκριμένη περίπτωση- γίνονται και αντικείμενο λαϊκισμού. Και αυτό είναι κάτι το οποίο θα πρέπει όλοι να το προσέξουμε αν θέλουμε να κρατήσουμε τα όρια του πολιτικού διαλόγου σε ένα επίπεδο υψηλό και σε ένα επίπεδο όπου αυτός ο διάλογος θα επιφέρει ουσιαστικά και χρήσιμα αποτελέσματα και σε επίπεδο προτάσεων. Αμφισβητείται η χρησιμότητά τους, με κάποια σχετική ευκολία ωστόσο, καθώς αυτοί που τις βάζουν στο στόχαστρο παραγνωρίζουν ότι οι αναθέτουσες αρχές έχουν ήδη προβλέψει για τον έγκαιρο και ορθολογικό προγραμματισμό των αναγκών τους και καλύπτουν με αυτές έκτακτες ανάγκες που δεν ήταν δυνατόν να προβλεφθούν και οι οποίες είναι μικρής αξίας, πάντως πάντα εντός ορίων του νόμου. Παραγνωρίζουν πολλές φορές αυτοί οι οποίοι το κάνουν αυτό ότι οι αναθέτουσες αρχές φροντίζουν να διασφαλίσουν την αντικειμενική ακεραιότητα της διαδικασίας, αιτιολογούν τις ανάγκες τους και ορίζουν με σαφήνεια το αντικείμενο αυτής της ανάγκης υπολογίζοντας με ακρίβεια την εκτιμώμενη δαπάνη αφού έχει προηγηθεί προηγουμένως έρευνα αγοράς. Και πάντα όμως τηρώντας τους διακριτούς ρόλους των οργάνων ώστε να μην εμπλέκεται με όλα τα αντικείμενα εργασίας το ίδιο πρόσωπο. Γι’ αυτό και το αρμόδιο προσωπικό ενημερώνεται και εκπαιδεύεται διαρκώς.

Μιλάτε για έλεγχο και διαφάνεια. Σημαντικές έννοιες, σημαντικές επισημάνσεις. Όμως η ανάρτηση των εγγράφων στο ΕΣΗΔΗΣ, το ΚΗΜΔΗΣ και τη ΔΙΑΥΓΕΙΑ, προσφέρει ακριβώς αυτή τη διαφάνεια στις διαδικασίες. Ως γνωστόν, σε ένα κράτος δικαίου η ανάρτηση των εγγράφων στα προαναφερθέντα συστήματα διασφαλίζει ότι η δράση της δημόσιας διοίκησης, ιδιαίτερα όταν αναγνωρίζεται σε αυτήν ευρεία διακριτική ευχέρεια παρέχει εγγυήσεις διαφάνειας, αμεροληψίας και αντικειμενικότητας. Δημιουργεί τόσο στους πολίτες όσο και στους οικονομικούς φορείς την πεποίθηση ότι η διαδικασία που ακολουθείται είναι αδιάβλητη και ότι η διαχείριση των δημόσιων πόρων γίνεται με τον βέλτιστο δυνατό τρόπο. Ποιος Έλληνας επί παραδείγματι δεν μπορεί να μπει στη ΔΙΑΥΓΕΙΑ και να αναζητήσει την οποιαδήποτε σύμβαση ώστε να δει και την παραμικρή της λεπτομέρεια.

Όσον αφορά στην έκθεση 4/2023 την οποία επικαλείστε στην επερώτηση και την οποία δημοσίευσε το Ελεγκτικό Συνέδριο στα τέλη του 2023, το Ελεγκτικό Συνέδριο όπως και η ΕΑΔΗΣΥ και η Εθνική Αρχή Διαφάνειας είναι οι ελεγκτικοί μηχανισμοί που ορίζονται στη νομοθεσία και οι κατ’ εξοχήν αρμόδιοι για τον έλεγχο των αναθετουσών αρχών και για τις διαδικασίες των απευθείας αναθέσεων. Επίσης, ελεγκτικούς μηχανισμούς αποτελούν και τα διοικητικά δικαστήρια. Επομένως, σε καμία περίπτωση κατά την άποψή μας δεν μπορεί να επικαλεστεί κανείς ότι το Ελεγκτικό Συνέδριο είναι αναρμόδιο. Επί της ουσίας αξίζει να σημειωθεί ότι η έκθεση του Ελεγκτικού Συνεδρίου μεταξύ άλλων παρατηρεί ότι το υψηλότερο ποσοστό απευθείας αναθέσεων αφορά τα νοσοκομεία. Και υπάρχει λόγος γι’ αυτό. Αφορά τις έκτακτες συνθήκες που προκάλεσε η πανδημία. Επίσης, φαίνεται –ίσως να διέφυγε της προσοχής σας- ότι η ίδια η έκθεση αναφέρει χαρακτηριστικά πως δεν έχει ως στόχο την απόδοση ευθυνών αλλά τον εντοπισμό των αδυναμιών του συστήματος με σκοπό τη βελτίωσή τους. Σας το είπα και προηγουμένως, είναι σημαντικό να υπάρχουν προτάσεις και να υπάρχει ουσιαστικός και ειλικρινής διάλογος για ζητήματα σαν αυτά. Από τα στοιχεία που διαθέτουν οι υπηρεσίες και έχουμε ήδη προσκομίσει προκύπτει ότι για το πρώτο τετράμηνο του 2024 αμέσως μετά τη δημοσίευση της έκθεσης η συνολική δαπάνη που αντιστοιχεί στις συμβάσεις απευθείας αναθέσεων είναι πολύ χαμηλότερη και αντιστοιχεί μόλις στο 14,8% της συνολικής δαπάνης.

Προτρέξατε και με παροτρύνατε να μην αναφερθώ σε στοιχεία αλλά δεν μπορώ να μην αναφερθώ σε στοιχεία πραγματικότητας και τεκμηρίωσης της αλήθειας. Ένα τμήμα μάλιστα των απευθείας αναθέσεων αφορά κάλυψη αναγκών οι οποίες δεν είχαν συμπεριληφθεί στον αρχικό προγραμματισμό των φορέων όπως αυτός αποτυπώνεται στον αρχικό προϋπολογισμό και προκύπτουν από έκτακτα περιστατικά και όχι πάγιες ανάγκες.

Κύριε συνάδελφε, κυρίες και κύριοι συνάδελφοι, η Κυβέρνηση του Κυριάκου Μητσοτάκη από την πρώτη στιγμή έχει κάνει πράξη το σύνθημα «διαφάνεια παντού». Επιδιώκει μέσα από διαρκείς και ουσιαστικές μεταρρυθμίσεις να βελτιώσει την αποτελεσματικότητα του συστήματος δημοσίων συμβάσεων.

Γι’ αυτό και διεξάγει κεντρικούς διαγωνισμούς, υλοποιεί το πρώτο οργανωμένο σύστημα επαγγελματοποίησης του χώρου των δημοσίων συμβάσεων δια της κατάρτισης και της πιστοποίησης των υπαλλήλων που διενεργούν διαδικασίες δημοσίων συμβάσεων, απλοποιεί τη νομοθεσία περί δημοσίων συμβάσεων με σκοπό την επιτάχυνση των διοικητικών διαδικασιών, ψηφιοποιεί τις διαδικασίες δημοσίων συμβάσεων όσον αφορά την προετοιμασία, την ανάθεση και την εκτέλεσή τους, σχεδιάζει νέα εργαλεία για τη διεξαγωγή γρήγορων διαγωνιστικών διαδικασιών, για την κάλυψη των αναγκών των αναθετουσών αρχών όπως τα e-market places και το e-catalogues.

Κύριε συνάδελφε, για ένα πράγμα να είστε σίγουρος, ότι η Κυβέρνηση στοχεύει στην ισχυρή ανάπτυξη με τη συμβολή όλων των πολιτών. Όπως τόνισε πρόσφατα και ο Υπουργός Ανάπτυξης, ο κ. Θεοδωρικάκος, σταθερός στόχος μας είναι η ισχυρή παραγωγική ανάπτυξη με δημοσιονομική σταθερότητα και μείωση των ανισοτήτων.

Ταυτόχρονα, στοχεύουμε στο να κάνουμε τον δημόσιο τομέα φιλικό προς τους επενδυτές και προς τους συνεργάτες του, να είναι αποτελεσματικός, να παράγει έργο γρήγορα και έγκαιρα και όλα αυτά να γίνονται υπό καθεστώς πλήρους διαφάνειας, τηρώντας τους νόμους και τιμώντας τους θεσμούς.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Και τώρα θα δώσω τον λόγο σε όσους εκ των κοινοβουλευτικών εκπροσώπων βρίσκονται εντός της Αίθουσας του Κοινοβουλίου, χωρίς να τηρείται σειρά.

Ο Κοινοβουλευτικός Εκπρόσωπος της Ελληνικής Λύσης, κ. Φωτόπουλος, έχει τώρα τον λόγο, τον οποίο και καλώ στο Βήμα ή εάν επιθυμεί μπορεί να μιλήσει και από τη θέση του.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θα μιλήσω από τη θέση μου, δεν υπάρχει λόγος να ανέβω στο Βήμα.

Αναφέρθηκε ο κύριος Υπουργός στην περίπτωση και στο πόρισμα του Ελεγκτικού Συνεδρίου. Βέβαια, έκανε επιλεκτική αναφορά.

Σωστά είπατε, κύριε Καλαφάτη, το πόρισμα του Ελεγκτικού Συνεδρίου αναφέρεται στις απευθείας αναθέσεις και στο γεγονός ότι το μεγαλύτερο μέρος αυτών αφορά νοσοκομεία, και ειδικά σε μια δύσκολη περίοδο και για τη χώρα και για το δημόσιο σύστημα υγείας που ήταν η περίοδος του COVID. Δεν λέει, όμως, μόνο αυτό.

Από όλα τα πορίσματα ελέγχου θα πρέπει να εστιάσουμε σε αυτά τα οποία πραγματικά καταδεικνύουν το πρόβλημα του δημόσιου τομέα, το οποίο δεν είναι άλλο από το γεγονός ότι το δημόσιο δεν προγραμματίζει εγκαίρως και ορθολογικά την κάλυψη των αναγκών. Αυτό είναι ένα πραγματικό πρόβλημα και στο οποίο θα περιμέναμε από εσάς να δώσετε μια απάντηση, γενικότερα ως Κυβέρνηση.

Δεν απαντήσατε ούτε στο γεγονός ότι δεν αιτιολογείται, σύμφωνα με το πόρισμα, ο απρόβλεπτος και επείγον χαρακτήρας αυτών των απευθείας αναθέσεων.

Στο γεγονός ότι σε πολλές περιπτώσεις από τις απευθείας αναθέσεις δεν καθορίζεται με σαφήνεια το αντικείμενο της σύμβασης. Και εδώ νομίζω ότι βρίσκεται η ρίζα του προβλήματος. Και εδώ θα πρέπει να αναζητηθούν ευθύνες. Και εδώ θα πρέπει να εστιάσουμε. Το γεγονός, δηλαδή, ότι γίνεται μια απευθείας ανάθεση –και για να είμαστε απολύτως ειλικρινείς, πέρα από τις αναθέσεις οι οποίες αφορούν υλικά, μιλάμε για αναθέσεις οι οποίες αφορούν συμβάσεις παροχής υπηρεσιών- με εξωτερικούς φορείς από φορείς του δημοσίου τομέα, αυτό είναι κάτι το οποίο θα πρέπει να το ελέγξει η Κυβέρνηση, να υπάρξει ένας μηχανισμός ελέγχου.

Και μιας και μιλάω για μηχανισμό ελέγχου, έπεσε προχθές στα χέρια μου –πιθανόν να έχει έρθει και στα δικά σας- μια άλλη έκθεση από το Ελεγκτικό Συνέδριο η οποία αφορά στον εσωτερικό έλεγχο, ο οποίος, για την ακρίβεια, είναι ένας νόμος τον οποίον ψηφίσατε εσείς το 2021, είναι ο ν. 4975/2021, και τέσσερα χρόνια μετά βλέπουμε ότι από φορείς του δημοσίου δεν έχουν δημιουργηθεί οι συνθήκες, δεν έχει δρομολογηθεί η διαδικασία εσωτερικού ελέγχου από όλους αυτούς τους φορείς του δημοσίου. Το 55% των φορέων του δημοσίου δεν έχει προχωρήσει σε διαδικασία και σε σύστημα εσωτερικού ελέγχου, προκειμένου να μην έχουμε τέτοια θέματα, να ελέγχονται οι συμβάσεις, να ελέγχονται τα οικονομικά, να ελέγχεται η αποτελεσματικότητα και να μπουν οι απαραίτητες δικλείδες ασφαλείας για να μην έχουμε φαινόμενα διασπάθισης του δημοσίου χρήματος.

Και εδώ, όμως, επειδή στην Ελλάδα ακόμα και ένα καλό μέτρο φροντίζουμε να το σαμποτάρουμε, διαβάζω -και ξέρετε ότι εμείς ως Ελληνική Λύση δεν είμαστε υπέρ των Ανεξάρτητων Αρχών και έχουμε ασκήσει σκληρή κριτική- ότι οι Ανεξάρτητες Αρχές είναι αυτές οι οποίες, σε σύγκριση με όλον τον υπόλοιπο δημόσιο τομέα, έχουν την καλύτερη εικόνα όσον αφορά τα συστήματα εσωτερικού ελέγχου.

Επειδή, όμως, όπως σας είπα στην Ελλάδα σαμποτάρουμε και τις καλές προθέσεις και τις καλές κινήσεις, ακόμα και οι φορείς του δημοσίου οι οποίοι έχουν προχωρήσει σε σύστημα εσωτερικού ελέγχου, το 85% εξ αυτών, έχει δώσει τη διαδικασία του εσωτερικού ελέγχου σε εξωτερικούς φορείς -το 84,5%- με απευθείας αναθέσεις. Δηλαδή, ακόμα και αυτό το οποίο θα περίμενε κανείς να είναι η δικλείδα ασφαλείας -όπως λέμε και όσοι ασχολούμαστε με τον έλεγχο στα οικονομικά- να λειτουργήσει, έχει γίνει με την διαδικασία της απευθείας ανάθεσης, με αποτέλεσμα, από τα 8 εκατομμύρια περίπου για συμβάσεις εσωτερικού ελέγχου τα 7,5 εκατομμύρια, περίπου, να είναι με απευθείας αναθέσεις και το μεγαλύτερο μέρος αφορά τους ΟΤΑ. Βέβαια, ξέρω ότι δεν έχετε αρμοδιότητα εσείς σε αυτό, καθώς είναι αρμοδιότητα του Υπουργείου Εσωτερικών, αλλά το αναφέρω γενικότερα ως Κυβέρνηση.

 Εν πάση περιπτώσει, η χώρα, ο κρατικός φορέας και η κοινωνία πέρασε μια δύσκολη περίοδο με την πανδημία. Ζήσαμε πρωτόγνωρες καταστάσεις. Τα νοσοκομεία είχαν μια δικαιολογία αρκετά ισχυρή για να χρησιμοποιήσουν τις απευθείας αναθέσεις, αλλά θεωρούμε ότι αυτή η περίοδος παρήλθε. Θα πρέπει το κράτος να λειτουργεί κανονικά, θα πρέπει να λειτουργεί ορθολογικά. Θα πρέπει να ελέγξετε εάν προϋπολογίζουν τις δαπάνες, για να μην έχουμε τέτοια φαινόμενα απευθείας αναθέσεων και στο τέλος της ημέρας, εάν πιστεύετε και εσείς αυτό το οποίο και εγώ συμμερίζομαι -για να είμαι απολύτως ειλικρινής- ότι το όριο των 30.000 ευρώ καταστρατηγείται, να μειώσουμε το όριο. Να πάρετε μια απόφαση ώστε να μειωθεί το όριο, για να μην έχουμε τέτοια φαινόμενα.

Δεν πρέπει μόνο να είναι έντιμοι αυτοί οι οποίοι διαχειρίζονται δημόσιο χρήμα, θα πρέπει και να φαίνονται. Και δεν είναι άσχετο από το γεγονός ότι το δημόσιο χρέος στη διάρκεια την οποία συζητάμε, μπορεί πια να είναι της μόδας το χρέος ως ποσοστό του ΑΕΠ -και είναι κάτι το οποίο σας συμφέρει να το υπολογίζετε- αλλά ως ποσό, δεν θα πρέπει να ξεχνάμε ότι αυξήθηκε κατά 50 δισεκατομμύρια.

 Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Φωτόπουλε.

Να δώσω τον λόγο στον Κοινοβουλευτικό Εκπρόσωπο της Κοινοβουλευτικής Ομάδας της Νίκης, τον κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η επερώτηση του κ. Χουρδάκη σχετικά με τον μεγάλο αριθμό δημοσίων συμβάσεων και με τη διαδικασία της απευθείας ανάθεσης, φέρνει στην επιφάνεια μια διαχρονική πληγή στη δημόσια διοίκηση, η οποία δείχνει να μην μπορεί να ελεγχθεί από την Κυβέρνηση, αλλά και τους αρμόδιους ελεγκτικούς φορείς.

Αναφέρεται στην επερώτηση ότι το 72% των συμβάσεων έγινε με απευθείας αναθέσεις κατά το πρώτο τετράμηνο του 2024, ενώ στο σύνολο του 2023 το ποσοστό συμβάσεων που έγινε με απευθείας αναθέσεις ανήλθε στο 73%. Αυτό σημαίνει ότι σχεδόν τρεις στις τέσσερις συμβάσεις έγιναν χωρίς διαγωνιστική διαδικασία, δηλαδή απευθείας από τη δημόσια αρχή με έναν ανάδοχο.

Η μέθοδος αυτή χρησιμοποιείται συχνά για επείγουσες ή μικρής αξίας προμήθειες, αλλά η εκτεταμένη χρήση της προκαλεί εύλογα ερωτήματα ως προς τη διαφάνεια, τον ανταγωνισμό και την αποτελεσματικότητα στη διαχείριση του δημοσίου χρήματος.

Η απευθείας ανάθεση είναι πρακτική που χρησιμοποιείται σχεδόν σε όλες τις χώρες της Ευρωπαϊκής Ένωσης, αλλά το ποσοστό χρήσης, τα νομικά όρια, η διαφάνεια και η λογοδοσία διαφέρουν σημαντικά.

Στη Γαλλία, το ποσοστό χρήσης των απευθείας αναθέσεων είναι κατά πολύ μικρότερο από την Ελλάδα, γύρω στο 20% με 30%. Το όριο απευθείας ανάθεσης ανέρχεται μέχρι τα 40.000 ευρώ, ενώ υπάρχει ισχυρός προληπτικός έλεγχος και ενεργή συμμετοχή ανεξάρτητων φορέων.

Στη Γερμανία, η χρήση των απευθείας αναθέσεων είναι περιορισμένη και κάτω του 20%, το όριο της απευθείας ανάθεσης ανέρχεται στα 25.000 ευρώ, ενώ η κάθε σύμβαση πρέπει να τεκμηριώνεται γραπτώς με εναλλακτικές προσφορές, ακόμα και αν είναι απευθείας.

Στην Ολλανδία, η χρήση των απευθείας αναθέσεων είναι περιορισμένη σε ποσοστό 25%. Το όριο απευθείας ανάθεσης ανέρχεται στα 50.000 ευρώ, είναι θεσμικά ενσωματωμένη στον προγραμματισμό των δημοσίων φορέων, υπόκειται σε κανόνες διαφάνειας και δημοσιότητας, ενώ υπό αυστηρές προϋποθέσεις χρησιμοποιείται για να ενθαρρύνεται η τοπική μικρή επιχειρηματικότητα.

Συνοψίζοντας, η χώρα μας βρίσκεται ψηλά σε ποσοστό χρήσης των απευθείας αναθέσεων, κάτι που συχνά ερμηνεύεται ως δείκτης διοικητικής δυσλειτουργίας ή πελατειακών σχέσεων. Άλλες χώρες εφαρμόζουν την πρακτική πιο στοχευμένα και με πιο ισχυρούς ελεγκτικούς μηχανισμούς.

Το κίνημά μας θεωρεί ότι η μείωση του ανώτατου ορίου της δαπάνης των 30.000 ευρώ μέχρι το οποίο μπορεί να συναφθεί σύμβαση προμηθειών και γενικών υπηρεσιών με απευθείας ανάθεση δεν θα επιλύσει το πρόβλημα. Άλλωστε, το ανώτατο όριο ήδη είναι ήδη χαμηλό σε σχέση με τις Οδηγίες 2014/124 και 2014/25 που επιτρέπουν απευθείας αναθέσεις κάτω από τα ευρωπαϊκά κατώφλια των 140.000 ευρώ. Κατά τη γνώμη μας, θα πρέπει να αξιοποιηθούν σύγχρονα εργαλεία, όπως η ανάλυση και εκτίμηση κινδύνου και στη συνέχεια στοχευμένοι έλεγχοι επί των ύποπτων συμβάσεων.

Συμπληρωματικά, θα πρέπει να γίνουν επίσης τα εξής: Πρώτον, η υποχρεωτική συγκεντρωτική καταγραφή αναγκών ανά φορέα και έτος. Δεύτερον, αυτόματη επισήμανση κατατμήσεων μέσα από το Κεντρικό Ηλεκτρονικό Μητρώο Δημοσίων Συμβάσεων. Τρίτον, δημοσιοποίηση όλων των συμβάσεων με ενιαία εργαλεία παρακολούθησης.

Με την ευκαιρία της επερώτηση που κατέθεσε ως συνάδελφος Βουλευτής κ. Χουρδάκης, καλούμε την Κυβέρνηση να λάβει ουσιαστικά μέτρα όπως αυτά που προτείνει το κίνημά μας, με στόχο την αποφυγή της επιλογής ημετέρων αναδόχων, τη μείωση της αδιαφάνειας και την κατάτμηση δημοσίων έργων που συνεπάγονται οι απευθείας αναθέσεις.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Βορύλλα.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας ο κ. Θάνος Πλεύρης.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Πρώτα απ’ όλα, να ξεκινήσω από κάτι, γιατί πολλές φορές γίνεται, κυρίως το είχαμε δει να το κάνει η Πλεύση Ελευθερίας, αλλά έχω δει κι άλλους Βουλευτές κυρίως από τα μικρότερα κόμματα, να επανέρχονται και είναι ελαφρώς προσβλητικό για τους Βουλευτές, όπως ξεκίνησε ο κ. Χουρδάκης, και αναφέρθηκε ότι είναι κρίμα που είναι άδειο το Κοινοβούλιο.

Επειδή κάποιοι μπορεί να παρακολουθούν, να καταλάβουμε σήμερα τι διαδικασία είναι. Σήμερα είναι διαδικασία κοινοβουλευτικού ελέγχου επερώτησης που σημαίνει ότι κανένας Βουλευτής δεν μπορεί να τοποθετηθεί. Τοποθετείται μόνο ο επερωτών Βουλευτής, ο Υπουργός και οι Κοινοβουλευτικοί Εκπρόσωποι. Άρα, είναι πάρα πολύ άδικο να αναφέρεται σε Βουλευτές λες και οι Βουλευτές είναι να έρχονται εδώ παρά να παρακολουθούν θέατρο. Δεν είναι έτσι. Οι Βουλευτές όταν δεν μπορούν να μιλήσουν, προφανώς μπορούν να παρακολουθήσουν τη συνεδρίαση από τα μέσα τα οποία υπάρχουν γιατί δεν έχουν δικαίωμα παρέμβασης.

Και πάλι, όμως, κύριε Χουρδάκη, αυτή την κριτική γιατί δεν την κάνετε στους Βουλευτές τους δικούς σας; Γιατί εσείς μπορεί να είστε ανεξάρτητος Βουλευτής, αλλά έχετε πλέον σε ένα κόμμα, το Κίνημα Δημοκρατίας, που αν δεν κάνω λάθος αριθμεί έξι Βουλευτές στη Βουλή και δεν μπορεί να συστήσει κοινοβουλευτική ομάδα. Και δεν έχει βρεθεί ένας εδώ πέρα να ακούσει την επερώτησή σας. Τι σημαίνει δηλαδή, ότι είναι αδιάφοροι οι συνάδελφοι Βουλευτές σας που ανήκουν στο ίδιο κόμμα για την επερώτηση που κάνατε ή απλώς διευκολύνονται και την παρακολουθούν από κάπου αλλού;

 Διότι τελικά, κατά βάση, αν εξαιρέσουμε τους Κοινοβουλευτικούς Εκπροσώπους που είναι υποχρεωτικό να βρίσκονται εδώ -και μάλιστα πολλοί έχουν επιλέξει να μην είναι και σήμερα- και την κ. Λινού ως ανεξάρτητη Βουλευτής, όλοι οι άλλοι Βουλευτές που υπάρχουν εδώ είναι της Νέας Δημοκρατίας. Άρα, να μην αδικούμε τους Βουλευτές. Να ξέρουν οι πολίτες ότι σήμερα είναι μια κλειστή διαδικασία. Θα συνεχιστεί μετά με ερωτήσεις και απαντήσεις. Ρωτάει ένας Βουλευτής, απαντά ο Υπουργός. Τι πρέπει δηλαδή να είναι οι άλλοι διακόσιοι ενενήντα οκτώ Βουλευτές εδώ να παρακολουθούν;

Αυτό το λέω, και με συγχωρείτε, κύριε Πρόεδρε, γιατί πολλές προσβάλλουμε οι ίδιοι το λειτούργημά μας και ακούει ο κόσμος ότι οι Βουλευτές είναι αδιάφοροι. Δεν είναι αδιάφοροι οι Βουλευτές.

**ΠΡΟΕΔΡΕΥΩΝ (Αθανάσιος Μπούρας):** Αυτοπυροβολούμεθα.Γι’ αυτό η κοινωνία ακούει αυτά τα πράγματα. Συγγνώμη που σας διακόπτω, αλλά έτσι είναι. Το εξηγήσατε εσείς, αλλά όταν ακούει αυτά τα οποία άκουσε, νομίζει ότι οι Βουλευτές είναι αδιάφοροι. Όχι, δεν είναι αδιάφοροι.

**ΑΘΑΝΑΣΙΟΣ ΠΛΕΥΡΗΣ:** Όχι, δεν είναι αδιάφοροι.

Οι Βουλευτές, λοιπόν, όταν είναι στο νομοθετικό έργο και γράφονται και μιλάνε και να δούμε πόσοι μιλάνε καθημερινά. Κι αν υπήρχε και σεβασμός μεγαλύτερος από συγκεκριμένους Προέδρους και από τους Κοινοβουλευτικούς Εκπροσώπους, αλλά και από Υπουργούς, θα μιλούσαν και ακόμη παραπάνω. Γιατί πολλές φορές οι Βουλευτές περιμένουν και έξι και επτά ώρες να μιλήσουν. Δεν θα τους προσβάλλουμε όταν έρχεται ένας βουλευτής εδώ και λέει επειδή έχω κάνει εγώ κάνει εγώ επερώτηση πρέπει να είναι διακόσιοι ενενήντα εννιά Βουλευτές εδώ να παρακολουθούν, χωρίς να έχουν δικαίωμα να μιλήσουν.

Επιμένω και περιμένω στη δευτερολογία σας, εάν επιμένετε σε αυτή τη θέση σας, να εγκαλέσετε τους πέντε συναδέλφους σας Βουλευτές -εκπρόσωπος τύπου είστε στο Κίνημα Δημοκρατίας- που σας αγνόησαν και δεν έχουν έρθει σήμερα τουλάχιστον να σας παρακολουθήσουν.

Πάμε τώρα στο θέμα το οποίο, βεβαίως, είναι ιδιαιτέρως σοβαρό. Οφείλω να πω, κύριε Φωτόπουλε, ότι έχετε πιάσει σε μεγάλο βαθμό θέματα παθογενειών τα οποία υπάρχουν. Γιατί πολλές φορές υπάρχει το εξής λάθος. Συνδέεται πάντοτε μια απευθείας ανάθεση αναγκαστικά με θέμα διαφθοράς. Προφανώς, οι διαγωνιστικές διαδικασίες έχουν πολύ μεγαλύτερα εχέγγυα. Υπάρχει, όμως, μια μεγάλη αδικία και στο κομμάτι των απευθείας αναθέσεων. Διότι αυτό που νομίζουν πολλοί ότι η απευθείας ανάθεση είναι ξύπνησε ένα πρωί ένας Υπουργός και έκανε μια απευθείας ανάθεση δεν είναι ακριβώς έτσι. Περνάει από όλες τις υπηρεσίες.

Αναφέρθηκε και ο αξιότιμος Κοινοβουλευτικός Εκπρόσωπος της Νίκης ότι όλα τα κράτη έχουν αυτή τη διαδικασία κι όπως ο ίδιος αναφέρατε έχουν διαδικασία για μεγαλύτερα ποσά. Παντού υπάρχουν οι σχετικοί κανόνες και έγκρισης από τις υπηρεσίες και διαφάνειας. Υπάρχουν περιπτώσεις, και πολύ σωστά πάλι ειπώθηκε, που ήταν πολύ έκτακτες και ήταν αναγκαστικά να υπάρχουν οι απευθείας αναθέσεις.

Το σημαντικό που δεν πρέπει να υποτιμούμε δεν είναι ο αριθμός των απευθείας αναθέσεων, αλλά τα συνολικά ποσά τα οποία υπάρχουν. Όπως ο κ. Καλαφάτης, ο Υφυπουργός, αλλά και στις απαντήσεις που έχουν δοθεί, σας ανέδειξε εδώ ότι η αναλογία βάσει ποσών είναι πολύ μικρή. Δηλαδή, μπορεί να υπάρχει ένα μεγάλο ύψος απευθείας αναθέσεων, αλλά εν τέλει το ποσοστό σε επίπεδο ποσού που είναι από τις διαγωνιστικές διαδικασίες είναι συντριπτικό, κοντά στο 90%.

 Το βασικό πρόβλημα, κύριε Φωτόπουλε, είναι μια αλήθεια που είπατε, είναι ο σωστός προγραμματισμός. Αυτό, όμως, πώς συνδυάζεται; Το πρόβλημα δεν είναι τόσο στις απευθείας αναθέσεις. Και σας το λέω με μια εμπειρία του Υπουργού. Το πρόβλημα είναι οι καθυστερήσεις στις τακτικές διαγωνιστικές διαδικασίες. Πολλές φορές, λοιπόν, λόγω ενστάσεων που μπορεί να υπάρχουν, ενός ολόκληρου συστήματος που καθυστερεί μια διαγωνιστική διαδικασία, προκύπτει ένα χρονικό κενό που υποχρεωτικά και οι υπηρεσίες και οι Υπουργοί προσπαθούν να καλύψουν μέχρι να κλείσει, να γίνει κατοχύρωση. Μπορεί να υπάρχει ένα κενό δίμηνο, τρίμηνο να το κλείσεις με μία απευθείας ανάθεση αυτό το πλαίσιο για να μπορέσει μετά να λειτουργήσει.

Εκεί είναι βέβαιο ότι σίγουρα έχουν γίνει πολλές προσπάθειες και γι’ αυτόν τον λόγο βλέπετε ότι η αναλογία αυτή τη στιγμή σε επίπεδο ποσών είναι πολύ καλύτερη. Έχουν γίνει προσπάθειες κι έχει βελτιωθεί. Είναι αντίθετο το πρόβλημα. Όχι γιατί πάμε σε απευθείας αναθέσεις, αλλά γιατί δεν ολοκληρώνονται όσο γρήγορα πρέπει οι τακτικές διαγωνιστικές διαδικασίες. Θεωρώ ότι με την πρόοδο που είχε γίνει και με τις αλλαγές που έχουν γίνει, όταν θα ολοκληρώνονται γρήγορα αυτές οι τακτικές διαδικασίες δεν θα χρειάζονται οι απευθείας αναθέσεις.

Από την άλλη πλευρά, το ποσό ίσως να είναι από τα μικρότερα ποσά που υπάρχουν στην Ευρωπαϊκή Ένωση. Οι 30.000 ευρώ είναι ένα εύλογο ποσό γιατί ακριβώς περιορίζει κατά πολύ και δεν μπορεί να είναι μεγάλες οι απευθείας αναθέσεις. Οπότε δεν νομίζω ότι στην πρόταση την οποία γίνεται θα είχε κάποια σημαντική αλλαγή αν οι 30.000 γινόντουσαν 20.000 ή 15.000. Αντιθέτως, μπορεί να δημιουργούσαν ένα μεγαλύτερο πρόβλημα.

Θεωρώ, για να το βάλουμε στην πραγματική του διάσταση, ότι και οι απευθείας αναθέσεις είναι διαδικασίες που ελέγχονται. Προφανώς, θα πρέπει να είναι περιορισμένες. Βάσει ποσών, η Κυβέρνηση έχει καταφέρει να το έχει περιορισμένο αυτό το ποσό. Και θεωρώ ότι ευλόγως, όταν μπούμε και στη διαδικασία μιας ακόμα καλύτερης λειτουργίας των τακτικών διαγωνιστικών διαδικασιών, θα είναι καλύτερη και αυτή η αναλογία ως προς τις συμβάσεις. Επειδή αναφέρεστε στο ποσό, πιστέψτε με ότι αν αύριο το ποσό από 30.000 το κάνετε 15.000, μπορεί να βλέπατε πολύ μεγαλύτερη πάλι αναλογία αριθμού.

Άρα, ας κρατήσουμε ότι και το ποσό είναι λογικό και οι τακτικές διαγωνιστικές διαδικασίες λειτουργούν πολύ καλύτερα. Αν βελτιωθεί όλο αυτό το πλαίσιο, δεν θα υπάρχει απολύτως κανένα πρόβλημα. Όμως, μην συνδέουμε την κάθε απευθείας ανάθεση που ελέγχεται από τις υπηρεσίες με διαφθορά ή αδιαφάνεια, γιατί πληρούνται και όλοι οι κανόνες της δημοσιότητας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Πλεύρη.

Τον λόγο τώρα θα δώσω στον Κοινοβουλευτικό Εκπρόσωπο του ΠΑΣΟΚ- Κινήματος Αλλαγής τον κ. Μάντζο.

**ΔΗΜΗΤΡΙΟΣ ΜΑΝΤΖΟΣ:**  Ευχαριστώ πολύ, κύριε Πρόεδρε και ευχαριστώ πολύ τους συναδέλφους για τη διευκόλυνση στη διαδικασία και λυπάμαι για την καθυστέρηση.

Με αφορμή την επερώτηση του συναδέλφου, η Βουλή συζητά σήμερα το πράγματι πολύ σοβαρό ζήτημα των απευθείας αναθέσεων. Μπορεί η απευθείας ανάθεση να μην είναι ένας ελληνικός θεσμός, να υπάρχει και στην υπόλοιπη Ευρωπαϊκή Ένωση, ούτε να είναι μια per se παράνομη διαδικασία όταν περιορίζεται σε περιορισμένου προϋπολογισμού συμβάσεις. Και πράγματι σε επίπεδο Ευρώπης το Ελεγκτικό Συνέδριο της Ευρωπαϊκής Ένωσης πράγματι έχει διαπιστώσει πισωγύρισμα και ότι δεν έχουμε πιάσει τους στόχους του πλαισίου των οδηγιών. Όλα αυτά τα γνωρίζουμε και τα αναγνωρίζουμε, αλλά πρέπει να δούμε τι γίνεται και στην Ελλάδα.

Εδώ δυστυχώς έχουμε και μετράμε πάνω από 16 δισεκατομμύρια ευρώ απευθείας αναθέσεις και αναθέσεις χωρίς προηγούμενη δημοσίευση προκήρυξης μόνο την εξαετία 2019-2024 σύμφωνα με το Κεντρικό Ηλεκτρονικό Μητρώο Δημοσίων Συμβάσεων κατά τη διακυβέρνηση Μητσοτάκη Νέας Δημοκρατίας. Οι απευθείας αναθέσεις αυξάνονται κάθε χρόνο από το 2019 και μετά. Ήταν 1,6 δισεκατομμύρια ευρώ το 2019. Είναι 3,8 δισεκατομμύρια ευρώ το 2024. Είχαμε έναν υπερδιπλασιασμό την εξαετία. Αναγνωρίζουμε ότι η πανδημία συνιστούσε έκτακτη περίσταση που λειτούργησε όμως για την Κυβέρνηση ως η καλύτερη επιχειρηματολογία για απευθείας αναθέσεις σε τόσο μεγάλη έκταση. Όμως η πανδημία είχε υποχωρήσει, αλλά η τάση έχει επιμείνει και διευρύνεται αυτή η τάση της αύξησης των απευθείας αναθέσεων. Δεν είναι η πρώτη φορά που το ακούτε ούτε από τον Βουλευτή της αντιπολίτευσης ούτε από την αντιπολίτευση συνολικά. Τα έχει πει το Ελεγκτικό Συνέδριο. Οι απευθείας αναθέσεις αυξάνονται σταθερά. Χρησιμοποιούνται καταχρηστικά από τους Υπουργούς και πολλούς φορείς του δημοσίου.

Η έκθεση του Ελεγκτικού Συνεδρίου έχει τη σημασία. Επισημαίνει ότι το φαινόμενο αυτό ενισχύθηκε ιδιαιτέρως μετά την αύξηση των ορίων για απευθείας αναθέσεις με τον ν.4782/21, που τροποποίησε το άρθρο 118 του ν.4412/2016 και δικαιώνει το Ελεγκτικό Συνέδριο με έναν τρόπο τη στάση που είχε κρατήσει το ΠΑΣΟΚ - Κίνημα Αλλαγής ήδη από τότε, από το 2021. Από αυτό εδώ το Βήμα η αείμνηστη Πρόεδρός μας, η Φώφη Γεννηματά, είχε λάβει τον λόγο και είχε επισημάνει την έλλειψη πολιτικής βούλησης και οράματος για τον εκσυγχρονισμό του δικαίου των δημοσίων συμβάσεων. Προφανώς στην ονομαστική ψηφοφορία τότε επί του άρθρου 50 του ν.4782 το ΠΑΣΟΚ είχε καταψηφίσει και ήδη από τότε μιλούσαμε για την ανάγκη να κάνουμε μια ουσιαστική και ειλικρινή διαβούλευση και συζήτηση για τη διαμόρφωση ενός νέου θεσμικού πλαισίου, από την αρχή να εξετάσουμε το πώς θα εφαρμόσουμε τις ευρωπαϊκές οδηγίες στις δημόσιες συμβάσεις. Διότι δεν χρειάζεται να ξεχάσουμε -και πρέπει να το πούμε- ότι ο ν.4412, ο οποίος είχε υποστεί εκατοντάδες τροποποιήσεις από το 2016 και προβλέπει και την έκδοση πολλών υπουργικών αποφάσεων, δυστυχώς έχει δημιουργήσει στην πράξη πολλά προβλήματα τα οποία εντάθηκαν και τα είδαμε στην πράξη κυρίως κατά τη διαχείριση των πόρων του Ταμείου Ανάκαμψης και Ανθεκτικότητας. Ιδίως γι’ αυτό, για το Ταμείο Ανάκαμψης και Ανθεκτικότητας, η κοινοβουλευτική μας ομάδα από το 2024 είχε υποβάλει συγκεκριμένη ερώτηση και αίτηση καταθέσεως εγγράφων για το ποιες εταιρείες έχουν χρηματοδοτηθεί, με τι ποσά, για ποια και πόσα έργα στο πλαίσιο του Ταμείου. Ρωτήσαμε για τη διαδικασία ανάθεσης κάθε έργου, όπως είναι οι απευθείας αναθέσεις που δεν υπήρξε διαγωνιστική διαδικασία, πόσος ήταν ο αριθμός των συμμετεχόντων σε κάθε διαδικασία, η αναλυτική κατάσταση των τεχνικών συμβούλων που χρηματοδοτήθηκαν στο πλαίσιο δράσεων του Ταμείου Ανάκαμψης. Η Κυβέρνηση δυστυχώς σε αυτό το ερώτημα απάντησε με γενικόλογες αναφορές και κατ’ ουσίαν δεν έδωσε τα στοιχεία που ζητήσαμε.

Ασφαλώς, με αφορμή αυτήν τη συζήτηση πρέπει να πούμε ότι δεν είμαστε όλοι ίδιοι, διότι κάποιοι έχουν και έργο πίσω τους. Το ΠΑΣΟΚ είναι εκείνο που με πρωθυπουργό τον Γιώργο Παπανδρέου στην τελευταία διακυβέρνηση της χώρας δημιούργησε με τον ν.4013/2011 την Ενιαία Ανεξάρτητη Αρχή Δημοσίων Συμβάσεων με σκοπό ακριβώς τη διασφάλιση της διαφάνειας στην ανάθεση και εκτέλεση δημοσίων συμβάσεων, την εναρμόνιση προς το εθνικό και το ευρωπαϊκό δίκαιο. Το ΠΑΣΟΚ ήταν εκείνο το οποίο δημιούργησε το Κεντρικό Ηλεκτρονικό Μητρώο Δημοσίων Συμβάσεων, πρωτοπόρο στην εφαρμογή της διαφάνειας και αποτελεσματικότητας στον χώρο των δημοσίων συμβάσεων. Το ΠΑΣΟΚ μερίμνησε και για τον δικαστικό έλεγχο των δημοσίων συμβάσεων με νόμους του 2010. Και όλα αυτά μέσα σε μια περίοδο στην οποία το ΠΑΣΟΚ διαχειριζόταν τον εκτροχιασμό του κράτους και της οικονομίας από την Κυβέρνηση της Νέας Δημοκρατίας. Άρα έχουμε από τη μια πλευρά τη δημοκρατική παράταξη το ΠΑΣΟΚ της διαύγειας και της δημόσιας διαβούλευσης και από την άλλη τη Νέα Δημοκρατία που παρακολουθεί τα τελευταία έξι χρόνια ένα πάρτι απευθείας αναθέσεων, με αδιαφανή κριτήρια.

Αλήθεια, η Κυβέρνηση του κ. Μητσοτάκη, δήθεν μεταρρυθμιστική, μπορεί να μας υποδείξει μια αντίστοιχη μεταρρύθμιση με εκείνες των πολύ δύσκολων πρώτων μνημονιακών ετών για τη διαφάνεια και τη λογοδοσία; Γιατί πρέπει να συμφωνήσουμε σε αυτήν την Αίθουσα ότι η σύναψη μιας σύμβασης χωρίς δημοσιότητα και χωρίς διενέργεια διαγωνισμού πρέπει να είναι η εξαίρεση και να το εννοούμε. Κανόνας πρέπει να είναι η προσφυγή στην ανοικτή διαγωνιστική διαδικασία, διότι μόνο έτσι υπηρετείται η διαφάνεια, η ισότητα συμμετοχής στη διαδικασία ανάθεσης και ο ανόθευτος ανταγωνισμός.

Άρα, πρέπει να αποφεύγονται οι απευθείας αναθέσεις και οι αναθέσεις ύστερα από διαπραγμάτευση χωρίς προηγούμενη δημοσίευση. Και ας πούμε και μια αλήθεια, ότι στην Ελλάδα πολύ σημαντικό το ποσοστό των διαγωνισμών έχουν εγγενή ζητήματα από την αρχή ήδη από τη διακήρυξη. Διότι πολλές αναθέτουσες αρχές δεν διαθέτουν τεχνογνωσία να καταρτίσουν ούτε καν τα συμβατικά τεύχη ενός διαγωνισμού, με αποτέλεσμα να απευθύνονται σε οικονομικούς φορείς της αρεσκείας τους που δημιουργούν αντί να επιλύουν ζητήματα. Αυτή είναι η πραγματικότητα. Αυτό προφανώς τι απαιτεί; Απαιτεί εκπαίδευση και κατάρτιση του ανθρώπινου δυναμικού των αναθετουσών αρχών, ώστε να έχουν γνώση του αντικειμένου, τεχνογνωσία, να αναλαμβάνουν και να φέρουν σε πέρας μεγάλους διαγωνισμούς με μεγάλη ασφάλεια. Αυτό προφανώς προϋποθέτει επενδύσεις στον δημόσιο τομέα, στο ανθρώπινο δυναμικό του κράτους, αλλαγή κουλτούρας στη δημόσια διοίκηση, νομοθετικές βελτιώσεις προς την κατεύθυνση της διαφάνειας για σαφή και ειδική αιτιολόγηση της ανάγκης προσφυγής σε απευθείας ανάθεση, εσωτερικό έλεγχο και αξιοποίηση καταγγελιών και βεβαίως παρακολούθηση των εκθέσεων του Ελεγκτικού Συνεδρίου και προσπάθεια εκπαίδευσης των αρμοδίων οργάνων του κράτους για τους τρόπους δράσης που συνάδουν με την ορθή διοίκηση και το πώς η διοίκηση θα εναρμονίζεται στις κρίσεις του Ελεγκτικού Συνεδρίου.

Τέλος, χρειάζεται και αλλαγή και στο επίπεδο του δικαστικού ελέγχου με περαιτέρω εξειδίκευση των δικαστών που ασχολούνται με τις δημόσιες συμβάσεις, έναν αμιγώς οικονομοτεχνικό κλάδο δικαίου εξαιρετικά εξειδικευμένο με εθνικές και ενωσιακές νομολογιακές εξελίξεις. Αλλά πάνω απ’ όλα, κυρίες και κύριοι συνάδελφοι, κύριε Πρόεδρε, απαιτείται ένα νομικό πλαίσιο ορθό που θα σέβεται τις κατευθύνσεις της ενωσιακής νομοθεσίας και τις κρίσεις του Ελεγκτικού Συνεδρίου, αλλά και του Ευρωπαϊκού Ελεγκτικού Συνεδρίου κι αυτό είναι ένα ζήτημα διαφάνειας, είναι ένα ζήτημα χρηστής διοίκησης, ένα ζήτημα αξιοπιστίας του κράτους απέναντι στους πολίτες και στις επιχειρήσεις.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μάντζο.

Να καλέσω τώρα στο Βήμα τον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία, τον κ. Κωνσταντίνο Μπάρκα.

Να πω ότι υπάρχει πολύ αυξημένη κίνηση σήμερα, γι’ αυτό και επειδή για λόγους που υπάρχει μια εκδήλωση μετά η Βουλή έπρεπε να αρχίσει λίγο πρωί, δηλαδή 9.00΄ και όχι 10.00΄ που συνήθως ξεκινάει σε τέτοιες περιπτώσεις. Αλλά εν πάση περιπτώσει, το Προεδρείο είναι ανοικτό να διευκολύνει τους συναδέλφους.

Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, εγώ θέλω να ζητήσω συγνώμη από το Προεδρείο.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει θέμα συγγνώμης. Το κάλυψα εγώ και το ξέρω.

**ΚΩΝΣΤΑΝΤΙΝΟΣ ΜΠΑΡΚΑΣ:** Επιτρέψτε μου να το πω.

Είναι και τα παιδιά εδώ πέρα και επειδή εγώ πάντα στον νου μου έχω ότι στο μυαλό μου όταν μιλάω και όταν συμπεριφέρομαι είναι και λίγο εκπαιδευτικός ο ρόλος μου και όλοι είμαστε γονείς εδώ πέρα και είναι και τα παιδιά που μας βλέπουν, εγώ να ζητήσω συγγνώμη από την Έδρα για το γεγονός ότι άργησα σήμερα σε μια διαδικασία η οποία είναι πολύ σοβαρή και έχουμε να πούμε πράγματα σε σχέση με το περιεχόμενο της ερώτησης του συναδέλφου. Όμως το πρόγραμμα μας το φτιάχνουμε έτσι με αυτόν τον τρόπο, ώστε να μπορούμε να τα προλάβουμε όλα. Είναι δικό μου έλλειμμα το γεγονός ότι δεν άκουσα, κύριε Υπουργέ, τις τοποθετήσεις όλων των συναδέλφων, όμως ας υπακούμε την τήρηση των κανόνων, δηλαδή ότι έχουμε το πρόγραμμά μας και είναι συγκεκριμένο, για να μπορούμε να επικαλούμαστε τη δική μας λειτουργία σε σχέση με φαινόμενα τα οποία δεν σέβονται τους κανονισμούς και τον τρόπο λειτουργίας της Ολομέλειας, κύριε Υπουργέ.

Το ζητούμενο της συζήτησης, κύριε Πρόεδρε, σήμερα έχει να κάνει με ένα πολύ σημαντικό θέμα το οποίο αφορά την ελληνική κοινωνία και το ελληνικό κράτος που είναι η διαφθορά, η οποία είναι οριζόντια και κάθετη στην ελληνική κοινωνία και συμμετέχει σε αυτήν τη διαδικασία και το πολιτικό σύστημα και δεν πρέπει να κρυβόμαστε πίσω από το δάχτυλό μας.

Το λέω αυτό, κύριε Πρόεδρε, γιατί η Κυβέρνηση του Κυριάκου Μητσοτάκη από τα ΄19 της έλαχε να έχει δύο εργαλεία στα χέρια της και να τα χρησιμοποιήσει κατά το δοκούν.

Ακόμα ηχεί στα αυτιά μου η τότε τοποθέτηση του Βουλευτή Μάκη Βορίδη το 2019 -δεν θυμάμαι αν είχε οριστεί Υπουργός- σε τηλεοπτική εκπομπή που τον ρώτησαν γιατί βάζετε δικούς σας στις διοικήσεις των νοσοκομείων και απάντησε «και τι να βάζουμε, ξένους; Αυτούς που ξέρουμε θα βάζουμε». Το λέω αυτό γιατί και τα δύο εργαλεία στα οποία θα αναφερθώ έχουν να κάνουν με τη σημερινή συζήτηση.

Η αύξηση των απευθείας αναθέσεων, η οποία γίνεται και από την Κυβέρνηση, αλλά και από φίλα προσκείμενους στην Κυβέρνηση, στελέχη της Τοπικής Αυτοδιοίκησης, περιφερειάρχες και δημάρχους, χρησιμοποιήθηκε για να αποφύγουμε τον κίνδυνο της πανδημίας. Όμως η πανδημία εδώ και κάποια χρόνια, κύριε πρώην Υπουργέ Υγείας είχε ολοκληρώσει τον κύκλο της. Βεβαίως, υπάρχουν κίνδυνοι, αλλά δεν βρισκόμαστε πλέον σε διαδικασία καραντίνας και κινδύνου. Είναι απορίας άξιον, λοιπόν, για ποιον λόγο η Κυβέρνηση χρησιμοποίησε ένα νόμο παρελθοντικό, κάνει χρήση της δυνατότητας των απευθείας αναθέσεων χωρίς όριο. Δίνονται χρήματα κατά το δοκούν τα οποία θα έπρεπε να έχουν μια διαφάνεια, γιατί αφορούν δημόσια έργα. Το Ελεγκτικό Συνέδριο σε όλες τις εκθέσεις του κατακεραυνώνει την πρακτική της Κυβέρνησης. Όμως της Κυβέρνησης δεν της καίγεται καρφί. Έχουμε εδώ και τον πρώην Υπουργό Δικαιοσύνης και ανώτατο δικαστή. Δεν καταλαβαίνω λοιπόν για ποιον λόγο η Κυβέρνηση δεν συμβαδίζει με την πρακτική της χώρας, αλλά κάνει χρήσεις νόμων που η ίδια τους ψήφισε και τότε εμείς τους καταγγείλαμε.

Εμείς ως Κοινοβουλευτική Ομάδα έχουμε αναδείξει, κύριε Υπουργέ, σωρεία γεγονότων απευθείας αναθέσεων της Κυβέρνησης και μάλιστα αυτό να θυμίσω έχει οδηγήσει στην αποπομπή από την προηγούμενη σύνοδο δύο Βουλευτών σας, μέλη της Κοινοβουλευτικής σας Ομάδας, οι οποίοι έκαναν χρήση για ίδιον όφελος των νόμων αυτών. Δεν θέλω να μιλήσω για την Ήπειρο που από μέλος της Νέας Δημοκρατίας, Περιφερειάρχη Ηπείρου, έχουν δει το φως της δημοσιότητας πολλές απευθείας αναθέσεις σε συγγενικά του πρόσωπα, κιόλας. Έτσι γράφουν τα δημοσιεύματα. Έχει δημιουργηθεί ένα σύστημα ολόκληρο, αν δεν είσαι δικός μας ή αν δεν είσαι κοντά σε εμάς, δεν θα πάρεις έργο.

Το δεύτερο εργαλείο που κάνατε χρήση και το λειτουργείτε με βάση τους νόμους αυτούς, τους οποίους το ελεγκτικό συνέδριο λέει ότι δεν πρέπει να βρίσκονται σε λειτουργία είναι το Ταμείο Ανάκαμψης. το Ταμείο Ανάκαμψης τι είναι; Είναι χρήματα της Ευρωπαϊκής Ένωσης τα οποία δόθηκαν, μοιράστηκαν στις χώρες της Ευρώπης για να μπορέσουν να βοηθήσουν την οικονομία τους σε σχέση με τη ζημιά που έπαθαν από την πανδημία. Η πανδημία όμως για εσάς λειτουργεί με βάση τους νόμους τους οποίους εσείς ψηφίσατε, τους οποίους το Ελεγκτικό Συνέδριο λέει, καθώς και όλα τα κόμματα της Βουλής λένε, ότι είναι νόμοι για να μοιράζονται χρήματα σε ημέτερους. Το Ταμείο Ανάκαμψης λοιπόν μοιράζεται κατά το δοκούν χωρίς να υπάρχει κανένας έλεγχος και καμία νομική πρακτική.

Εμείς ως Κυβέρνηση στο ζήτημα των απευθείας αναθέσεων είχαμε ψηφίσει νόμους οι οποίοι διασφάλιζαν αν θέλετε και μια σειρά. Λέγαμε δηλαδή -θυμάμαι σαν τώρα- έναν νόμο του ΣΥΡΙΖΑ που έλεγε ότι όσον αφορά τα δημόσια έργα θα καταρτιστεί ένας κατάλογος εταιρειών οι οποίες έχουν τη δυνατότητα κάθε φορά να φτιάξουν το έργο αυτό και γινόταν ένα rotation. Όποιος έπαιρνε το έργο πήγαινε στο τέλος.

Για εσάς, κύριε Υπουργέ, δεν υπάρχει κανένα rotation. Εδώ υπάρχουν συγκεκριμένοι άνθρωποι που παίρνουν όλα τα λεφτά. Δεν το λέμε εμείς. Το λένε ακόμα και άνθρωποι της δουλειάς, του επιστημονικού πεδίου, οι οποίοι λένε ότι εμείς είμαστε κομμένοι από την Κυβέρνηση. Δεν είμαστε εκεί. Δεν θέλω να αναφέρω τώρα εταιρίες οι οποίες διαχειρίζονται το Ταμείο Ανάκαμψης.

Τι γίνεται λοιπόν εδώ; Δύο εργαλεία τα οποία κατά τα άλλα θα έπρεπε να ήταν χρήσιμα για την ανάκαμψη της οικονομίας και να σταματήσει η χρήση των νόμων που αφορούν μια περασμένη περίοδο, εσείς ακόμα την χρησιμοποιείτε για να μπορέσετε να διαμοιράσετε χρήματα και να φτιάξετε το δικό σας πελατολόγιο.

Εμείς θα συνεχίσουμε τη μάχη εναντίον της διαφθοράς, της διαφθοράς που ξαναλέω ακούμπησε ακόμα και μέλη της Κοινοβουλευτικής Ομάδας της Νέας Δημοκρατίας. Θα την πολεμήσουμε και θα δώσουμε τη μάχη αυτή, γιατί θεωρούμε ότι δεν αξίζει στην χώρα να λειτουργεί κάτω από αυτό το πλαίσιο των απευθείας αναθέσεων της διαχείρισης δημοσίων συμβάσεων.

Θεωρούμε ότι η χώρα έχει τα εργαλεία και πρέπει να ακολουθήσει την πρακτική των υπόλοιπων χωρών της Ευρώπης. Μια ζωή μας λέγατε ότι θέλουμε να γίνουμε Ευρώπη, αλλά πιο πολύ στο κομμάτι της διαφθοράς σε τριτοκοσμικής φύσεως χώρα μας οδηγεί η δική σας πρακτική, κύριε Υπουργέ και είναι πολύ λυπηρό αυτό και για τη χώρα μας, για τον κόσμο και την κοινωνία.

Για ακόμη μια φορά, κύριε Πρόεδρε, να ζητήσω συγγνώμη και από τα παιδιά, το λέω δημόσια, για την καθυστέρηση μου σήμερα στην Ολομέλεια της Βουλής. Οφείλω να πω όμως ότι δεν ήταν δική μου ευθύνη και πρέπει, κύριε Πρόεδρε, να δούμε τον τρόπο λειτουργίας της Ολομέλειας.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Μπάρκα.

Τι ακριβώς, κύριε Μπάρκα δεν βλέπετε καλό; Ξέρετε ότι εδώ υπάρχουν αρκετοί Βουλευτές που δεν μπορούν να μιλήσουν.

Αυτό εννοείτε;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, όχι.

**ΠΡΟΕΔΡΕΥΩΝ (Αθανάσιος Μπούρας):** Όταν υπάρχει επίκαιρη επερώτηση, θα το εξηγήσω και στα παιδιά για να μην παραπλανούνται, γιατί είπαμε και νωρίτερα ότι αυτοπυροβολούμαστε.

**ΜΙΧΑΗΛ ΧΟΥΡΔΑΚΗΣ:** Είναι η προσωπική σας γνώμη, κύριε Πρόεδρε. Το λέτε δεύτερη φορά.

**ΠΡΟΕΔΡΕΥΩΝ (Αθανάσιος Μπούρας):** Δεν είναι καθόλου η προσωπική μου γνώμη. Ξέρετε, κύριε Χουρδάκη, στη Βουλή υπάρχουν δύο κεφάλαια. Η Βουλή νομοθετεί και η Βουλή ασκεί και κοινοβουλευτικό έλεγχο. Στον κοινοβουλευτικό έλεγχο, στις απλές επίκαιρες ερωτήσεις μόνο ένας Βουλευτής έχει δικαίωμα να ρωτήσει -και πολλοί μάλιστα μπορεί να έχουν υπογράψει- και ένας Υπουργός να απαντήσει. Και όταν κάποιοι Βουλευτές λένε ότι δεν υπάρχουν στην Αίθουσα Βουλευτές τότε στέλνουν ένα λάθος μήνυμα.

**ΜΙΧΑΗΛ ΧΟΥΡΔΑΚΗΣ:** Σωστό μήνυμα στέλνουν. Είναι η γνώμη σας και η γνώμη τους.

**ΠΡΟΕΔΡΕΥΩΝ (Αθανάσιος Μπούρας):**  Και πρέπει να σας πω ότι οι Βουλευτές διαθέτουν και άλλα μέσα να μετέχουν στην Ολομέλεια, δηλαδή έχουν την απευθείας σύνδεση, τη δυνατότητα και στα γραφεία τους και στα κόμματα τους, τα οποία εντός της Βουλής διαθέτουν χώρους και άρα οι Βουλευτές πάντα υπάρχουν και είναι εντεταλμένοι για πολλά πράγματα.

Και επειδή προκαλείτε κιόλας να σας πω…

**ΜΙΧΑΗΛ ΧΟΥΡΔΑΚΗΣ:** Δεν προκαλώ. Εσείς προκαλείτε. Μην το συνεχίζετε.

**ΠΡΟΕΔΡΕΥΩΝ (Αθανάσιος Μπούρας):**  Θα πάρετε τον λόγο και αν χρειαστεί θα σας απαντήσω.

Να καλωσορίσουμε τα παιδιά.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα εννέα μαθήτριες και μαθητές και δύο συνοδοί εκπαιδευτικοί από το 50ο Γυμνάσιο Αθήνας

Η Βουλή σάς καλωσορίζει. Σας ευχόμαστε καλή πρόοδο

(Χειροκροτήματα από όλες τις πτέρυγες της Βουλής)

Τον λόγο έχει ο επερωτών ανεξάρτητος Βουλευτής, κ. Μιχαήλ Χουρδάκης για τη δευτερολογία του για πέντε λεπτά.

**ΜΙΧΑΗΛ ΧΟΥΡΔΑΚΗΣ:** Κύριε Πρόεδρε, δεν είχα σκοπό να αναφερθώ σε εσάς, αλλά δεν μου δίνετε άλλη δυνατότητα, δεδομένου ότι μια προσωπική σας γνώμη ή και πιθανώς και κάποιων άλλων την εμφανίζετε σαν να είναι γνώμη όλων.

Βλέπω στο βιογραφικό σας, τώρα στην ιστοσελίδα της Βουλής, είστε από το 2000 Βουλευτής, έχουμε 2025 ένα τέταρτο του αιώνα δηλαδή, υπήρξατε νομάρχης, ξανά νομάρχης, για λίγα χρόνια και συνάδελφος στο πανεπιστήμιο. Νομίζω ότι αν θυμηθείτε εκείνα τα χρόνια που ήσασταν στο πανεπιστήμιο…

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Βάλτε τον χρόνο, κύριε Πρόεδρε.

**ΜΙΧΑΗΛ ΧΟΥΡΔΑΚΗΣ:** Ναι, βάλτε, δεν έχω πρόβλημα. Ξέρετε, κύριε Καλαφάτη, εγώ με τον χρόνο είναι πάρα πολύ τυπικός πάντα.

Δεν υπήρχε περίπτωση να έρθει κάποιος στο μάθημα αντί για 9.15,΄ας δώσουμε και το ακαδημαϊκό τέταρτο και να πούμε: «Δεν πειράζει, μωρέ τα παιδιά, είχε κίνηση». Εγώ είδα τώρα στο google maps την ώρα που είπατε για κίνηση και δεν αναφέρομαι καθόλου σε εσάς, δεν ξέρω τι άλλο είχατε. Δεν είναι καθόλου προσωπικό με κανέναν από εσάς. Αναφέρομαι, όμως, στον Πρόεδρο, ο οποίος πήγε αμέσως να δικαιολογήσει σαν ένας καλός μπαμπάς ή παππούς ή θείος ότι ναι, έχει κίνηση.

**ΚΩΝΣΤΑΝΤΙΝΟΣ ΜΠΑΡΚΑΣ:** Να απαντήσω εγώ;

**ΜΙΧΑΗΛ ΧΟΥΡΔΑΚΗΣ:** Όχι, καθόλου δεν είναι για εσάς. Κύριε Μπάρκα, στον Πρόεδρο αναφέρομαι.

**ΚΩΝΣΤΑΝΤΙΝΟΣ ΜΠΑΡΚΑΣ:** Άργησε ο Πρόεδρος;

**ΜΙΧΑΗΛ ΧΟΥΡΔΑΚΗΣ:** Αφήστε με να ολοκληρώσω.

**ΠΡΟΕΔΡΕΥΩΝ (Αθανάσιος Μπούρας):** Κύριε Μπάρκα, θα ολοκληρώσει και θα απαντήσω.

**ΜΙΧΑΗΛ ΧΟΥΡΔΑΚΗΣ:** Εκεί που θέλω να καταλήξω είναι να μην έχουμε για όλα μια δικαιολογία. Δεν είχε σήμερα ιδιαίτερη κίνηση. Ο καθένας είχε τα προγράμματα του και είναι σεβαστά και όποιος ήρθε στην ώρα του, τον ευχαριστώ που ήρθε. Δεν υπάρχει κανένα πρόβλημα εάν μιλήσαμε με συγκεκριμένη σειρά ή με άλλη σειρά.

Κύριε Πρόεδρε, όμως, νομίζω ότι ήταν ατυχές να πρέπει να δικαιολογήσετε εσείς από πριν τον οποιονδήποτε άλλο.

Κύριε Πλεύρη, δεν θα κρίνω εγώ τι θα κάνει ο κάθε Βουλευτής. Εγώ αναφέρθηκα σε άδεια Αίθουσα, αναφερόμενος σ’ αυτούς που έχουν δικαίωμα να μιλήσουν. Θα είχατε δίκιο, όμως, και θα σας έδινα δίκιο ότι κακώς εγκαλώ και αυτούς που δεν έχουν δικαίωμα να μιλήσουν εάν στις υπόλοιπες συνεδριάσεις ήταν εδώ. Δεν είναι, όμως, εδώ ούτε στις υπόλοιπες συνεδριάσεις. Άρα, εσείς βρίσκεται μια δικαιολογημένη δικαιολογία, η οποία, όμως, δεν είναι η πραγματική. Δεν λείπουν για αυτό. Δεν λείπουν επειδή δεν μπορούν να μιλήσουν σήμερα, γιατί ακόμα και όταν μπορούμε να μιλήσουμε οι Βουλευτές δεν είμαστε εντός της Αιθούσης ούτε καν γύρω-γύρω.

Επίσης, θέλω να τονίσω αυτό που έχει μεγαλύτερη σημασία, κύριε Πλεύρη, ότι υπάρχουν αυτήν τη στιγμή είκοσι τρεις 23 Βουλευτές που δεν ψηφίζουν. Το ξέρετε; Δεν ψηφίζουν είκοσι τρεις ανεξάρτητοι Βουλευτές κατά παράβαση και παρέκκλιση οποιοδήποτε άρθρου του Κανονισμού. Και είναι κάτι που το λέω ένα χρόνο και από τις ειρωνείες του κ. Τασούλα έχουμε φτάσει στην κατανόηση, ευτυχώς, του κ. Κακλαμάνη και πιστεύω ότι αυτό θα αλλάξει σύντομα για να αποκαθιερωθεί το από μισό αιώνα καθιερωμένο ότι δήθεν το προβλέπει ο Κανονισμός.

Κύριε Πλεύρη, επίσης είπατε ότι το Ελεγκτικό Συνέδριο στην έκθεση ελέγχου το επιτρέπει όταν δεν έχει ολοκληρωθεί ο διαγωνισμός. Δεν ισχύει αυτό. Σας προτείνω, αν το κατάλαβα εγώ σωστά, να το ξαναδείτε, γιατί δεν είναι αληθές.

Κύριε Καλαφάτη, σταχυολόγησα ορισμένα από αυτά στα οποία αναφερθήκατε και δεν μπορώ πραγματικά να καταλάβω. Είπατε ότι προέκυψε μεγαλύτερη διαφάνεια με τις απευθείας αναθέσεις. Εάν το άκουσα καλά θα ήθελα όταν θα ξαναπάρετε τον λόγο αυτό να μου το εξηγήσετε, γιατί εδώ συμφωνούμε όλοι οι υπόλοιποι ότι δεν έχει προκύψει. Και ξαναλέω αυτό που είπα και στο ξεκίνημα της τοποθέτησής μου στην πρωτολογία μου. Δεν το βλέπω ότι είναι μόνο η κακιά η Νέα Δημοκρατία η παρούσα Κυβέρνηση. Έχει γίνει και με άλλες κυβερνήσεις. Ο σκοπός είναι να μην γίνεται από κανέναν και σε καμία περίπτωση. Σαφώς και δυστυχώς στη διακυβέρνηση του περίφημου Κυριάκου Μητσοτάκη τα πράγματα έχουν επιδεινωθεί, αλλά δυστυχώς για τη χώρα δεν είναι ο μόνος.

Είπατε, επίσης, ότι είναι γνωστοί οι όροι σε όλους και από πριν. Ούτε αυτό θέλω να σας πω ότι ισχύει. Και μάλιστα σε μερικές περιπτώσεις οι όροι είναι γνωστοί, σελίδα 17 του πορίσματος από τον έλεγχο του ’23, άρθρο 42. Ενδεικτικά αναφέρεται ότι σε κάποιες μελέτες περιέχονταν φράσεις, όπως: «η μασίφ ξυλεία που χρησιμοποιείται από την εταιρεία μας», «επιλεγμένα προϊόντα της εταιρείας μας», «τα σκοινιά της εταιρείας μας». Αυτό ήταν κομμάτι του της περιγραφής, που σημαίνει το είχε γράψει άλλος.

Είπατε ότι εγώ ζητώ αλλαγή του νόμου. Δεν ζητώ αλλαγή του νόμου. Αλλαγή της πρακτικής ζητάω, να υπάρχουν έλεγχοι και να μπει επιτέλους ένα φρένο σ’ αυτήν την κακή πρακτική. Μην μου βάζετε λόγια που δεν έχω πει.

Επίσης, αναφερθήκατε ότι ορίζεται με σαφήνεια ότι υπάρχει έρευνα αγοράς, ότι υπάρχει διακριτός ρόλος οργάνων. Δυστυχώς, τίποτα από όλα αυτά δεν υπάρχει. Και σε ό,τι αφορά τη διαφάνεια, στην οποία αναφερθήκατε επί Κυβερνήσεως του Κυριάκου Μητσοτάκη, εάν αναφέρεστε σε διαφάνεια «Ομάδας Αλήθειας», διαφάνεια υποκλοπών, διαφάνεια κρυμμένων συνομιλιών με την Τουρκία, την πτώση στην ανεξαρτησία του Τύπου ή στις εξεταστικές παρωδίας για τον Καραμανλή και τον Τριαντόπουλο, αυτός δεν είναι ο δικός μου ορισμός για τη διαφάνεια.

Για να μην ξεπεράσω τον χρόνο, ίσως μόνο κατά ένα λεπτό, θέλω να σας πω δύο πραγματάκια ακόμα. Θα ήθελα να φροντίσετε, κύριε Καλαφάτη, και όλοι όσοι σήμερα ή αύριο έχετε και το καρπούζι και το μαχαίρι, να μειωθούν οι απευθείας αναθέσεις. Θα πρέπει να υπάρξει αδιαμφισβήτητος έλεγχος, προκειμένου να μην υπάρχουν επαναλαμβανόμενοι ανάδοχοι, να μην υπάρχουν επαναλαμβανόμενες συμβάσεις για πράγματα που ξέρουμε από πριν ότι θα έπρεπε να συμβαίνουν. Δεν είναι τυχαίο ότι όλο αυτό ωφελεί φίλια επιχειρηματικά μπλοκ και αυτό πρέπει επιτέλους να τελειώσει. Πρέπει να μπουν αξιόπιστοι μηχανισμοί παρακολούθησης και η πολιτική σας επιλογή προς αυτήν την κατεύθυνση πρέπει να αλλάξει.

Στο Κίνημα Δημοκρατίας υπάρχουν αρκετές προτάσεις που, εάν θέλετε, θα σας κατατεθούν. Πολύ σύντομα θα αναφερθώ στα εξής: Καθολική ανάρτηση και αιτιολόγηση όλων των απευθείας αναθέσεων όχι απλώς στη «Διαύγεια», αλλά σε ειδική δημόσια πλατφόρμα ελέγχου. Καθιέρωση Μητρώου Αναδόχων Απευθείας Αναθέσεων με περιορισμούς σε επαναλαμβανόμενες συμβάσεις. Θεσμοθέτηση ετήσιου ανώτερου αριθμού αναθέσεων ανά φορέα, αλλά και ανά εταιρεία. Και, φυσικά, λογοδοσία τόσο πειθαρχική όσο και ποινική, όταν αποδεικνύεται ότι το δημόσιο χρήμα καταλήγει συστηματικά στους ίδιους.

Νομίζω ότι όλοι θεωρητικά λέμε το ίδιο και το αυτονόητο, αλλά πρέπει να το κάνουμε και πράξη. Το κράτος να μην κακοδιοικεί, αλλά να κυβερνά με χρηστό τρόπο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χουρδάκη.

Είπα και πρωτύτερα ότι στις 12:30΄ η ώρα υπάρχει μια σημαντική εκδήλωση εδώ στη Βουλή για τη βράβευση των εθελοντών αιμοδοτών. Προκειμένου και, εφόσον μετρήθηκαν οι χρόνοι, να έχει ολοκληρωθεί λίγο πριν την ώρα αυτή, η Βουλή, λοιπόν, σήμερα, αντί να συνεδριάσει στις 10:00΄, συνεδρίασε στις 9:00΄.

Οι συνάδελφοι, οι οποίοι αναφέρθηκαν ότι καθυστέρησαν, τηλεφώνησαν σε εμένα εδώ στο Προεδρείο ότι είναι καθοδόν όχι μόνο μία φορά, αλλά περισσότερες φορές, δείχνοντας μάλιστα και λέγοντάς μου και τα σημεία στίξεως. Παραδείγματος χάριν, όταν μίλαγε ο κ. Πλεύρης, ο κ. Μάντζιος πήρε και μας είπε ότι βρίσκεται στο φανάρι της εισόδου στο κτίριο της Βουλής. Άρα, πού είναι, λοιπόν, το παρεξηγήσιμο και πού είναι το πρόβλημα;

Το είπε και ο κ. Πλεύρης. Πολλές φορές εδώ οι Βουλευτές δεν αναμένουν, κύριε Πλεύρη, έξι και επτά ώρες. Αναμένουν και δώδεκα και δεκαπέντε ώρες με τις τοποθετήσεις πολλών αρχηγών, δικαιωματικά, αλίμονο. Μιας και αναφερθήκατε στο βιογραφικό μου και ότι έχω πολλά χρόνια εδώ σίγουρα -βεβαίως και υπήρξα καθηγητής και εκεί τηρείται η ώρα- ξέρω πολύ καλά ότι και εδώ τηρούμε την ώρα, τηρούμε τα προσχήματα, αλλά έχουμε κατά νου και τη διευκόλυνση των συναδέλφων, έτσι ώστε ο λόγος να μην αφαιρείται από κανέναν. Θα μπορούσα εγώ αυστηρά να πω: «Απών, διαγράφεται». Δεν το κάνουμε αυτό και δεν πρέπει να το κάνουμε, γιατί η δημοκρατία πρέπει να ακούγεται από όλες τις φωνές και από όλα τα μήκη και πλάτη και φάσματα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα οκτώ μαθήτριες και μαθητές και τρεις συνοδοί εκπαιδευτικοί από το 50ο Γυμνάσιο Αθήνας, το δεύτερο τμήμα.

Σας καλωσορίζουμε στη Βουλή και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Και τώρα τον λόγο έχει, προκειμένου να δευτερολογήσει, ο Υπουργός, ο κ. Καλαφάτης.

Ορίστε, κύριε Υπουργέ, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Ευχαριστώ πολύ, κύριε Πρόεδρε.

Θα ήθελα να αναφερθώ κι εγώ σε τρία σημεία. Σήμερα ήταν μια καλή ευκαιρία για να δείξουμε ότι μπορούμε να είμαστε και ευέλικτοι και να τοποθετηθούμε για σειρά ζητημάτων τα οποία μπορεί να μην είναι επί του αντικειμένου της συζητήσεως, αλλά έχουν το δικό τους ξεχωριστό ενδιαφέρον.

Πρώτον, κυρίες και κύριοι συνάδελφοι, ο ρόλος ο δικός μας είναι παραπάνω από θεσμικός, κοινοβουλευτικός. Είμαστε οι εκπρόσωποι του λαού, εκπροσωπούμε τις πολιτικές τοποθετήσεις και την πολιτική του κόμματος στο οποίο ο καθένας μας, όμως, κατά την άποψή μου, έχουμε και έναν βαθιά παιδευτικό χαρακτήρα. Έναν παιδευτικό χαρακτήρα τον οποίο θα πρέπει να τον δείχνουμε στην κοινωνία με κάθε έκφανσή του και σε κάθε περίσταση και μέσα στο Κοινοβούλιο και εκτός Κοινοβουλίου. Αυτό κάνουμε σήμερα, πιστεύω, αναφερόμενος στο επίπεδο του διαλόγου, αλλά αναφέρομαι και στις τοποθετήσεις του Προεδρείου, όπως και του κ. Πλεύρη και άλλων συναδέλφων αναφορικά με τη διαδικασία. Διότι ναι, είναι σημαντικό να γνωρίζουν τα νέα παιδιά ποιες είναι οι διαδικασίες ώστε να μην διαμορφώνονται στρεβλές εικόνες σε σχέση με το Κοινοβούλιο.

Το λέω αυτό γιατί υπάρχουν και συνάδελφοι εδώ μέσα και κάποιοι Πρόεδροι κόμματος που συστηματικά, για λόγους πολιτικής εκμετάλλευσης και διαπνεόμενοι από έντονα λαϊκίστικά χαρακτηριστικά, ουσιαστικά αποδομούν τον ρόλο του Βουλευτή αναιτιολόγητα και τον κατηγορούν χωρίς λόγο. Επιτρέψτε μου να κάνω χρήση της δικής του πολιτικής παρουσίας πάνω από εικοσαετία στο Κοινοβούλιο, που γνωρίζω ότι η συντριπτική πλειοψηφία των συναδέλφων εδώ πέρα έχουν δαπανήσει άπειρες ώρες εργασίας.

Έρχομαι και στο δεύτερο θέμα που είναι που έχει να κάνει με τη δημοκρατία την ίδια. Ναι, το γεγονός ότι ειδικά το τελευταίο χρονικό διάστημα –και αυτό έχει να κάνει με την εμπειρία μου ως Γενικού Γραμματέα της Κοινοβουλευτικής Ομάδας της Νέας Δημοκρατίας βάσει της οποίας, επίσης, ήμουν πάρα πολλές ώρες μέσα στο Ελληνικό Κοινοβούλιο- υπήρχαν εδώ πέρα τακτικές και μάλιστα από συναδέλφους και Προέδρους κομμάτων, οι οποίοι έκαναν κατάχρηση της καλοσύνης του Προεδρείου. Και ουσιαστικά με την κατάχρηση όσον αφορά τον χρόνο της ομιλίας τους, αφαιρούσαν τον λόγο από συναδέλφους μου. Θα τα πω όπως είναι τα πράγματα.

Υπήρχαν συνάδελφοι οι οποίοι ερχόντουσαν και έρχονται από τις περιφέρειές τους, από την Κρήτη, από τη Λέσβο, για να τοποθετηθούν σε συγκεκριμένο νομοθέτημα, ήταν από τις 11.00΄ το πρωί εδώ για να μιλήσουν σε μία ώρα και λόγω αυτών των τακτικών και προσπαθειών συγκεκριμένων συναδέλφων και κάποιων Προέδρων κομμάτων, περνούσαν επτά και οκτώ ώρες και τελικά δεν μπορούσαν να μιλήσουν.

Ερχόντουσαν και σε μένα συνάδελφοι από τη Νέα Δημοκρατία μου έλεγαν: «Γενικέ, κάνε κάτι! Δεν γίνεται αυτό, δεν υπάρχει!». Δεν μπορεί κάποιος να έχει χρόνο πέντε λεπτά και να μιλάει για σαράντα πέντε λεπτά και αυτό να το κάνει συστηματικά επί τριάντα συνεχόμενες φορές και να κατηγορεί κιόλας αυτό το συγκεκριμένο πολιτικό πρόσωπο όλους τους άλλους ότι είναι αδιάφοροι!

Αυτό είναι μια στρεβλή εικόνα και πολύ σωστά κάνετε, κύριε Πρόεδρε και αναφέρεστε ακριβώς και στον Κανονισμό και για ποιο λόγο αυτή τη στιγμή βρισκόμαστε όσοι είμαστε εδώ πέρα. Χαίρομαι πάρα πολύ και σας μιλάω κάπως έντονα γι’ αυτό το θέμα, γιατί σας είπα προηγουμένως ότι είναι καθαρά θέμα δημοκρατίας. Γιατί τέτοιες συμπεριφορές νομίζω ότι απάδουν από το κοινοβουλευτικό ήθος. Πρέπει όλοι να σεβόμαστε τους συναδέλφους μας.

Και κλείνω αυτό το ζήτημα, γιατί ήταν και ένα θέμα που το έθεσα πριν από ενάμιση χρόνο στη Διάσκεψη των Προέδρων. Μιλώ για το ζήτημα της εύρεσης τρόπου να είμαστε όλοι σχετικά στον χρόνο μας και γι’ αυτό έθεσα -για πρώτη φορά ίσως- το ενδεχόμενο της αυτόματης χρήσης του μικροφώνου και του περιορισμού χρόνου για να μπορέσουμε, μέσα σε λόγους τάξης πλέον, να λειτουργούμε και όλοι να σεβόμαστε τον χρόνο των υπολοίπων.

Το τρίτο σημείο που θέλω να σημειώσω προτού τοποθετηθώ για το ζήτημα για το οποίο συζητάμε, είναι ότι ναι, επιτεύχθηκε ένα κομμάτι το οποίο είπατε προηγουμένως ότι θα ήταν πολύ σημαντικό να γίνει, να τεθούν προτάσεις. Τέτοιες διαδικασίες δημιουργούν ευεπίφορο έδαφος για να τοποθετηθούμε όλοι μας και να προτείνουμε λύσεις οι οποίες θα μεταφερθούν -και μεταφέρονται και διά εμού όσα τοποθετήθηκαν εδώ πέρα και από τα Πρακτικά και από τις δικές μου σημειώσεις- στους αρμόδιους Υπουργούς για να αξιολογηθούν.

Βεβαίως, ανεξαρτήτως αν, όπως σας είπα προηγουμένως, το επίπεδο του διαλόγου στάθηκε υψηλό, δεν αποφεύχθηκαν -και το καταλαβαίνω σε έναν βαθμό- έωλες κατηγορίες, αόριστες, ατεκμηρίωτες, αναπόδεικτες καταγγελίες όσον αφορά τον τρόπο διοίκησης από την πλευρά της Κυβέρνησης, κάτι το οποίο μονάχα με τον χαρακτηρισμό αυτών των τοποθετήσεων ουσιαστικά απαντώ. Και ατεκμηρίωτες είναι και αναπόδεικτες είναι και έωλες, αόριστες και γενικές.

Υπάρχουν συγκεκριμένα ζητήματα που τέθηκαν και τοποθετήθηκαν και τα Κόμματα. Δεν θα πάρω χρόνο για να ξαναπαντήσω, γιατί κάποια ζητήματα τα περισσότερα από τα οποία τέθηκαν από τα κόμματα της αντιπολίτευσης και κυρίως από το ΠΑΣΟΚ και τον ΣΥΡΙΖΑ, τα είπα στην πρωτολογία μου, όπως, παραδείγματος χάρη, για την κατάρτιση εργαζομένων στην οποία αναφέρθηκα, όπως βεβαίως αναφέρομαι και στις καταγγελίες του ΣΥΡΙΖΑ οι οποίες δεν έχουν πραγματικά κανένα έδαφος, είναι ανεδαφικές. Παραδείγματος χάρη, για πρώτη φορά αυτή η Κυβέρνηση σταμάτησε το σύστημα που υπήρχε ο Υπουργός να διορίζει τους διοικητές νοσοκομείων. Υπάρχει ένα σύστημα αξιολόγησης με αντικειμενικά κριτήρια, ώστε να μπορούν να τοποθετούνται διοικητές σε νοσοκομεία.

Το Ταμείο Ανάκαμψης, επίσης, έχει σκληρούς όρους τους οποίους σεβόμαστε στον μέγιστο βαθμό και δεν υπάρχει εκεί περιθώριο κάποιος να κάνει κάτι διαφορετικό από αυτό που επιβάλλουν οι κανόνες εντός και εκτός Ελλάδος. Και βεβαίως, υπάρχει και μια γενικότερη πεποίθηση στην Κυβέρνηση ότι όλα πρέπει να είναι υπό το φως της διαφάνειας και αυτό αποτυπώνεται στις δημόσιες πολιτικές που ακολουθεί και βεβαίως και στο νομοθετικό της έργο, που μέρα με τη μέρα δημιουργούμε ακόμα περισσότερο χώρο για να φτιάξουμε την Ελλάδα που ονειρευόμαστε.

Θα κλείσω τελικά με δύο κουβέντες για την πολιτική της Κυβέρνησης, γιατί αναφέρθηκε ο κύριος συνάδελφος και για τροχιά ανάπτυξης και για τροχιά δημιουργίας παραγωγικού μοντέλου, το οποίο βλέπει ότι δεν υπάρχει με αυτή την Κυβέρνηση.

Σχετικά με την τελική μου τοποθέτηση στο ζήτημα που θέσατε, κύριε συνάδελφε: Πρώτον, πληρούνται οι προϋποθέσεις του νόμου. Δεύτερον, λειτουργούν αποτελεσματικά οι ελεγκτικοί μηχανισμοί και πάλι με πλήρη σεβασμό στους νόμους. Τρίτον, υπάρχουν μηχανισμοί που διασφαλίζουν τη διαφάνεια. Τέταρτον, τηρούνται απαρέγκλιτα από την κυβέρνηση κανόνες της χρηστής διοίκησης.

Και όσον αφορά το ζήτημα που αναφέρατε για την τροχιά ανάπτυξης, νομίζω ότι τα τελευταία χρόνια όλοι οι δείκτες, όσον αφορά την οικονομία, οι αναβαθμίσεις της ελληνικής οικονομίας από τους διεθνείς οίκους αξιολόγησης, οι 500.000 νέες θέσεις εργασίας που δημιουργήθηκαν τα τελευταία μόλις πεντέμισι χρόνια, ουσιαστικά μιλάμε για 500.000 νέα εισοδήματα που μπαίνουν στα νοικοκυριά των συμπολιτών μας, η δραματική μείωση της ανεργίας κάτω από 9%, το ζήτημα της συνεχόμενης αύξησης του κατώτατου μισθού και συνεπακόλουθα του μέσου μισθού, η θεαματική αύξηση με ρεκόρ εξαγωγών που επιτυγχάνεται χρόνο με τον χρόνο, η θεαματική αύξηση των τουριστών με πάνω από 36 εκατομμύρια τουρίστες στη χώρα μας, η θεαματική αύξηση ξένων και εγχώριων, άμεσων και έμμεσων επενδύσεων, η ψηφιοποίηση του κράτους, γενικότερα η λειτουργία της δημόσιας διοίκησης με πιο γρήγορους ρυθμούς, όλα αυτά δείχνουν ότι η οικονομία της χώρας μας, η εξέλιξη της χώρας μας, η ανάπτυξη της χώρας μας βρίσκεται πλέον σε ένα άλλο μονοπάτι, σε ένα μονοπάτι επιτάχυνσης και προόδου. Βεβαίως και έχουμε πολλά πράγματα να κάνουμε. Προφανώς, υπάρχουν και ζητήματα που πρέπει να επιλυθούν και αυτό θα κάνουμε.

Παράλληλα, όμως, εκτός από την αποτελεσματική διαχείριση παθογενειών που ταλαιπώρησαν την ελληνική οικονομία και την κοινωνία για πολλά χρόνια και στο οποίο έχουμε στέρξει να θεραπεύσουμε, δημιουργούμε ακριβώς -γιατί αναφερθήκατε σε αυτό- και ένα νέο παραγωγικό μοντέλο, ένα παραγωγικό μοντέλο ανάπτυξης που αφορά εξωστρέφεια, αφορά την ενσωμάτωση σε αυτό το σύγχρονο μοντέλο ανάπτυξης εννοιών, όπως είναι η καινοτομία, η νέα γνώση, η διασύνδεση της γνώσης που γεννάται από τα ερευνητικά και τα πανεπιστήμια μας με την επιχειρηματική κοινότητα, η δημιουργία ενός νέου σύγχρονου μοντέλου για να μπορέσουμε και εμείς να είμαστε πιο ανταγωνιστικοί σε ένα πολύ σύνθετο ανταγωνιστικό διεθνές περιβάλλον, όπως αυτό διαμορφώνεται.

Να θυμίσω και θα κλείσω με αυτό -το κάνω πάντα ξέρετε σε τοποθετήσεις μου γιατί, όπως έχω πει, δεν είναι μονάχα θεσμικός ο ρόλος μας είναι και εκπαιδευτικός και θα ήθελα να μας ακούσουν και τα παιδιά- ότι είναι πολύ σημαντική η στήριξη του υγιούς επιχειρείν, η διαμόρφωση ενός επιχειρηματικού πνεύματος, η εξοικείωση της κοινωνίας με την επιχειρηματικότητα, η συνειδητοποίηση ότι δεν μπορεί να υπάρξει μέλλον καλό για τα παιδιά μας αν δεν υπάρξει σύγχρονη ανάπτυξη, σύγχρονα επιχειρείν που θα δημιουργήσει νέες θέσεις εργασίας και θα δώσει τη δυνατότητα στα παιδιά μας, όχι μόνο να βρουν δουλειά, αλλά και να μείνουν στον τόπο τους.

Αυτή η σύγχρονη αντιμετώπιση του επιχειρείν, η φιλικότητα στην πράξη με το σύγχρονο επιχειρείν, δεν υπήρχε μόλις πριν από λίγα χρόνια. Ένα μεγάλο κομμάτι της κοινωνίας μας και σίγουρα ένα μεγάλο κομμάτι του πολιτικού κόσμου εδώ άκουγε επιχειρηματικότητα και έβγαζε φλύκταινες. Έλεγες ότι πρέπει να στηρίξεις το υγιές επιχειρείν και ουσιαστικά σε έδειχναν λες και έλεγες δεν ξέρω και εγώ τι, σαν να έλεγες τη μεγαλύτερη βρισιά.

Εμείς καταφέραμε στην πράξη και απενοχοποιήσαμε την επιχειρηματικότητα και έτσι δώσαμε την ευκαιρία και κυρίως στα νέα παιδιά, να συνειδητοποιήσουν -και μέσα από τα ζητήματα που συζητάμε που είναι δημόσιες συμβάσεις και μια σειρά άλλων ενεργειών και δημόσιων πολιτικών- ότι υπάρχει επιτέλους μέλλον σε αυτόν τον τόπο. Το διαμορφώνει με τη συμβολή όλων μας αυτή η Κυβέρνηση, αυτός ο Πρωθυπουργός, ο Κυριάκος Μητσοτάκης. Με την Κυβέρνηση της Νέας Δημοκρατίας ανοίγεται ένας διαφορετικός δρόμος ανάπτυξης και σ’ αυτόν τον δρόμο καλούμε όλους, αν όχι να συμφωνήσουν, πάντως να συμβάλουν με το δικό τους τρόπο για να συνδιαμορφώσουμε όλοι μαζί ένα μέλλον που αξίζει στην Ελλάδα μας και που αξίζει στα παιδιά μας.

Ευχαριστώ πολύ, κυρίες και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της 3/4.11.2024 επερώτησης που κατέθεσε ο ανεξάρτητος Βουλευτής Α΄ Θεσσαλονίκης κ. Μιχαήλ Χουρδάκης προς τους Υπουργούς Εθνικής Οικονομίας και Οικονομικών και Ανάπτυξης με θέμα: «Α) Το με αριθμ. πρωτ. 150709 ΕΞ 2024/15-10-2024 έγγραφο της Ειδικής Υπηρεσίας Συντονισμού Ταμείου Ανάκαμψης του Υπουργείου Εθνικής Οικονομίας και Οικονομικών. Β) Το με αριθμ. πρωτ. 76139/04-10-2024 έγγραφο του Γενικού Γραμματέα του Εμπορίου του Υπουργείου Ανάπτυξης».

Θα διακόψουμε τη συνεδρίαση, προκειμένου να πραγματοποιηθεί στις 12.30΄ σήμερα η τιμητική εκδήλωση για τον εθελοντή αιμοδότη που συνδιοργανώνει η Βουλή των Ελλήνων με την Πανελλήνια Ομοσπονδία Συλλόγων Εθελοντών Αιμοδοτών.

Στη συνέχεια θα επανέλθουμε στις 14.00΄ το μεσημέρι με τη συζήτηση των επίκαιρων ερωτήσεων.

Πριν κλείσουμε αυτή τη συνεδρίαση να καλωσορίσουμε το σχολείο που βρίσκεται στα θεωρεία.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκατρείς μαθήτριες και μαθητές και τρεις συνοδοί εκπαιδευτικοί από το 11ο Δημοτικό Σχολείο Νίκαιας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι διακόπτεται η συνεδρίαση.

Καλημέρα σας πάντα με υγεία.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο των επίκαιρων ερωτήσεων της Δευτέρας 12-5-2025, το οποίο έχει ως εξής:

Α. Επίκαιρες Ερωτήσεις Πρώτου Κύκλου (Άρθρα 130 παράγραφος 2 και 3 και 132 παράγραφος 2 Κανονισμού της Βουλής)

1. Η με αριθμό 815/28-4-2025 επίκαιρη ερώτηση του Βουλευτή Ηρακλείου της Κ.Ο. «ΝΕΑ ΔΗΜΟΚΡΑΤΙΑ» κ. Ελευθέριου Αυγενάκη προς την Υπουργό Τουρισμού με θέμα: «Θεσμική αναβάθμιση και ανάπτυξη της Ανώτερης Σχολής Τουριστικής Εκπαίδευσης Κρήτης (ΑΣΤΕΚ) - Στόχευση η εκπαίδευση/κατάρτιση ανώτερων στελεχών για την παροχή υψηλής ποιότητας υπηρεσιών σε όλους τους κλάδους της τουριστικής βιομηχανίας».

2. Η με αριθμό 828/30-4-2025 επίκαιρη ερώτηση του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ, προς τον Υπουργό Ανάπτυξης με θέμα: «Θέσπιση κάρτας μόνιμου κατοίκου για την προμήθεια καυσίμων στην Περιφερειακή Ενότητα Ροδόπης & στον Βόρειο Έβρο».

3. Η με αριθμό 829/2-5-2025 επίκαιρη ερώτηση του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «’’Το πάρτυ’’ στην αγορά καυσίμων «καλά κρατεί», γράμμα κενό οι όποιες παρεμβάσεις».

4. Η με αριθμό 847/5-5-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Αφροδίτης Κτενά προς τον Υπουργό Περιβάλλοντος και Ενέργειας με θέμα: «Άμεσα να παρθούν μέτρα αντιπυρικής προστασίας μπροστά στην έναρξη της αντιπυρικής περιόδου στο Δήμο Πεντέλης».

5. Η με αριθμό 818/28-4-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Υγείας με θέμα: «Κρίσιμη η κατάσταση στο νοσοκομείο του Διδυμοτείχου στον Έβρο».

6. Η με αριθμό 831/2-5-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Σκοπεύετε να ακυρώσετε τις αυξήσεις στα επιδόματα του ΟΠΕΚΑ (Οργανισμός Προνοιακών Επιδομάτων και Κοινωνικής Αλληλεγγύης) που ανακοινώσατε με πανηγυρικό τρόπο πριν 7 μήνες αλλά δεν έχετε δώσει μέχρι σήμερα;»

7. Η με αριθμό 826/29-4-2025 επίκαιρη ερώτηση του Βουλευτή Α΄ Ανατολικής Αττικής της Κ.Ο. «ΝΙΚΗ» κ. Τάσου Οικονομόπουλου προς τον Υπουργό Εθνικής Άμυνας με θέμα: «Ανησυχία στη Ρόδο για πιθανή κατάργηση ή συγχώνευση Μονάδων Εθνοφυλακής στο νησί».

8. Η με αριθμό 843/5-5-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών με θέμα: «Η απόπειρα πρόκλησης νέων τετελεσμένων στα Κατεχόμενα από τον Πρόεδρο Ερντογάν ενώ ο Έλληνας ΥΠΕΞ επέστρεφε από φιλικό δείπνο με τον Τούρκο ομόλογό του στην Πόλη».

9. Η με αριθμό 827/30-4-2025 επίκαιρη ερώτηση της Ανεξάρτητης Βουλευτού Β3΄Νοτίου Τομέα Αθηνών κυρίας Ραλλίας Χρηστίδου προς τον Υπουργό Αγροτικής Ανάπτυξης και Τροφίμων με θέμα: «Οι Εβρίτες αγροκτηνοτρόφοι βρίσκονται σε απόγνωση και ζητούν άμεσες λύσεις για την επιβίωσή τους».

10. Η με αριθμό 845/5-5-2025 επίκαιρη ερώτηση του Ανεξάρτητου Βουλευτή Αιτωλοακαρνανίας κ. Μάριου Σαλμά προς τον Υπουργό Περιβάλλοντος και Ενέργειας με θέμα: «Απαξίωση των περιουσιών των κατοίκων της υπαίθρου με το προεδρικό διάταγμα ΠΔ 129/2025».

11. Η με αριθμό 848/5-5-2025 επίκαιρη ερώτηση του Ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά, προς τον Υπουργό Εθνικής Οικονομίας και Οικονομικών με θέμα: «Οικονομική και υλικοτεχνική υποστήριξη της Ελληνικής Κοινότητος Μείζονος Μόντρεαλ (ΕΚΜΜ), εις τον Καναδά, δια την ανέγερση Γυμνασίου Σχολείου».

Β. Επίκαιρες Ερωτήσεις Δεύτερου Κύκλου (Άρθρα 130 παράγραφος 2 και 3 και 132 παράγραφος 2 Κανονισμού της Βουλής)

1. Η με αριθμό 824/29-4-2025 επίκαιρη ερώτηση του Βουλευτή Ηρακλείου της Κ.Ο. «ΝΕΑ ΔΗΜΟΚΡΑΤΙΑ» κ. Ελευθέριου Αυγενάκη προς τον Υπουργό Περιβάλλοντος και Ενέργειας με θέμα: «Προεδρικό Διάταγμα (ΦΕΚ 194/Δ΄/2025) - Κριτήρια, διαδικασίες και όροι οριοθέτησης οικισμών με πληθυσμό κάτω των 2.000 κατοίκων».

2. Η με αριθμό 832/2-5-2025 επίκαιρη ερώτηση του Βουλευτή Ιωαννίνων της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιωάννη Τσίμαρη προς τον Υπουργό Υγείας με θέμα: «Πληρώματα διασωστών ασθενοφόρων δύο ταχυτήτων».

3. Η με αριθμό 838/5-5-2025 επίκαιρη ερώτηση της Βουλευτού Κοζάνης της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Καλλιόπης Βέττα προς τον Υπουργό Περιβάλλοντος και Ενέργειας με θέμα: «Ασφυκτιά η Γαλατινή από την ανεξέλεγκτη αδειοδότηση των Α.Π.Ε».

4. Η με αριθμό 819/28-4-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Αναγκαστική απαλλοτρίωση ακινήτων στον Έβρο για την εγκατάσταση ΑΠΕ».

5. Η με αριθμό 833/2-5-2025 επίκαιρη ερώτηση της Βουλευτού Αχαΐας της Κ.Ο. «ΝΕΑ ΑΡΙΣΤΕΡΑ» κυρίας Αθανασίας Αναγνωστοπούλου, προς τον Υπουργό Εξωτερικών με θέμα: «Το Ισραήλ βομβάρδισε διεθνή ανθρωπιστική αποστολή σε διεθνή ύδατα».

6. Η με αριθμό 850/5-5-2025 επίκαιρη ερώτηση του Προέδρου της Κ.Ο. «ΝΙΚΗ» και Βουλευτή Α΄Θεσσαλονίκης κ. Δημητρίου Νατσιού προς τον Υπουργό Περιβάλλοντος και Ενέργειας με θέμα: «Ανάγκη άμεσης τροποποίησης των διατάξεων του ΠΔ 194/2025».

7. Η με αριθμό 851/5-5-2025 επίκαιρη ερώτηση της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Προστασίας του Πολίτη με θέμα: «Για την συνεχιζόμενη επι 15 χρόνια παράλειψη σύλληψης των δραστών του εγκλήματος της MARFIN».

8. Η με αριθμό 837/5-5-2025 επίκαιρη ερώτηση του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών και Μεταφορών με θέμα: «Νέα σημαντική καθυστέρηση ολοκλήρωσης του τμήματος Κρηνίδες - Σταυρός του οδικού άξονα Δράμα – Καβάλα».

9. Η με αριθμό 840/5-5-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Υποδομών και Μεταφορών με θέμα: «Ολοκλήρωση του έργου του Φράγματος Αχυρών - Πότε επιτέλους θα πάψει να είναι έργο-φάντασμα;»

10. Η με αριθμό 825/29-4-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Απαξίωση της ιδιοκτησίας που βρίσκεται εντός οικισμών με πληθυσμό κάτω των δυο χιλιάδων κατοίκων».

11. Η με αριθμό 839/5-5-2025 επίκαιρη ερώτηση της Βουλευτού Λάρισας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ευαγγελίας Λιακούλη προς τον Υπουργό Υγείας με θέμα: «Δραματική η αύξηση των θυμάτων του Daniel, σύμφωνα με τη νέα Έκθεση του Κέντρου Εξυπηρέτησης Πολιτών για θέματα Υγείας-ΚΕΠΥ».

12. Η με αριθμό 841/5-5-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Πλημμύρα DANIEL: Αποζημιώσεις Ζωικού Κεφαλαίου - Απολεσθέν Εισόδημα - Μέτρο 5.2.»

13. Η με αριθμό 846/5-5-2025 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασίλειου Κόκκαλη προς τον Υπουργό Κλιματικής Κρίσης και Πολιτικής Προστασίας με θέμα: «Ποιοι οι λόγοι που δεν έχουν καταβληθεί αποζημιώσεις στους δικαιούχους οικιστές των νέων εργατικών κατοικιών ‘ΛΑΡΙΣΑ VIIΙ’».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 Κανονισμού της Βουλής)

1. Η με αριθμό 4153/24-3-2025 ερώτηση του Ε’ Αντιπροέδρου της Βουλής και Βουλευτή Αρκαδίας της Κ.Ο «ΠΑΣΟΚ-ΚΙΝΗΜΑ ΑΛΛΑΓΗΣ» κ. Οδυσσέα Κωνσταντινόπουλου προς τον Υπουργό Υγείας με θέμα: «Θα παρέμβει για να αντιμετωπίσει τα επαναλαμβανόμενα δείγματα αναποτελεσματικής λειτουργίας των ασθενοφόρων του Κέντρου Υγείας Μεγαλόπολης;»

2. Η με αριθμό 3693/25-2-2025 ερώτηση του Βουλευτή Δράμας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλου Ξανθόπουλου προς την Υπουργό Παιδείας, Θρησκευμάτων και Αθλητισμού με θέμα: «Αντιδράσεις της τοπικής κοινωνίας για την προτεινόμενη συγχώνευση του 18ου με το 9ο Δημοτικό Σχολείο Ξάνθης, όπου θα στεγάζονται συνολικά 370 μαθητές-Να επιταχυνθούν οι διαδικασίες ανέγερσης νέου σχολικού κτιρίου στον χώρο που έχει ήδη βρει ο Δήμος Ξάνθης».

3. Η με αριθμό 344/21-10-2024 ερώτηση της Βουλευτού Β3΄ Νότιου Τομέα Αθηνών της Κ.Ο. «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να νομοθετηθεί η διατήρηση του αναπηρικού επιδόματος του ΟΠΕΚΑ και όταν ο/η ανάπηρος/η βρίσκει εργασία».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 9 Μαΐου 2025, ότι οι επίκαιρες ερωτήσεις που θα συζητηθούν είναι οι εξής:

Η υπ’ αρ. 834/5-5-2025 επίκαιρη ερώτηση θα απαντηθεί από τον Υπουργό Ψηφιακής Διακυβέρνησης κ. Δημήτριο Παπαστεργίου.

Η υπ’ αρ. 852/5-5-2025 επίκαιρη ερώτηση και η υπ’ αρ. 4216/26-3-2025 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθούν από τον Αναπληρωτή Υπουργό Υποδομών και Μεταφορών Κωνσταντίνο Κυρανάκη.

Οι υπ’ αρ. 842/5-5-2025 και 849/5-5-2025 επίκαιρες ερωτήσεις θα απαντηθούν από τον Υφυπουργός Εσωτερικών κ. Βασίλειο-Πέτρο Σπανάκη.

Η υπ’ αρ. 830/2-5-2025 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.

Ζητούμε συγγνώμη από τους συναδέλφους για την καθυστέρηση λόγω της προηγούμενη εκδήλωσης.

Η κυρία Πρόεδρος, η κυρία Κωνσταντοπούλου, δεν είναι εδώ. Ο κ. Κατσώτης δεν είναι εδώ. Θα ξεκινούσαμε με την ερώτηση του κ. Τσιρώνη, αλλά παραχώρησε τη θέση του στον κ. Κουκουλόπουλο.

Εισερχόμαστε στην πρώτη με αριθμό 830/2-5-2025 επίκαιρη ερώτηση του πρώτου κύκλου του Βουλευτή Κοζάνης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλου προς τον Υπουργό Δικαιοσύνης με θέμα: «Να ανακληθεί άμεσα η κατάργηση της Ιατροδικαστικής Υπηρεσίας Δυτικής Μακεδονίας».

Ελάτε, κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Πρόεδρε, σας ευχαριστώ, όπως και τον συνάδελφο κ. Τσιρώνη και τον κ. Παπαστεργίου για την πρόταξη.

Κύριε Υπουργέ, είχα καταθέσει νωρίτερα γραπτή ερώτηση και στη συνέχεια κατέθεσα και επίκαιρη για να τη συζητήσουμε άμεσα, γιατί οι εξελίξεις τρέχουν. Με το π.δ. 52, που δημοσιεύτηκε στις 9-4-2025, το Υπουργείο Δικαιοσύνης προχώρησε στην κατάργηση της Ιατροδικαστικής Υπηρεσίας στη Δυτική Μακεδονία με έδρα την Κοζάνη, η οποία λειτουργούσε από το έτος 2000.

Υπάρχουν κατά συρροή συνέπειες από αυτήν την απόφαση και θα τις καταγράψω. Να πω ολοκληρωμένα για την πλήρη κατανόηση όχι τη δική σας, αλλά αυτών που μας βλέπουν, ότι οι οργανικές θέσεις έχουν μεταφερθεί στην Ήπειρο πλην της θέσης του ιατροδικαστή που έχει μεταφερθεί η οργανική θέση στη Θεσσαλονίκη. Οι συνέπειες, όπως θα έλεγα λοιπόν και συνεχίζω, πολύ συνεκτικά είναι συνοπτικά είναι οι εξής: πρώτον, έχουμε ήδη έξοδα και ταλαιπωρία για τις οικογένειες νεκρών που χρήζουν νεκροψίας, έξοδα και ταλαιπωρία για τα θύματα ενδοοικογενειακής βίας, βίας γενικότερα με ιδιαίτερη έμφαση τονίζω στα θύματα εγκλημάτων γενετήσιας ελευθερίας, βιασμών δηλαδή. Εσείς πριν από τρεις μήνες, κύριε Υπουργέ, με τον νόμο που ψηφίστηκε στη Βουλή κάνατε πράξη αυτό που η επιστήμη επιτάσσει, την αμεσότητα δηλαδή στις ιατροδικαστικές εξετάσεις σε περιπτώσεις βιασμών. Διότι, αν δεν υπάρξει αμεσότητα, υπάρχει κίνδυνος να χαθούν κρίσιμα στοιχεία για την ιατροδικαστική έρευνα.

Το ερώτημά μου είναι ένα και απλό, γιατί δεν θέλω να απεραντολογώ: Για ποιον λόγο συγκεκριμένα έχετε προβεί σε μια τόσο ακραία απόφαση με τόσο ακραίες συνέπειες, δεδομένου ότι εκτός αυτών που αφορούν τον γενικό πληθυσμό έχουμε και την μετακίνηση με εντέλλεσθε στην Ήπειρο τριών υπαλλήλων εκ των οποίων η μία αρχηγός μονογονεϊκής οικογένειας με δύο τέκνα που από την περασμένη Παρασκευή 2 Μαΐου με εντέλλεσθε, όπως είπα, βρίσκονται ήδη στα Γιάννενα. Αρχικά μένω σε αυτό το ερώτημα. Θέλω να ακούσω ποιοι είναι οι τόσο σοβαροί λόγοι που σας οδήγησαν σε μια τόσο ακραία άδικη συμπεριφορά εις βάρος της δυτικής Μακεδονίας και των κατοίκων της.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε συνάδελφε, σας ευχαριστώ που με την ερώτησή σας μας δίνετε την δυνατότητα να ενημερώσουμε τους κατοίκους της δυτικής Μακεδονίας για την απόφαση που ελήφθη με το π.δ. 30/2025, δηλαδή η Ιατροδικαστική Υπηρεσία Δυτικής Μακεδονίας να καταργηθεί και πλέον σύμφωνα με το άρθρο 25 του διατάγματος στην Γ΄ Διεύθυνση Ιατροδικαστικής Υπηρεσίας εντάσσεται το Τμήμα Ιατροδικαστικής Υπηρεσίας Θεσσαλονίκης με έδρα τη Θεσσαλονίκη και τοπική αρμοδιότητα την Περιφέρεια Κεντρικής Μακεδονίας και την Περιφέρεια Δυτικής Μακεδονίας.

Οι ιατροδικαστικές υπηρεσίες πλέον οργανώνονται με δομή, ιεραρχία και συγκεκριμένη τοπική αρμοδιότητα. Η αναδιάρθρωση των ιατροδικαστικών υπηρεσιών έγινε ασφαλώς κατόπιν αντικειμενικής αξιολόγησης της λειτουργίας τους και κυρίως με γνώμονα την αποδοτικότερη διαχείριση των υπηρεσιακών και δημοσιονομικών πόρων.

Συγκεκριμένα στην Ιατροδικαστική Υπηρεσία Δυτικής Μακεδονίας προβλέπονταν συνολικά πέντε οργανικές θέσεις ως εξής: Δύο θέσεις υπαλλήλων ΠΕ Διοικητικού Οικονομικού, μία θέση νοσηλεύτριας, μία θέση νεκροτόμου, η οποία όμως παρέμενε κενή για πολύ μεγάλο χρονικό διάστημα, και μία θέση ιατροδικαστή. Η μη κάλυψη της θέσης νεκροτόμου είχε ως αποτέλεσμα στην πράξη η υπηρεσία να μην δύναται να διενεργεί νεκροτομές. Η υπηρεσία επίσης λειτουργούσε με έναν μόλις ιατροδικαστή, γεγονός που δεν επαρκούσε για την κάλυψη των αναγκών σε καθημερινή βάση.

Ενδεικτικώς από τις εκατό υποθέσεις που απασχολούσαν τον χρόνο την υπηρεσία για το 2023 διεκπεραιώθηκαν πενήντα νεκροτομές και είκοσι τρεις κλινικές εξετάσεις, το 2024 διεκπεραιώθηκαν μόνο δεκατέσσερις νεκροτομές και τριάντα μία κλινικές εξετάσεις, ενώ οι υπόλοιπες διεκπεραιώνονταν από την Ιατροδικαστική Υπηρεσία Θεσσαλονίκης. Τα στοιχεία αυτά επιβεβαιώνουν τη δυσχέρεια, για να μην πω την απόλυτη αδυναμία, της υπηρεσίας να ανταπεξέλθει, αλλά και την καθημερινή πρακτική προώθησης των περιστατικών στην Ιατροδικαστική Υπηρεσία Θεσσαλονίκης για διεκπεραίωση χωρίς καθυστερήσεις ή παράπονα πολιτών.

Μια ιατροδικαστική υπηρεσία για να λειτουργεί ανεμπόδιστα σε καθημερινή βάση, να αποδίδει έργο και να εξυπηρετεί την τοπική κοινωνία είναι αναγκαίο να στελεχώνεται από δύο τουλάχιστον ιατροδικαστές, δύο διοικητικούς υπαλλήλους, δύο νεκροτόμους και δύο νοσηλευτές. Με βάση αυτά τα κριτήρια, τα δεδομένα, αλλά και την καθημερινή πρακτική που είχε διαμορφωθεί, αποφασίστηκε η κατάργηση της συγκεκριμένης υπηρεσίας.

Με το νέο οργανισμό του Υπουργείου Δικαιοσύνης και την κατάργηση της Υπηρεσίας Δυτικής Μακεδονίας προβλέπεται ότι οι οργανικές θέσεις των δύο υπαλλήλων ΠΕ Διοικητικού Οικονομικού, μιας νοσηλεύτριας, ενός νεκροτόμου μεταφέρονται στην Γ΄ Διεύθυνση Ιατροδικαστικής Υπηρεσίας με έδρα την Θεσσαλονίκη για την εξυπηρέτηση των υπηρεσιακών της αναγκών. Παράλληλα, η μία θέση ιατροδικαστή μεταφέρεται στο Τμήμα Ιατροδικαστικής Υπηρεσίας Ηπείρου με έδρα τα Ιωάννινα. Η απόφαση μεταφοράς των οργανικών θέσεων της πρώην υπηρεσίας στις υπηρεσίες Ιωαννίνων και Θεσσαλονίκης ελήφθη με βάση τις πραγματικές υπηρεσιακές ανάγκες και το παραγόμενο έργο τους.

Επίσης, θέλω να σας ενημερώσω ότι ο χώρος στο νοσοκομείο θα διατηρηθεί και θα αξιοποιηθεί, καθώς έχει ληφθεί η απόφαση τα περιστατικά της τοπικής αρμοδιότητας της δυτικής Μακεδονίας να εξυπηρετούνται εκεί και οι ιατροδικαστές και οι νεκροτόμοι της Υπηρεσίας Θεσσαλονίκης να μεταβαίνουν επίσης εκεί. Συνεπώς, δεν αυξάνονται τα έξοδα για τις οικογένειες των θανόντων.

Σύμφωνα επίσης με τον σχεδιασμό και ανάλογα με τη διαθεσιμότητα των νοσοκομείων, σχετική πρόβλεψη θα υπάρξει για όλες τις ιατροδικαστικές υπηρεσίες της χώρας μας. Ασφαλώς όλα τα ζητήματα μεταφοράς των ιατροδικαστών και νεκροτόμων, ο τρόπος λειτουργίας, καθώς επίσης και ειδικότερες οδηγίες θα καθοριστούν προσεχώς με εγκύκλιο του Υπουργού Δικαιοσύνης.

Κατά συνέπεια και τα θύματα εγκλημάτων κατά της γενετήσιας ελευθερίας θα εξετάζονται άμεσα από ιατροδικαστές που θα μεταβαίνουν. Για τη μεταβατική περίοδο τα θύματα αυτά θα συνεχίσουν να εξετάζονται χωρίς καμία χρονική καθυστέρηση και να μεταφέρονται στον ιατροδικαστή για εξέταση από την ίδια την προανακριτική αρχή με περιπολικό και συνοδεία αστυνομικών οργάνων, όπως συμβαίνει ως σήμερα.

Να σας ενημερώσω τέλος ότι το Υπουργείο Δικαιοσύνης στο πλαίσιο του ειδικού ενδιαφέροντος που έχει αναπτύξει για την εξέταση των θυμάτων εγκλημάτων κατά της γενετήσιας ελευθερίας και στο πλαίσιο του ν.5172/2025 θα συστήσει το προσεχές χρονικό διάστημα επιτροπή για την κατάρτιση σχεδίου πρωτοκόλλου ενεργειών για τις περιπτώσεις ιατροδικαστικής διερεύνησης θυμάτων κατά της γενετήσιας αξιοπρέπειας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, πραγματικά εκπλήσσομαι με την απάντησή σας. Στέκομαι σε μία λέξη και από αυτή ξεκινάω. Είπατε για λόγους «αντικειμενικής» αδυναμίας, δηλαδή η αβελτηρία του κράτους και εν προκειμένω του Υπουργείου Δικαιοσύνης να στελεχώσει ως όφειλε την υπηρεσία είναι αντικειμενικός λόγος υπολειτουργίας της υπηρεσίας;

Τα πραγματικά περιστατικά για το προηγούμενο έτος υπερέβησαν τα εκατόν σαράντα, μιλάω για νεκροψίες. Λοιπόν, εάν έχουμε έναν ιατροδικαστή, αντί να δημιουργηθεί μια δεύτερη οργανική θέση, αυτό βαρύνει το Υπουργείο και όχι τον τόπο και τους κατοίκους.

Με ποια διαδικασία θα ειδοποιούνται οι ιατροδικαστές; Ούτε καν υπηρεσία δεν θα υπάρχει εκεί. Περιμένουμε για τα εγκλήματα γενετήσιας ελευθερίας μια νέα εγκύκλιο, είπατε. Μέχρι τότε τι γίνεται, αν συμβεί κάτι αύριο; Δεν θα μπορεί να διαπιστωθεί;

Κύριε Υπουργέ, όλο το σκεπτικό σας δεν στέκεται για έναν απλό λόγο. Η χώρα έχει δεκατρείς διοικητικές περιφέρειες. Στις δώδεκα έδρες των διοικητικών περιφερειών, ανεξαιρέτως παντού, υπάρχει τμήμα ή διεύθυνση ιατροδικαστικής υπηρεσίας.

Έχω υπόψη μου, μάλιστα, ισοδύναμης πληθυσμιακής εξυπηρέτησης περιοχές όπου υπηρετούν τρεις ιατροδικαστές, άρα λοιπόν υπάρχουν τρεις οργανικές θέσεις. Βέβαια, δεν αντιδικούμε με καμία περιοχή.

Για ποιον λόγο η Δυτική Μακεδονία είναι η μόνη περιφέρεια στη χώρα που εξαιρείται και προβαίνετε στην κατάργηση της ιατροδικαστικής υπηρεσίας; Είναι πολύ απλό το ερώτημα για να το προσπερνάτε με δολιχοδρομίες. Δεν γίνεται να δεχθούμε αυτή τη λογική σας, πόσο μάλλον όταν σε αυτά που σας είπα υπάρχει κάτι πιο σημαντικό που το άφησα για τη δευτερολογία μου.

Σας είπα: Έξοδα και ταλαιπωρία για οικογένειες νεκρών που χρήζουν νεκροψίας. Έξοδα και ταλαιπωρία για θύματα βίας και εγκλημάτων γενετήσιας ελευθερίας και ταλαιπωρία των υπαλλήλων που πήγαν στα Γιάννενα χωρίς κανέναν λόγο, όπου δεν έχει συγκροτηθεί ακόμα η ιατροδικαστική υπηρεσία. Είναι όλα αυτά πράγματα τα οποία δεν συνάδουν με την κοινή λογική.

Τέλος, το κεντρικό ζήτημα, κύριε Υπουργέ -το ξέρετε πολύ καλά-, είναι το σκληρό μήνυμα που στέλνετε στους κατοίκους της Δυτικής Μακεδονίας, που στέλνετε την ψυχολογία τους στα τάρταρα. Η περιοχή απαιτεί και περιμένει από την Κυβέρνηση τη θεσμοθέτηση ρήτρας δίκαιης μετάβασης, την οποία όλως συμπτωματικώς το Υπουργείο σας γνωρίζει καλύτερα από κάθε άλλο Υπουργείο, γιατί σε δικό σας νομοσχέδιο είχα καταθέσει κι εκεί τροπολογία.

Ο τόπος συρρικνώνεται δραματικά τα τελευταία χρόνια λόγω της βίαιης απολιγνιτοποίησης. Περιμένει ένα σήμα ελπίδας και αισιοδοξίας από το κεντρικό κράτος και αντ’ αυτού του στέλνουμε μήνυμα…

Να σας πω τι λένε οι συμπατριώτες μου; Ότι δεν μας υπολογίζουν, μας έχουν τελειωμένους, μας έχουν διαγράψει από τον χάρτη. Αυτά λένε οι κάτοικοι της Δυτικής Μακεδονίας. Ελάτε να τους πείσετε ότι δεν είναι έτσι, όταν και στις δώδεκα περιφέρειες σε όλες τις έδρες ανεξαίρετα –σε όλες!- έχουν ιατροδικαστική υπηρεσία εκτός από τη Δυτική Μακεδονία, η οποία μάλιστα λειτουργούσε είκοσι πέντε χρόνια υποστελεχωμένη και την οποία βεβαίως την καταργείτε.

Δεν υπάρχει καμία αιτιολογική βάση για μια τέτοια άδικη διάκριση, που είναι ο ορισμός της αδικίας, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε συνάδελφε, στις προθέσεις του Υπουργείου και της Ελληνικής Κυβέρνησης δεν είναι να διαπράξει αδικία σε βάρος κανενός πολίτη και καμιάς περιφέρειας της χώρας.

Στον συνολικό σχεδιασμό για την αναδιάρθρωση των ιατροδικαστικών υπηρεσιών λήφθηκαν υπόψη, όπως σας είπα, τα στοιχεία των υπηρεσιών των αναγκών των περιοχών και η σύγκριση ισομεγεθών υπηρεσιών.

Ενδεικτικά, για να μπορέσω να τεκμηριώσω ακόμη περισσότερο την απάντησή μου με στοιχεία, σας αναφέρω ότι για το έτος 2024, συγκρίνοντας τα στοιχεία της Ιατροδικαστικής Υπηρεσίας Δυτικής Μακεδονίας με τα στοιχεία της ισομεγέθους υπηρεσίας, όπως της Σύρου και της Λαμίας, παρατηρούμε τα εξής:

Η Ιατροδικαστική Υπηρεσία δυτικής Μακεδονίας διεκπεραίωσε δεκατέσσερις νεκροτομές και τριάντα μία κλινικές εξετάσεις. Η Ιατροδικαστική Υπηρεσία Σύρου, μία νεκροτομή και είκοσι εννέα κλινικές εξετάσεις, ενώ η Ιατροδικαστική Υπηρεσία Λαμίας διεκπεραίωσε εκατό είκοσι τρεις νεκροτομές και εκατό εξήντα έξι κλινικές εξετάσεις.

**ΠΑΡΙΣ ΚΟΥΚΟΥΛΟΠΟΥΛΟΣ:** Με τρεις ιατροδικαστές…

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας μιλώ με στοιχεία.

Για το 2023, η Ιατροδικαστική Υπηρεσία Δυτικής Μακεδονίας διεκπεραίωσε πενήντα νεκροτομές και είκοσι τρεις κλινικές εξετάσεις. Η Ιατροδικαστική Υπηρεσία Σύρου, μια νεκροτομή και σαράντα δύο κλινικές εξετάσεις. Και η Ιατροδικαστική Υπηρεσία Λαμίας, εκατό είκοσι τρεις νεκροτομές και εκατό έντεκα κλινικές εξετάσεις.

Με βάση λοιπόν τον αριθμό των υποθέσεων που διεκπεραιώθηκαν τα τελευταία δύο έτη, δηλαδή με αντικειμενικά κριτήρια, αποφασίστηκε η κατάργηση των ιατροδικαστικών υπηρεσιών Δυτικής Μακεδονίας και Σύρου και η διατήρηση αυτής της Λαμίας, στην οποία εμμέσως αναφερθήκατε, καθώς παρουσίαζε πολλαπλάσιο αριθμό κλινικών περιστατικών και νεκροτομών.

Στο πλαίσιο λοιπόν της αναδιάρθρωσης των ιατροδικαστικών υπηρεσιών, θέλουμε να αξιοποιήσουμε -και αξιοποιούμε- το ανθρώπινο δυναμικό καλύτερα και το διαθέτουμε στις Ιατροδικαστικές Υπηρεσίες Θεσσαλονίκης και Ηπείρου.

Θέλω λοιπόν για μια ακόμη φορά να σας διαβεβαιώσω ότι η κατάργηση της πρώην Ιατροδικαστικής Υπηρεσίας Δυτικής Μακεδονίας και των λοιπών ιατροδικαστικών υπηρεσιών, που κρίθηκε αναγκαία, εξορθολογίζει τη λειτουργία των ιατροδικαστικών υπηρεσιών του κράτους, υπηρετεί την αποδοτικότερη κατανομή του προσωπικού, με κριτήριο τις υπηρεσιακές ανάγκες και τον αριθμό των εμφανιζόμενων για διεκπεραίωση ιατροδικαστικών υπηρεσιών. Στόχος είναι οι ιατροδικαστικές υπηρεσίες να εξυπηρετούν τις ανάγκες της κοινωνίας.

Η απόφαση αυτή είναι πλήρως εναρμονισμένη και με τους δημοσιονομικούς, αλλά και τους στρατηγικούς στόχους του Υπουργείου Δικαιοσύνης για την αποδοτικότερη και πιο εξορθολογισμένη λειτουργία των ιατροδικαστικών υπηρεσιών του κράτους, με σκοπό την άμεση και ταχεία εξυπηρέτηση των προανακριτικών και ανακριτικών αρχών, αλλά και των πολιτών.

Όπως σας εξήγησα στην πρωτολογία μου, όσον αφορά τους πολίτες της Δυτικής Μακεδονίας, δεν θα υπολείπεται σε τίποτα η εξυπηρέτησή τους από ιατροδικαστές, γιατί σας είπα πώς έχει οργανωθεί η εξυπηρέτηση. Και με την εγκύκλιο η οποία θα εκδοθεί το προσεχές χρονικό διάστημα θα επιλυθούν όλα τα σχετικά ζητήματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα τον λόγο έχει ο κ. Κατσώτης Βουλευτής Β3΄ Νοτίου Τομέα Αθηνών της Κοινοβουλευτικής Ομάδας Κομμουνιστικό Κόμμα Ελλάδας, με την πρώτη με αριθμό 4216/26-3-2025 ερώτηση του κύκλου των αναφορών-ερωτήσεων προς τον Υπουργό Υποδομών και Μεταφορών, με θέμα: «Για τη φύλαξη των ισόπεδων διαβάσεων στο σιδηροδρομικό δίκτυο της Ελλάδας».

Παρακαλώ, κύριε συνάδελφε.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, εκτός όλων των προβλημάτων του ελληνικού σιδηροδρόμου, που έχουν αναδειχθεί με ιδιαίτερη ένταση μετά το έγκλημα των Τεμπών, και οι ισόπεδες σιδηροδρομικές διαβάσεις αποτελούν κρίσιμο ζήτημα ασφάλειας για τον ελληνικό σιδηρόδρομο. Πολλές έχουν γίνει παγίδα θανάτου.

Στοιχεία που έχουν δημοσιευτεί αναφέρουν τριάντα πέντε νεκρούς και τραυματίες την περίοδο 2014-2022. Βέβαια, υπάρχουν και άλλα πέρα από εκεί. Φαντάζομαι να είστε ενήμερος και να τα καταθέσετε σήμερα στη συζήτηση.

Υπάρχουν πάνω από χίλιες πεντακόσιες πενήντα διαβάσεις, σύμφωνα με τους εργαζόμενους στο σιδηροδρομικό δίκτυο, ισόπεδες διαβάσεις από τις οποίες διέρχονται τροχοφόρα οχήματα, πεζοί, αλλά και ζώα σε αγροτικές περιοχές. Το μεγαλύτερο μέρος απ’ αυτές είναι αφύλακτες, χωρίς καν τη στοιχειώδη ύπαρξη και λειτουργία ηχοσυστημάτων προειδοποίησης.

Τετρακόσιες τριάντα είναι οι διαβάσεις που λειτουργούν με αυτόματο σύστημα ισόπεδης διάβασης. Πολλά όμως από αυτά τα συστήματα είναι ανενεργά λόγω βλάβης. Αρκετά είναι παλιά λόγω της υποχρηματοδότησης και της έλλειψης προσωπικού. Δεν συντηρούνται επαρκώς, με αποτέλεσμα να μην παρέχουν αξιόπιστη ασφαλή λειτουργία.

Αποτέλεσμα είναι τα σοβαρά δυστυχήματα με απώλεια της ζωής πολλών ανθρώπων –τα είπαμε και παραπάνω- και αρκετών σοβαρά τραυματιών, όπως στην Αλεξάνδρεια Ημαθίας που τραυματίστηκε σοβαρά μαθητής. Θα καταθέσουμε στα Πρακτικά το αίτημα του Συλλόγου Γονέων και Κηδεμόνων για τον μαθητή και για την ανάγκη η Κυβέρνηση να στηρίξει τη συνέχεια των σπουδών του.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις πιο νευραλγικές διαβάσεις η φύλαξη γίνεται με φύλακες. Το μεγαλύτερο κομμάτι φύλαξης, στο οποίο είτε δεν είναι τοποθετημένο σύστημα ισόπεδης διάβασης ή εκεί που αυτά δεν λειτουργούν, γίνεται από ιδιωτικές εταιρείες σεκιούριτι, εταιρείες που είναι γνωστό ότι εκμεταλλεύονται με τον χειρότερο τρόπο τους εργαζόμενους, θέτοντας ανθρώπους μη επαρκώς εκπαιδευμένους να δουλεύουν δωδεκάωρα και σε αρκετές περιπτώσεις έχοντας δουλέψει επιπλέον τέσσερις ώρες σε άλλες εκτός ΟΣΕ φυλάξεις, με ελάχιστες ή και καθόλου αναπαύσεις, χωρίς να πληρώνονται υπερωρίες, νυχτερινά και αργίες, υλοποιώντας αυτόν τον εργασιακό μεσαίωνα που έχουν ήδη επιβάλλει στον ελληνικό λαό όλες οι κυβερνήσεις με το νομοθετικό πλαίσιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε. Είναι ερώτηση που δεν απαντήθηκε.

Αυτές οι απάνθρωπες συνθήκες εργασίας θέτουν πολύ σοβαρά το ζήτημα της ασφάλειας στην κυκλοφορία. Τα καταγεγραμμένα μέχρι τώρα συμβάντα το επιβεβαιώνουν.

Εκτός αυτού του προσωπικού, σήμερα εργάζονται στη φύλαξη των ισόπεδων διαβάσεων εκατό τριάντα συμβασιούχοι εργαζόμενοι στον ΟΣΕ. Οι εργαζόμενοι αυτοί επιλέχθηκαν μέσα από διαγωνιστική διαδικασία, με τα κριτήρια που θέτει ο ΑΣΕΠ, με προκήρυξη του Οργανισμού Σιδηροδρόμων Ελλάδας, και προσλήφθηκαν το 2019.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

 **ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε. Ερώτηση είναι. Τι να κάνουμε; Δεν απαντήθηκε.

Εκπαιδεύτηκαν κατάλληλα και διαθέτουν τη σχετική πιστοποίηση για το συγκεκριμένο αντικείμενο εργασίας. Σε συνδυασμό με την αποκτηθείσα εμπειρία σε σύνθετες συνθήκες οι εργαζόμενοι αυτοί είναι απαραίτητοι για την ασφαλή λειτουργία και κυκλοφορία των τρένων. Η πρώτη παράταση μετά τη λήξη της πρώτης σύμβασής τους έγινε το 2023. Μέσα σε ένα μήνα λήγει η θητεία τους και ακόμα δεν ξέρουν τι θα γίνει η σύμβασή τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΧΡΗΣΤΟΣ ΚΑΤΣΩΤΗΣ:** Ρωτάμε αν προτίθεστε να υπάρξει μόνιμο προσωπικό στις αφύλακτες διαβάσεις, να μετατρέψετε τις συμβάσεις ορισμένου χρόνου σε αορίστου χρόνου, να υπάρξει πρόγραμμα τοποθέτησης φωτοσημάτων και ηχοσυστημάτων στις διαβάσεις πεζών και τροχοφόρων οχημάτων και βέβαια να μας πείτε τα συστήματα αυτόματης φύλαξης πότε θα τοποθετηθούν και αν πράγματι οι ισόπεδες διαβάσεις θα γίνουν ανισόπεδες, αν υπάρχει μια τέτοια μελέτη από το Υπουργείο σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να είστε εντός του χρόνου σας όλοι.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Βεβαίως, κύριε Πρόεδρε.

Κύριε Κατσώτη, καλά κάνετε και φέρνετε το θέμα αυτό με τις ισόπεδες διαβάσεις, διότι όντως –συμφωνώ μαζί σας- είναι κρίσιμο ζήτημα ασφαλείας, ένα από τα πολλά τα οποία αντιμετωπίζει ο σιδηρόδρομος.

Ξεκινώ με κάποια σημαντικά στοιχεία για να δώσω μια βάση στη συζήτησή μας. Συνολικά έχουμε στην Ελλάδα 447 φυλασσόμενες ισόπεδες διαβάσεις, εκ των οποίων οι 400 είναι με αυτόματα συστήματα, οι λεγόμενες ΑΣΙΔ -δηλαδή Αυτόματο Σύστημα Ισόπεδης Διάβασης- και 47 φυλάσσονται από φύλακα. Στα τμήματα γραμμής με κυκλοφορία -γιατί δεν υπάρχει κυκλοφορία σε όλες τις γραμμές- έχουμε 300 αυτόματες ισόπεδες διαβάσεις με αυτόματο σύστημα, όλα αυτά τα οποία αναφέρατε, αυτόματο κλείσιμο-άνοιγμα, φωτοσήματα, ηχητικά. Οι 41 μόλις είναι φυλασσόμενες από φύλακα.

Το 2024 τα στοιχεία αναφέρουν ότι θανατηφόρα ατυχήματα είχαμε δύο, σοβαρούς τραυματισμούς δύο, ελαφρείς τραυματισμούς επίσης δύο. Αντιλαμβάνεστε ότι αυτό για το σύνολο των ισόπεδων διαβάσεων αντιστοιχεί σε 0,15 περιστατικά ετησίως ανά ισόπεδη διάβαση, χωρίς να λέω ότι δεν πρέπει να είναι μηδέν. Μηδέν πρέπει να είναι. Το 90% των συμβάντων –γιατί προφανώς η γεωγραφική κατανομή έχει τη σημασία της- το έχουμε στα μεγάλα αστικά κέντρα, Αθήνα, Θεσσαλονίκη, Λάρισα και Πάτρα. Γι’ αυτό εντός Μαΐου προκηρύσσεται ένας νέος διαγωνισμός, ώστε 100 ισόπεδες διαβάσεις στα πιο πολυσύχναστα σημεία να έχουν τα πλέον σύγχρονα συστήματα φύλαξης, αυτόματης λειτουργίας, διασύνδεσής τους με την κυκλοφορία των τρένων και φυσικά κάμερες για να μπορούμε να διαπιστώνουμε και να διερευνούμε περιστατικά με βάση την πραγματικότητα.

Όμως, κύριε Κατσώτη, όπως είδαμε σε πρόσφατα περιστατικά στις οθόνες μας, για παράδειγμα στην Κωνσταντινουπόλεως ή κοντά στη Χαλκίδα, όπου υπήρχε αυτόματο σύστημα ισόπεδης διάβασης, αυτό δεν σημαίνει ότι δεν υπάρχουν κάποιοι ανεύθυνοι οδηγοί. Συγκεκριμένα στην Κωνσταντινουπόλεως είδαμε τον Απρίλιο ότι τέσσερις οδηγοί ΙΧ την ώρα που έκλεινε το αυτόματο σύστημα επιχείρησαν να περάσουν δημιουργώντας βλάβη και βάζοντας φυσικά σε κίνδυνο και τον εαυτό τους, αλλά και τους επιβάτες του τρένου. Γι’ αυτό και στον νέο Κώδικα Οδικής Κυκλοφορίας, αλλά και στον Ποινικό Κώδικα, θα υπάρχουν πάρα πολύ αυστηρές ποινές, οι οποίες θα οδηγούν και σε κάθειρξη σε κάποιες περιπτώσεις, ώστε να καταλάβουμε όλοι ότι όταν δεν δίνουμε σημασία ούτε σε αυτόματο σύστημα ούτε σε σήμανση ούτε σε ηχητικά ούτε σε φανάρια και πάμε να περάσουμε διότι απλά βιαζόμαστε, υπάρχουν συνέπειες που βάζουν σε κίνδυνο τη ζωή των επιβατών.

Έχει κάνει και κάποια άλλα ερωτήματα ο κ. Κατσώτης. Στη δευτερολογία μου θα απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Θα θέλαμε στη δευτερολογία σας, κύριε Υπουργέ, να απαντήσετε ιδιαίτερα για τους 130 συμβασιούχους που είναι απαραίτητοι για τη φύλαξη. Βεβαίως αυτό που είπαμε είναι ότι θα πρέπει συνολικά οι ισόπεδες διαβάσεις να φυλάσσονται. Υπάρχουν σοβαρά ζητήματα σε σχέση με αυτές τις μπάρες ημιπλάτους που υπάρχουν και γίνεται μια συζήτηση αν θα πρέπει να αξιολογηθούν ξανά αυτές οι μπάρες, αν προσφέρουν ασφάλεια ή αν θα πρέπει να αλλάξουν για τη μέγιστη ασφάλεια συνολικά στις διαβάσεις.

Η έλλειψη προσωπικού είναι μεγάλη. Θα πρέπει να μας πείτε αν πράγματι προτίθεστε εδώ να κάνετε κάτι. Αναφέρατε βέβαια τον αριθμό των διαβάσεων, ωστόσο το δίκτυο φαντάζομαι ότι θα λειτουργήσει κάποια στιγμή. Δεν μπορεί να μην υπάρχει σχεδιασμός και μελέτη συνολικά του Υπουργείου για το πώς όλα αυτά θα αντιμετωπιστούν, αλλά ακόμα και αν πράγματι κάποιες διαβάσεις από ισόπεδες θα πρέπει να γίνουν ανισόπεδες. Αυτά είναι ζητήματα που αφορούν την ασφάλεια και μ’ αυτήν την ασφάλεια δεν πρέπει να παίζει κανείς.

Φαντάζομαι ότι είναι σε προτεραιότητα το θέμα της ασφάλειας και σ’ αυτό το ζήτημα των διαβάσεων, οι οποίες είναι γνωστό ότι είναι πυκνές στη χώρα μας, αλλά υπάρχει και μεγάλος αριθμός αφύλακτων ή ανεπαρκώς φυλασσόμενων διαβάσεων. Αυτό είναι σοβαρό ζήτημα. Βεβαίως όλα αυτά τα νέα συστήματα θα πρέπει να μπουν στο δίκτυο για να μπορούν να ενισχύσουν μαζί με τον ανθρώπινο παράγοντα συνολικά την ασφάλεια.

Βεβαίως υπάρχει το ζήτημα της παραβατικότητας, της παράβασης του ΚΟΚ από τους οδηγούς, αλλά νομίζω ότι ο μεγαλύτερος αριθμός των ατυχημάτων είναι στις αφύλακτες διαβάσεις. Είναι και πιο θανατηφόρα τα ατυχήματα σ’ αυτές. Στον αστικό ιστό υπάρχει πολύς κόσμος, υπάρχει πολύ μεγάλη κίνηση και τα ζητήματα της παραβατικότητας πρέπει και αυτά να αντιμετωπιστούν, πέρα από την καταστολή, με άλλα επίσης μέτρα πρόληψης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, παρακαλώ να απαντήσετε στον χρόνο σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ξεκινώ από το θέμα των εργαζομένων, ώστε να το προλάβουμε εντός χρόνου, το οποίο θεωρώ πολύ σημαντικό. Με το νέο νομοσχέδιο το οποίο εγκρίθηκε από το Υπουργικό Συμβούλιο και θα έρθει σύντομα για συζήτηση στην Επιτροπή και στην Ολομέλεια, προβλέπουμε τη δυνατότητα να προσληφθούν αυτοί οι άνθρωποι με συμβάσεις αορίστου χρόνου. Άρα λοιπόν το μοντέλο το οποίο θέλουμε να ακολουθήσουμε είναι ότι όσοι υπάλληλοι έχουν σωστή εκπαίδευση, έχουν αποδείξει ότι εκτελούν με συνέπεια και αίσθηση καθήκοντος την καθημερινή τους εργασία, ναι, τους θέλουμε στον ΟΣΕ, τους θέλουμε να συνεχίσουν να εκτελούν την εργασία τους και φυσικά σταδιακά όλες οι ισόπεδες διαβάσεις θα έχουν τα αυτόματα συστήματα.

Όταν λέτε «μη φυλασσόμενες», να ξεκαθαρίσετε αν εννοείτε μη φυλασσόμενες από φύλακα, γιατί αυτές που δεν έχουν φύλακα έχουν αυτόματο σύστημα, το οποίο συνδέεται με το σύστημα κυκλοφορίας ενός τρένου. Ανοίγει και κλείνει μια μπάρα αυτόματα και εκπέμπει τα σήματα όταν διέρχεται ένα τρένο. Αυτό είναι το σύστημα στο οποίο θέλουμε να φτάσουμε. Άρα λοιπόν ναι, τους θέλουμε.

Από την άλλη, εκπαιδευόμενοι ή υπάλληλοι του ΟΣΕ ή υπάλληλοι αναδόχων εταιρειών οι οποίοι δεν εκτελούν με συνέπεια τα καθήκοντά τους θα απομακρύνονται, όπως συνέβη πριν από λίγες μέρες με φύλακα ο οποίος δεν έκλεισε την ώρα που έπρεπε την μπάρα σε ισόπεδη διάβαση, με αποτέλεσμα ο μηχανοδηγός να κάνει ακαριαία πέδη, για να μπορέσουμε να αποφύγουμε το οποιοδήποτε ατύχημα. Ευχαριστώ πολύ τον μηχανοδηγό γι’ αυτήν του την απόκριση. Για υπαλλήλους οι οποίοι θα εντοπίζονται σε οποιοδήποτε καθήκον, για φύλακες ισόπεδης διάβασης και σταθμάρχες και μηχανοδηγούς, τα μέτρα πλέον θα είναι πολύ πιο αυστηρά.

Συμφωνώ μαζί σας ότι σ’ ένα ιδανικό σιδηροδρομικό δίκτυο προφανώς θέλουμε ανισόπεδες διαβάσεις. Στην Αθήνα με την υπογειοποίηση των Σεπολίων αρκετές κρίσιμες ισόπεδες διαβάσεις που είναι πολυσύχναστες, που έχουν μεγάλη κυκλοφορία, θα σταματήσουν να υπάρχουν στο τέλος του έργου της υπογειοποίησης, το οποίο εκτελείται κανονικά.

Φυσικά όπου αλλού μας υποδείξετε σημεία τα οποία θεωρείτε ως Κομμουνιστικό Κόμμα Ελλάδας ότι πρέπει να τα βάλουμε σε προτεραιότητα, εδώ είμαστε να τα συζητήσουμε.

Ευχαριστώ πολύ.

Κύριε Πρόεδρε, έχω άλλη μία ερώτηση και περιμένω από τις τρεις παρά τέταρτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μας είπατε ότι πρέπει να φύγετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εγώ ζήτησα και έγινε δεκτό το αίτημα να είμαι εδώ κανονικά στην ώρα μου στις τρεις παρά τέταρτο. Περιμένω. Η ώρα έχει φτάσει σχεδόν τρεισήμισι. Με χαρά να συζητήσουμε οποιαδήποτε άλλη ερώτηση συναδέλφων, όταν θα είναι παρόντες στην Αίθουσα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε τώρα με την τέταρτη με αριθμό 834/5-5-2025 επίκαιρη ερώτηση δεύτερου κύκλου του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς τον Υπουργό Ψηφιακής Διακυβέρνησης με θέμα: «Προσωπικός Αριθμός».

Κύριε συνάδελφε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όταν κατατέθηκε η παρούσα ερώτηση την περασμένη Δευτέρα ήμασταν εν αναμονή του προεδρικού διατάγματος για τον προσωπικό αριθμό. Την επόμενη ακριβώς ημέρα έγινε η δημοσίευσή του. Προφανώς δεν είναι η πρώτη φορά που με βλέπετε γι’ αυτό το θέμα και δεν είναι και η τελευταία. Είναι ζήτημα πρώτης προτεραιότητας για τη ΝΙΚΗ η οποία εκφράζει την ανησυχία μιας πραγματικά τεράστιας μερίδας του ελληνικού λαού την οποία δυστυχώς φαίνεται επιδεικτικά να αγνοείτε.

Κύριε Υπουργέ, διατρανώνετε εδώ και ενάμιση χρόνο ότι θα καταργήσετε όλους τους τομεακούς αριθμούς, το ΑΦΜ, το ΑΜΚΑ, τον αριθμό δελτίου ταυτότητας και θα αντικατασταθούν από τον προσωπικό αριθμό. Όταν λέτε ότι θα τους καταργήσετε όμως δεν είστε ξεκάθαρος. Θα τους καταργήσετε από τις συναλλαγές των πολιτών με το δημόσιο. Αυτό είναι κατανοητό. Το έχετε ήδη δηλώσει. Αυτό που δεν έχετε δηλώσει όμως -είναι το πρώτο μου ερώτημα- είναι το αν θα τους καταργήσετε και από τα μητρώα πολιτών, δηλαδή από τις βάσεις δεδομένων στις οποίες αποτελούν τον αναγνωριστικό αριθμό. Όπως το λέτε εσείς στην πληροφορική back end. Και θα ήθελα αυτό να μας το διευκρινίσετε.

Ένα δεύτερο ερώτημα. Φέρατε τον προσωπικό αριθμό ως μοναδικό για τις συναλλαγές των πολιτών με το δημόσιο. Γιατί επιλέξατε τον ΑΦΜ να αποτελεί τα 9 από τα 12 ψηφία του προσωπικού αριθμού από τη στιγμή που είχατε στόχο να αναγράφει ο προσωπικός αριθμός εξαρχής πάνω στις νέες ταυτότητες και κατά συνέπεια να αποκαλύπτεται έτσι και ο ΑΦΜ; Ποια αρχή προστασίας δεδομένων σας έδωσε αυτό το δικαίωμα για να αναγράψετε τον ΑΦΜ σε ένα δημόσιο έγγραφο όπως είναι αυτό του αριθμού δελτίου ταυτότητας; Πού πήγε η αρχή της ελαχιστοποίησης; Και εν τέλει αφού πάνω στα νέα δελτία ταυτότητας αναγράφονται το όνομα, το επώνυμο, το πατρώνυμο, το μητρώνυμο, ο τόπος γέννησης και ο αριθμός δελτίου ταυτότητας, ο ΑΦΜ και ο μισός ΑΜΚΑ βάσει της ημερομηνίας γεννήσεως, γιατί δεν γράφατε και το υπόλοιπο μισό του ΑΜΚΑ για να έχουμε γράψει όλα τα στοιχεία του μητρώου προσωπικού αριθμού στα νέα δελτία ταυτότητας; Να πάρουμε μετά αυτό το δελτίο ταυτότητας, να το φέρουμε σε όλη την Ευρώπη σαν το δελτίο που πραγματικά γελοιοποίησε τον γενικό κανονισμό προσωπικών δεδομένων και τον μετέτρεψε σε όλα τα προσωπικά δεδομένα των πολιτών στο φως.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε. Με χαρά έρχομαι σήμερα να απαντήσω σε μια ακόμη ερώτηση του κ. Τσιρώνη για τον προσωπικό αριθμό. Να θυμίσουμε ότι ο προσωπικός αριθμός δεν είναι κάτι καινούργιο και δεν προέκυψε ούτε σήμερα, ούτε πριν από ένα, δύο χρόνια. Ήταν η ανάγκη να συνενώσουμε τα τέσσερα διαφορετικά μητρώα του ελληνικού δημοσίου. Πραγματικά αν σήμερα κτίζαμε από την αρχή μια ψηφιακή Ελλάδα από το μηδέν δεν θα είχαμε τέσσερα μητρώα και δεν θα είχαμε τέσσερις τομεακούς αριθμούς. Θα είχαμε μόνο έναν. Επειδή όμως αυτό δεν έγινε, εδώ και αρκετά χρόνια προέκυψε η αδήριτη ανάγκη αυτά τα τέσσερα μητρώα κάπως να συνενωθούν προκειμένου να σταματήσουμε να ταλαιπωρούμε τους Έλληνες πολίτες που είχαν την ατυχία σε ένα από τα τέσσερα αυτά μητρώα το όνομά τους ή το διπλό μικρό τους όνομα ή η ημερομηνία λήξεως, που σε πολλές περιπτώσεις σε κάποια μητρώα είναι η 1/1/1900, να ταλαιπωρούνται ακριβώς επειδή δεν υπάρχει σύμπτωση των στοιχείων αυτών.

Η επιλογή του προσωπικού αριθμού σε αυτή τη μορφή που σήμερα πλέον προωθείται και έχει νομοθετηθεί έχει περάσει δύο φορές από την Αρχή Προστασίας Δεδομένων Προσωπικού Χαρακτήρα. Έγινε το 2020. Μιας και τέθηκε το ερώτημα με χαρά να απαντήσω πως όπως μεταφέρθηκε από την τότε ηγεσία του Υπουργείου Ψηφιακής Διακυβέρνησης θα έπρεπε να επιλεγεί ένας μοναδιαίος αριθμός για τον λόγο αυτό. Ο ΑΜΚΑ δεν θα μπορούσε να είναι. Θεωρώ πως όλοι και σίγουρα οι δυο μας δεχόμαστε πως υπεύθυνη να κρίνει την έκθεση ή μη των δεδομένων είναι η Αρχή Προστασίας Δεδομένων Προσωπικού Χαρακτήρα η οποία έκρινε πως ο ΑΜΚΑ έχει την ημερομηνία γέννησης πάνω και άρα είναι ένα προσωπικό δεδομένο που δεν θα μπορούσε να κυκλοφορεί. Ο ΑΦΜ θα μπορούσε να είναι ένας αλλά είναι ένα πολύ προφανές νούμερο. Αν αύριο το πρωί πάω σε έναν επαγγελματία και δεχτώ μια υπηρεσία θα μου κόψει μια απόδειξη που έχει το ΑΦΜ του πάνω. Ο αριθμός μητρώου πολιτών που θα μπορούσε επίσης να είναι ένας αριθμός, είναι ένας δύσκολος αριθμός που δεν τον γνωρίζουμε και βέβαια ο αριθμός ταυτότητας είναι ένας αριθμός ο οποίος αλλάζει. Είναι αριθμός εγγράφου. Δεν είναι μοναδιαίος αριθμός.

Στο πλαίσιο, λοιπόν, αυτό ο προσωπικός αριθμός δεν έρχεται να καταργήσει οριστικά τους τομεακούς αριθμούς και ποτέ δεν είπαμε κάτι τέτοιο. Είπαμε πως έρχεται να είναι ο μοναδικός αριθμός μέσω του οποίου θα συνδιαλεγόμαστε με το ελληνικό δημόσιο. Σκεφτείτε τι θα γινόταν -και βέβαια ούτε η αρχή στις εκθέσεις της το αναφέρει- αν αύριο το πρωί ερχόμαστε να καταργήσουμε τέσσερις τομεακούς αριθμούς οι οποίοι σήμερα λειτουργούν. Όλα τα πληροφοριακά συστήματα του δημόσιου και ιδιωτικού τομέα της Ελλάδας θα έπρεπε να αλλάξουν από την αρχή. Μιλάμε για το απόλυτο χάος. Άρα, λοιπόν, τι ερχόμαστε να κάνουμε; Να συνενώσουμε με τον προσωπικό αριθμό αυτά τα τέσσερα μητρώα αυτούς τους τέσσερις τομεακούς αριθμούς οι οποίοι θα συνεχίσουν να υπάρχουν ως μοναδικοί τέτοιοι στα υπομητρώα των οργανισμών και των φορέων αυτών αλλά ο πολίτης θα χρειαστεί να θυμάται μόνο έναν αριθμό. Γιατί δεν είναι μόνο ο ΑΦΜ. Καταρχάς ο Αριθμός Φορολογικού Μητρώου υπάρχει, όπως σας είπα και μπορεί κάποιος πολύ εύκολα να διαπιστώσει.

Ζητάτε να σας αναφέρω τη νομική βάση στην οποία στηρίζεται η εκτύπωση του αριθμού φορολογικού μητρώου στη νέα ταυτότητα. Μα, δεν υπάρχει ο αριθμός. Υπάρχει ο προσωπικός αριθμός. Και η νομική βάση, όπως και εσείς είπατε, είναι το Προεδρικό Διάταγμα το οποίο δημοσιεύθηκε μια μέρα μετά την ερώτηση σας και οι δύο αναφορές της Αρχής Προστασίας Προσωπικών Δεδομένων. Τη μία φορά πήγαμε ως οφείλαμε και ζητήσαμε από την αρχή να εγκρίνει τον προσωπικό αριθμό με τη μορφή την οποία έχει πάρει αλλά και τον τρόπο με τον οποίο θα δημιουργείται και θα φυλάσσεται. Είχαμε την έγκρισή της με τις παρατηρήσεις που ακολούθησαν με την απόφαση 463 στις 2/2/2024. Και τέλος για την αναγραφή του προσωπικού αριθμού στις ταυτότητες είχαμε επίσης τη θετική της γνώμη με τη γνωμοδότησή της με αριθμό πρωτοκόλλου 579 στις 12/2/2025.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Κύριε Υπουργέ, θα σας απαντήσω με αυτά που θα πω σε όλα αυτά που είπατε. Απλά θα σας πω εξ αρχής ότι θυσιάζετε την ασφάλεια για την ευκολία. Και σίγουρα, επειδή αναφερθήκατε στην Αρχή Προστασίας Προσωπικών Δεδομένων, δεν τηρήσατε όλα αυτά που σας είπε και θα σας το εξηγήσω τώρα.

Ο προσωπικός αριθμός ως ιδέα και μόνο –αφού μιλήσατε γι’ αυτόν- είναι από τη σύλληψή του επικίνδυνος για τους πολίτες και αποτελεί κατάχρηση εξουσίας η επιλογή της εφαρμογής του. Το σύνολο της πληροφορίας που αφορά τον πολίτη θα είναι πληροφοριακά ανακτήσιμο από τις αρχές -τις εκάστοτε αρχές για οποιαδήποτε κυβέρνηση από εδώ και πέρα- με μεθόδους που πραγματικά τρομάζουν αν συνεκτιμήσουμε και την εμπλοκή της τεχνητής νοημοσύνης. Αυτό είμαι σίγουρος ότι το γνωρίζετε. Αναρωτιέμαι όμως πώς χαρακτηρίζετε τον προσωπικό αριθμό -και το κάνατε και σήμερα- και στο Προεδρικό Διάταγμα αυθαίρετα ως υποχρεωτικό στοιχείο -σήμερα το είπατε αναγκαίο- όταν υπάρχουν τόσοι εναλλακτικοί τομεακοί που επαληθεύουν την ταυτότητά μας. Προφανώς για να επιβάλλετε ύπουλα την υποχρεωτικότητα. Και απορώ πως οι ανεξάρτητες αρχές τις οποίες επικαλεστήκατε σας έδωσαν αυτό. Δεν σας το έδωσαν ακριβώς. Θα επανέλθω σε αυτό.

Πείτε μας την αλήθεια, κύριε Υπουργέ. Γιατί δέσατε τεχνηέντως την επικαιροποίηση των στοιχείων των πολιτών αφού καμία σχέση δεν έχει με τον προσωπικό αριθμό; Μέσω της πλατφόρμας myinfo δεν γίνεται η επικαιροποίηση από τους πολίτες; Μήπως όμως αυτό το δέσατε τόσο ύπουλα -θα μπορούσε να γίνει χωρίς τον προσωπικό αριθμό- με τον προσωπικό αριθμό για να υφαρπάξετε τη συναίνεσή του; Το ερώτημα ρητορικό γιατί απάντησε ο κ. Παπαναστασίου ότι δεν είναι υποχρεωτικός. Εσείς μπαίνετε και το κάνετε. Έτσι είναι.

Αυτές οι αρχές που σας έδωσαν το πράσινο φως πώς σας το έδωσαν για την έκδοση του; Πείτε μας την αλήθεια, κύριε Υπουργέ. Ποια διευκόλυνση παρέχει στον πολίτη ο προσωπικός αριθμός στις συναλλαγές του με το δημόσιο, όταν με τη βάση δεδομένων του μητρώου του προσωπικού αριθμού και τις πληροφοριακές ροές που το υλοποιούν, αν σε αυτή τη βάση δίνατε άλλη ονομασία και δεν βάζατε την περιττή εγγραφή «προσωπικός αριθμός», αχρηστεύεται αυτόματα η ανάγκη της δημιουργίας ενός νέου αναγνωριστικού, όπως είναι ο προσωπικός αριθμός. Άρα, ούτε αναγκαίος αλλά ούτε και χρηστικός, όπως είπε το Συμβούλιο της Επικρατείας. Μάλλον άχρηστος. Θα αρκούσε να εμφανιστεί το δελτίο ταυτότητας και ο δημόσιος λειτουργός να ταυτοποιήσει τον πολίτη μόνο από την ταυτότητα. Τίποτε άλλο. Πείτε μας την αλήθεια. Ποια διευκόλυνση παρέχει στο δημόσιο ο προσωπικός αριθμός στις συναλλαγές του με τους πολίτες όταν γνωρίζουμε ήδη ότι έχουν ενοποιηθεί οι ειδικοί τομεακοί αριθμοί; Και αυτό φαίνεται ξεκάθαρα με μια επίσκεψη στην κρατική σελίδα amka.gr στην οποία για να μας εμφανίσει τον ΑΜΚΑ πρέπει να δώσουμε και τον ΑΦΜ και τον αριθμό δελτίου ταυτότητας. Είναι αδιανόητο το πως οι αρχές σας δίνουν αυτή τη δυνατότητα.

 Η αλήθεια, κύριε Υπουργέ, είναι ότι δεν σας απασχολεί η ευκολία στις συναλλαγές των πολιτών ούτε των υπαλλήλων, όμως. Και αυτό φαίνεται στο εξής: Έχουν εκδοθεί, όπως ξέρετε, περί τα δύο εκατομμύρια ταυτότητες και δεν λέτε στους πολίτες αυτούς που την έχουν πάρει να επιστρέψουν τις ταυτότητες ώστε να εκτυπωθεί πάνω ο προσωπικός αριθμός. Το μόνο που σας νοιάζει είναι να αντιστοιχηθεί ο αριθμός αυτός με το πρόσωπο και να αποθηκευτεί στη βάση δεδομένων για να τη διαχειριστεί η κρατική τεχνητή νοημοσύνη που ετοιμάζετε.

Θέλετε να διαχειρίζεστε τα δεδομένα των ανθρώπων ώστε να επιβάλλετε πολιτικές και να τους χειραγωγείτε. Μεγάλο το κρίμα, όμως, και για τις Ανεξάρτητες Αρχές που σας έδωσαν το πράσινο φως –μερικώς, και θα εξηγήσω- για τον απόλυτο έλεγχο στα δικαιώματα και τις ελευθερίες των πολιτών.

Ως Νίκη -το έχουμε ξαναπεί- δεσμευόμαστε ότι θα καταφύγουμε με κάθε δυνατό μέσο, με κάθε νόμιμο μέσο, εντός και εκτός των εθνικών τειχών για την ακύρωση του μεγαλύτερου εργαλείου, για τον ψηφιακό ολοκληρωτισμό, τον οποίο δυστυχώς αγνοεί ο αθώος κόσμος.

Και τελειώνοντας, κύριε Πρόεδρε -και ευχαριστώ για την ανοχή- επειδή όντως προηγήθηκε η κατάθεση της ερώτησης του προεδρικού διατάγματος, θέλω να μου πείτε βάσει του νόμου για τον προσωπικό αριθμό, του ν.4727/2020 και του άρθρο 107 και της παραγράφου 6, έπρεπε να κάνετε μελέτη αντικτύπου για τον προσωπικό αριθμό. Στη γνωμοδότηση 1/25 η Αρχή σας λέει στο σημείο 6, πεντακάθαρα…

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε με αυτό, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Τελειώνω, κύριε Πρόεδρε.

…σας λέει λοιπόν η Αρχή - επισημαίνει- ότι «οι προβλεπόμενες από το άρθρο 35 του γενικού κανονισμού εκτιμήσεις αντικτύπου, σχετικά με την προστασία δεδομένων, τόσο για την επεξεργασία του προσωπικού αριθμού από το Υπουργείο Ψηφιακής Διακυβέρνησης όσο και από την Ελληνική Αστυνομία πρέπει να επικαιροποιηθούν ενόψει του διατάγματος» πριν δηλαδή βγει το προεδρικό διάταγμα. Εσείς φέρατε το προεδρικό διάταγμα και δεν τις έχετε επικαιροποιήσει.

Θα μας απαντήσετε και γι’ αυτό, αν μπορείτε;

Ευχαριστώ.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Είναι πολύ ωραίο, ξέρετε, κύριε Τσιρώνη, να χρησιμοποιούμε διάφορες, έτσι, βαρύγδουπες εκφράσεις για τεχνητή νοημοσύνη που τρομάζουν τον κόσμο. Υποθέτω ότι έχετε smartphone. Δεν θέλω να σας τρομάξω ούτε εσάς ούτε τους οπαδούς σας, αλλά το smartphone σας τρέχει αλγορίθμους τεχνητής νοημοσύνης.

**ΣΠΥΡΙΔΩΝ ΤΣΙΡΩΝΗΣ:** Κάνετε λάθος.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Είδα ότι έχετε λογαριασμό στο Facebook. Ξέρετε, το Facebook έχει αλγορίθμους τεχνητής νοημοσύνης. Δεν θέλω να σας τρομάξω.

**ΣΠΥΡΙΔΩΝ ΤΣΙΡΩΝΗΣ:** Με τη συναίνεσή μου εκεί.

Θα μου απαντήσετε σε αυτά που είπα;

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Αφήστε με να μιλήσω. Δεν σας διέκοψα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, αφήστε να μιλήσει ο Υπουργός.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Άρα, πολύ ωραία όλα αυτά, ωραίο το παραμύθι σας, αλλά δεν έχει δράκο. Διότι η τεχνητή νοημοσύνη είναι μια τεχνολογία, όπως μια τεχνολογία κάποτε ήταν το διαδίκτυο, μια άλλη τεχνολογία ήταν οι προσωπικοί υπολογιστές.

Άρα, στο κοινό σας πολύ ωραία ακούγονται αυτά, αλλά πείτε τους ότι η τεχνητή νοημοσύνη είναι κάτι το οποίο είναι στη ζωή σας και τη χρησιμοποιείτε και εσείς ο ίδιος και πολύ καλά κάνετε.

**ΣΠΥΡΙΔΩΝ ΤΣΙΡΩΝΗΣ:** Με συναίνεση, όμως.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):**

Αφήστε με, σας παρακαλώ, να μιλήσω. Δεν σας διέκοψα.

 Οπότε, ας πάρουμε λίγο τα πράγματα με τη σειρά. Αν είναι υποχρεωτικό στοιχείο ο προσωπικός αριθμός είναι καθαρά ένα ζήτημα πληροφορικής προκειμένου να καταφέρουμε να συνενώσουμε και να καθαρίσουμε, να ξεκαθαρίσουμε, τα μητρώα του κράτους.

 Θα σας πω μια πολύ μικρή ιστορία στο πλαίσιο του χρόνου που έχω, ότι χθες το πρωί σε κάποιον τηλεοπτικό σταθμό ήταν ο Πρόεδρό σας και αμέσως μετά, με κάμερα από το Υπουργείο, βγήκα έξω. Όταν τελείωσε και η δική μου παρουσία και ενώ είχε προηγηθεί ο Πρόεδρός σας, ο οποίος έλεγε αυτά τα οποία και εσείς λέτε, ένα παιδί από το τεχνικό προσωπικό μού είπε «Υπουργέ, να σας πω εγώ για ποιον λόγο πρέπει να μπει ο προσωπικός αριθμός». Δεν θέλω να πω το επίθετό του. Το δεύτερο συνθετικό του επιθέτου του ήταν «γιος». Στην ταυτότητά του ήταν γραμμένο με «υιός», ο πατέρας του ήταν γραμμένος με «ιος», στην ταυτότητά του η μητέρα του είχε το επίθετο του πατέρα του, στην ταυτότητα της αδελφής του η μητέρα του έχει το επίθετο το πατρικό της. Λοιπόν, αυτό είναι το απόλυτο χάος και αυτό πάμε να λύσουμε την ώρα αυτή. Γιατί εμείς, πραγματικά, νοιαζόμαστε. Και για να λύσουμε τα προβλήματα τα οποία υπάρχουν εκεί έξω στα μητρώα, χρειάζεται ο προσωπικός αριθμός. Για όλες αυτές τις ανορθογραφίες που υπάρχουν…

**ΣΠΥΡΙΔΩΝ ΤΣΙΡΩΝΗΣ:** Μα αυτό λύνεται χωρίς τον προσωπικό αριθμό.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** …γιατί κάποτε ο γραμματικός του χωριού δεν έγραψε σωστά το επίθετο του ανθρώπου, γιατί κάποιος πολίτης έχει δύο μικρά ονόματα και δυστυχώς σε κάποια από τα μητρώα είναι μόνο το ένα. Οι ιερείς έχουν το ίδιο πρόβλημα.

**ΣΠΥΡΙΔΩΝ ΤΣΙΡΩΝΗΣ:** Εντάξει, θα τα πούμε και μετά, άλλη στιγμή.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Αν θέλετε να μιλήσετε ξανά, να μιλήσετε μετά, αλλά όσο μιλάω, να μην μιλάτε. Λοιπόν, οι ιερείς έχουν δύο μικρά ονόματα. Όλοι αυτοί οι άνθρωποι έχουν τεράστιο πρόβλημα την ώρα αυτή για να μπορέσουν να τους ταυτοποιήσουν σε πολλές διαδικασίες του ελληνικού δημοσίου. Όλα αυτά, λοιπόν, είναι σε γνώση της Αρχής Προστασίας Δεδομένων Προσωπικού Χαρακτήρα, τα προσωπικά δεδομένα έχουν επικαιροποιηθεί κανονικότατα, όλα όσα κάνουμε έχουν περάσει από την Αρχή. Η Αρχή συμφωνεί απόλυτα ότι είναι ένας εξαιρετικός τρόπος να σταματήσουμε να κάνουμε φέιγ βολάν τα προσωπικά δεδομένα. Με τον προσωπικό αριθμό ερχόμαστε να λύσουμε ένα πρόβλημα εξήντα ετών στο ελληνικό δημόσιο. Μπαίνει τάξη στα μητρώα και πλέον σταματάμε να ταλαιπωρούμε τους Έλληνες πολίτες.

Σας ευχαριστώ πάρα πολύ.

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Με έχουν ενημερώσει ότι έρχεται ο κ. Κυρανάκης. Είναι εδώ.

**ΣΥΜΕΩΝ ΚΕΔΙΚΟΓΛΟΥ:** Ο Υπουργός Εσωτερικών, κύριε Πρόεδρε;

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Θα προηγηθεί η ερώτηση της κυρίας Προέδρου και αμέσως μετά εσείς.

**ΣΥΜΕΩΝ ΚΕΔΙΚΟΓΛΟΥ:** Ναι, μέχρι να έρθει, όμως, κύριε Πρόεδρε ο κ. Κυρανάκης;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος εδώ; Βλέπετε κάποιον από το Υπουργείο Εσωτερικών για να προηγηθεί η δική σας;

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΣΥΜΕΩΝ ΚΕΔΙΚΟΓΛΟΥ:** Θέλω να πω ότι υπάρχει ένας προγραμματισμός. Μας έχουν ειδοποιήσει -συγκεκριμένα εμένα- ότι η ερώτησή μου θα συζητηθεί στις 15.15΄. Γίνεται μια αλλαγή στη σειρά, να εξυπηρετήσουμε, δεν αντιλέγω, αλλά να υπάρχει τέτοια καθυστέρηση και να αλλάζουμε τόσο πολύ το πρόγραμμα, νομίζω ότι δεν βοηθάει. Τουλάχιστον στο Κοινοβούλιο πρέπει να τηρούμε μεταξύ μας κάποιους κανόνες. Διαφορετικά, δεν μπορούμε και εμείς να έχουμε έναν προγραμματισμό. Ξέρετε πόσο φορτωμένο πρόγραμμα έχουμε. Ούτε ο ένας Υπουργός έχει φανεί ούτε ο άλλος. Αυτήν τη στιγμή είναι κενά τα έδρανα. Αυτό είναι απαράδεκτο και θέλω να καταγραφεί η διαμαρτυρία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Ευχαριστούμε, κύριε συνάδελφε.

Θα κάνουμε μια ολιγόλεπτη διακοπή, για να μπορέσουμε να τα βάλουμε όλα σε μια σειρά, να τα κλείσουμε και να απαντηθούν όλες οι ερωτήσεις με τα προβλήματα που υπήρξαν και λόγω της εκδήλωσης.

Μόλις μπήκε ο κ. Κυρανάκης, οπότε, αν είμαστε ακόμα σε σύνδεση, παρακαλώ να προχωρήσουμε στη διαδικασία. Θα παρακαλέσω να είμαστε εντός του χρόνου μας.

Ευχαριστώ, κύριε Υπουργέ, που είσαστε εδώ και θα προχωρήσουμε τώρα στη δεύτερη, με αριθμό 852/5-5-2025, επίκαιρη ερώτηση του δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Υποδομών και Μεταφορών με θέμα: «Οι πρόσφατες συγκλονιστικές αποκαλύψεις για το Έγκλημα των Τεμπών στην εκπομπή «Αντιθέσεις», του κ. Γιώργου Σαχίνη».

Ορίστε, κυρία Πρόεδρε. Σας παρακαλώ για το χρόνο σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Ευχαριστώ πολύ, κύριε Πρόεδρε και χαίρομαι που προσήλθε ο κ. Κυρανάκης.

Είναι κατανοητό ότι άλλαξε το πρόγραμμα όλων μας επειδή υπήρχε μία πολύ σημαντική εκδήλωση προηγουμένως, που αφορούσε την εθελοντική αιμοδοσία. Ήμουν και εγώ στην εκδήλωση και βράβευσα εθελοντές αιμοδότες. Θέλω να πιστεύω ότι κανείς δεν θα εκμεταλλευτεί αυτήν την αλλαγή για να αποφύγει την απάντηση στις επίκαιρες ερωτήσεις και χαίρομαι που ήρθε ο κ. Κυρανάκης για να απαντήσει στη σειρά που ήταν ορισμένη η επίκαιρη ερώτησή μου. Ήταν ορισμένη να συζητηθεί τέταρτη στη σειρά και πράγματι, είναι η τέταρτη στη σειρά επίκαιρη ερώτηση που συζητείται μετά τις αλλαγές.

 Το λέω γιατί πολλές φορές άλλα γίνονται στην πραγματικότητα, άλλα εμφανίζονται μετά. Δεν θέλω να πιστεύω ότι όλο αυτό έγινε για να βγούνε δημοσιεύματα «δεν ήταν η Ζωή στην ερώτησή της και έφυγε ο Υπουργός.

Έρχομαι τώρα στο ζήτημα, κύριε Αναπληρωτή Υπουργέ, της αλλοίωσης των στοιχείων και των αποδεικτικών στοιχείων που αφορούν το έγκλημα των Τεμπών.

Γνωρίζετε ότι στο έγκλημα αυτό έχει ήδη διαπιστωθεί αλλοίωση του ηχητικού υλικού που διοχετεύτηκε σε Μέσα Ενημέρωσης και ειδικότερα στο «Πρώτο Θέμα» αμέσως μετά το έγκλημα για να υπηρετήσει τη θεωρία του ανθρώπινου λάθους. Έχει διαπιστωθεί αλλοίωση του τόπου του εγκλήματος και μπάζωμα και καταστροφή αποδεικτικών στοιχείων και παραβίαση των κανόνων της ποινικής δικονομίας, της ανακριτικής και της ιατροδικαστικής. Έχει διαπιστωθεί κατασκευή υλικού. Έχουμε εδώ στη Βουλή σε εκκρεμότητα τη δική μου καταγγελία για το γεγονός ότι καταστράφηκε -όπως λένε οι αρμόδιοι- ο φάκελος δικογραφίας που διαβίβασε ο ανακριτής. Δεν είναι διαθέσιμος ο σκληρός δίσκος της δικογραφίας του ανακριτή.

Έκανα συγκεκριμένες καταγγελίες στη Διάσκεψη των Προέδρων χθες. Ζητάω τα Πρακτικά από τις υπηρεσίες και μου λένε «δεν είναι διαθέσιμα, τα διορθώνει ο Πρόεδρος της Βουλής», ενώ ξέρουμε ότι τα Πρακτικά έχουν ήδη απομαγνητοφωνηθεί, και γενικώς επικρατεί μία συσκότιση.

Η επίκαιρη ερώτηση μου -και δεν θα μακρηγορήσω καθόλου- αφορά τα τρία βίντεο τα οποία δόθηκαν στη δημοσιότητα από τον κ. Πορτοσάλτε. Στη συνέχεια προσκομίστηκαν και φέρεται ότι έγιναν διαθέσιμα στην ανάκριση με διαδικασία η οποία είναι θολή. Διότι αυτοί που βρήκαν τα βίντεο φαίνεται ότι τα βρήκαν αφού είχαν προσκομιστεί και αφού είχαν δημοσιοποιηθεί.

Πριν από μία ακριβώς εβδομάδα, στην εκπομπή του κ. Γιώργου Σαχίνη, που είναι ένας εξαίρετος δημοσιογράφος στο Ηράκλειο της Κρήτης, αποκαλύφθηκε ότι αυτά τα βίντεο, που η Κυβέρνηση τα επικαλείται διαρκώς για να αποσείσει την κατηγορία ότι προσπαθεί να κρύψει το παράνομο φορτίο και το εύφλεκτο υλικό που μεταφέρθηκε, είναι πλαστά. Εκτέθηκε επί δυόμισι ώρες από ειδικούς όλη η διαδικασία την οποία ακολούθησαν, αποδεικνύοντας ότι πρόκειται για πλαστά στοιχεία, τα οποία για άλλη μία φορά προπαγανδίστηκαν στα μέσα ενημέρωσης.

 Η ερώτηση είναι απλή. Γνωρίζετε για τα στοιχεία αυτά που αποκαλύφθηκαν πριν μια εβδομάδα; Έχετε ενημερωθεί; Έχετε διατάξει έρευνα; Ποιες είναι οι ενέργειές σας;

 Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο. Παρακαλώ εντός του χρόνου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Βεβαίως, εντός του χρόνου, κύριε Πρόεδρε. Να σημειώσω μόνο ότι εγώ ήμουν εδώ στον χρόνο τον οποίον είχαμε συμφωνήσει με την κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είχαμε συμφωνήσει τίποτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε το τώρα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όχι δεν το αφήνω καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είχαμε συμφωνήσει τίποτα!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Γιατί τώρα είναι η ώρα που οι δικοί σας υποστηρικτές θα μάθουν πόσο θέατρο παίζετε σε μια τόσο ευαίσθητη υπόθεση. Τώρα είναι η ώρα που θα το μάθουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να δούμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είχαμε, λοιπόν, συμφωνήσει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ κι εσείς; Τι είχαμε συμφωνήσει;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Στις τρεις παρά τέταρτο, δηλαδή μία ώρα πριν…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ συμφώνησα μαζί σας;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Παρακαλώ, μην με διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας**): Πότε το συμφώνησα, κύριε Κυρανάκη;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θέλω να ακουστεί καθαρά αυτό το οποίο συνέβη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε το συμφώνησα; Πότε το συμφώνησα μαζί σας; Τι λέτε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μπορώ να έχω τον λόγο, κύριε Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μιλήσατε μαζί μου;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μπορώ να έχω τον λόγο, κύριε Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μιλήσατε μαζί μου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ θέλω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μίλησε μαζί μου και συμφώνησα κάτι; Λέει ότι μίλησε μαζί μου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κάναμε μεγάλη προσπάθεια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, λέει ότι μίλησε μαζί μου;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πού να το ξέρω εγώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να πει. Λέει ότι συμφωνήσαμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να σας απαντήσω εγώ για κάτι που λέει ο Υπουργός;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέει ότι συμφωνήσαμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, εγώ δεν μπορώ να απαντήσω σε αυτό, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εκείνος να απαντήσει. Μιλήσατε μαζί μου; Μιλήσατε μαζί μου;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θα σταματήσετε τώρα για να μπορέσω να απαντήσω ή θέλετε να κάνετε μονόλογο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Πώς συμφωνούν, κυρία Κωνσταντοπούλου, δύο συνάδελφοι στη Βουλή; Μέσω του Προεδρείου δεν συμφωνούν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, βέβαια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μέσω του Προεδρείου συμφωνούν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συμφωνήσαμε, κύριε Πρόεδρε, μέσω υμών;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Άρα, είχατε συμφωνήσει μία ώρα πριν ότι θα είμαστε εδώ να συζητήσουμε την ερώτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ; Κύριε Πρόεδρε, έγινε αυτό;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Παρότι παραδεχθήκατε μόλις ότι ήσασταν εντός κτιρίου Βουλής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Το παραδεχθήκατε μόλις στην πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έφυγα, κύριε Κυρανάκη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Το παραδεχθήκατε μόλις. Και θα με αφήσετε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γιατί συνεχίζουμε μία συζήτηση;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θέλω να ακούσουν κυρίως οι υποστηρικτές σας το πόσο υποκρίτρια είστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, διαψεύστε τον!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ τι να διαψεύσω;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συμφωνήσαμε μέσω υμών κάτι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εμείς οι δύο όχι, γιατί δεν μιλήσαμε ποτέ. Μέσω των υπηρεσιών αν έγινε κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος λέει ότι έγινε κάτι; Ποιος το λέει; Λέει ότι συμφωνήσαμε, ο ψεύτης!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς συμφωνήσατε, κύριε; Με ποιον; Με ποιον μιλήσατε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είστε πολύ καλή ηθοποιός! Συγχαρητήρια! Είστε για Όσκαρ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με ποιον μιλήσατε και συμφωνήσατε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ, κύριε Υπουργέ…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θα το πω, θα ακουστεί και παρακαλώ να σεβαστεί η συνάδελφος την απάντηση που με καλεί να δώσω στον κοινοβουλευτικό έλεγχο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με ποιον μιλήσατε, που λέτε ότι συμφωνήσατε;

 **ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είστε ικανή να το κάνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε ψεύτης!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μέσω το Προεδρείου και των υπηρεσιών, όπως γίνεται πάντα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας διαψεύδει το Προεδρείο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Δεν με διέψευσε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας διέψευσε! Ουδέποτε συμφωνήσαμε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, κυρία Πρόεδρε, έγινε μία προσπάθεια να μπορέσουμε, λόγω των διαδικασιών και της εκδήλωσης, να ολοκληρωθούν όλες οι ερωτήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέει ψέματα! Να διαψευστεί αυτό που λέει!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, μισό λεπτό. Εγώ ούτε μαζί σας ούτε με τον Υπουργό έχω μιλήσει και δεν μπορώ να πω κάτι άλλο. Υπήρξε αυτή η συνεννόηση, μου το έφεραν, το έθεσα εδώ. Προσπάθησα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συνεννόηση δική μου όχι, κύριε Πρόεδρε. Με ποιον έγινε συνεννόηση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, υπήρξε ένα δελτίο επίκαιρων ερωτήσεων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαι τέταρτη. Στο δελτίο η τέταρτη είμαι εγώ. Ποιος ισχυρίζεται ότι συμφώνησα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να ακούσετε. Δεν μπορεί να συνεχιστεί αυτή η διαδικασία έτσι. Θα σας παρακαλέσω γιατί θα χάσουμε την ουσία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό επιδιώκει ο κ. Κυρανάκης, να χάσουμε την ουσία. Λέει ψέματα! Δεν συμφώνησε με κανέναν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν δεν μπορέσουμε να συζητήσουμε…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Για την ουσία θα με αφήσετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χωρίς ψέματα. Δεν συμφωνήσαμε ποτέ! Ούτε μιλήσαμε ποτέ!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Συμφωνήσαμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν συμφωνήσαμε ποτέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μία ώρα πριν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η εκδήλωση τελείωσε στις 15.00΄.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θέλω να το ακούσει ο κάθε άνθρωπος που σας βλέπει για να καταλάβει πόσο θέατρο παίζετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε λίγο; Είστε ελεεινός.

 **ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Συμφωνήσαμε, λοιπόν, να είμαστε και οι δύο εδώ πριν μία ώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε ψέματα! Δεν το συμφωνήσαμε!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εγώ ήμουν εδώ για να απαντήσω στην ερώτηση της Πλεύσης Ελευθερίας στην οποία και θα απαντήσω. Για όση ώρα βρισκόμουν εδώ…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλες οι ερωτήσεις πήγαν μια ώρα μετά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εσείς, παρότι παραδεχθήκατε ότι βρισκόσασταν εντός του κτιρίου, αρνηθήκατε να έρθετε στην Ολομέλεια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έφυγα, πήγα στα δικαστήρια και επέστρεψα, κύριε Κυρανάκη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αρνηθήκατε να έρθετε στην Ολομέλεια να συζητήσουμε για την ερώτηση που εσείς καταθέσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε ψέματα. Λέτε ψέματα και είναι ντροπή! Ποιος τα λέει αυτά;

 **ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Κι όταν τελείωσα με τις ερωτήσεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος σας είπε ότι ήμουν εδώ και κρύφτηκα;

 **ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όταν τελείωσα με την ερώτηση άλλου συναδέλφου, που την απάντησα κανονικά, ενημέρωσα ότι είμαι εδώ σαράντα πέντε λεπτά και περιμένω. Όταν, λοιπόν, έφυγα από την Αίθουσα, ως διά μαγείας, η κ. Κωνσταντοπούλου - ακούστε το κι εσείς στο θεωρείο- έξι λεπτά μετά εμφανίστηκε στην Αίθουσα. Ήσασταν έτοιμη με τους κοινοβουλευτικούς συντάκτες να δημιουργήσετε ένα ψεύτικο σόου ότι δήθεν ο Υπουργός αρνήθηκε να έρθει να απαντήσει στην ερώτησή σας. Κρυβόσασταν επί μία ώρα για να μπορέσετε να δημιουργήσετε ένα θεατρινίστικο σόου για να μην συζητηθεί η ερώτηση. Διότι αυτοί είστε αυτοί είστε και σήμερα αποκαλύπτεστε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όταν τελειώσει.

 **ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Πάμε, λοιπόν, στην ουσία, στην ερώτηση της κ. Κωνσταντοπούλου για τα γνωστά βίντεο. Επικαλείται τον κ. Σαχίνη. Την πραγματογνωμοσύνη δεν την έκανε ο κ. Σαχίνης. Την έκανε κάποιος πραγματογνώμονας Ιταλός ονόματι Καράσκο. Έτσι δεν είναι;

 Εσείς, λοιπόν, εδώ και πάρα πολύ καιρό, πάρα πολλούς μήνες, έχετε φέρει εδώ στη Βουλή μία θεωρία ότι ο μηχανοδηγός της εμπορικής αμαξοστοιχίας Σπύρος Βούλγαρης, ο οποίος έχασε τη ζωή του στο τραγικό δυστύχημα, και άλλοι συνάδελφοί του μηχανοδηγοί έχουν κάνει λαθρεμπόριο. Αυτή είναι η θεωρία την οποία υποκινείτε εναντίον των μηχανοδηγών, ότι έχουν βάλει ένα παράνομο φορτίο και επικαλείστε τις διάφορες πραγματογνωμοσύνες, με διάφορους μη μηχανικούς, οι οποίοι ζωγράφιζαν κιβώτια, δεξαμενές σε διάφορα σημεία του τρένου και περιμένατε να δείτε αν υπάρχουν βίντεο και ελπίζατε να μην υπάρχουν βίντεο.

Υπάρχουν, λοιπόν, τα βίντεο. Κι επειδή αμφισβητήθηκε η γνησιότητά τους, η Διεύθυνση Εγκληματολογικών Ερευνών της Ελληνικής Αστυνομίας, η ΔΕΕ, έκανε μία αναλυτική εξέταση της γνησιότητας ή της πλαστότητας αυτών των βίντεο. Έχει βγάλει ένα αναλυτικό πόρισμα, το οποίο έχω στα χέρια μου, στο οποίο έχει όχι ένα και δύο, αλλά έξι συγκεκριμένα ευρήματα τεκμηρίωσης από ειδικούς της Διεύθυνσης Εγκληματολογικών Ερευνών που αποδεικνύουν και το επανεπιβεβαίωσε μετά τις καταγγελίες που ακούστηκαν από τον κ. Καράσκο ότι αυτά τα βίντεο είναι γνήσια. (ΑΤ)

Αν, λοιπόν, εσείς έχετε μια άποψη -την οποία δεν ξέρω που τη βασίζετε, γιατί επιστήμονας πραγματογνώμονας δεν είστε- ότι αυτά τα βίντεο είναι πλαστά, αυτός ο όρος θα το κρίνει, προφανώς δεν είναι το Υπουργείο Μεταφορών, είναι η ελληνική δικαιοσύνη, ο εφέτης ανακριτής, ο εισαγγελέας, οι δικαστές. Άρα, λοιπόν, σας καλώ να απευθυνθείτε στην ελληνική δικαιοσύνη, μιας και λέτε ότι ήσασταν και σε δικαστήριο λίγο πριν.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και έξι εκπαιδευτικοί συνοδοί τους από το 3ο Δημοτικό Σχολείο Πλατανιά Γερανίου Χανίων.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Υπάρχει μικρή ένταση, αλλά όλα θα εξελιχθούν ομαλά.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ο κ. Κυρανάκης πήρε τρία, δύο -όπως λέει το χρονόμετρο, περισσότερα λεπτά- για να με συκοφαντήσει και ενάμιση λεπτό για να απαντήσει με εξυπνάδες, συκοφαντικές και πάλι, στην επίκαιρη ερώτησή μου.

Κύριε Κυρανάκη, η πραγματικότητα -την οποία γνωρίζετε πολύ καλά- είναι ότι όλες οι επίκαιρες ερωτήσεις οι οποίες επρόκειτο να συζητηθούν σήμερα με έναρξη της συνεδρίασης στις 14.00΄ μετατέθηκαν για μια ώρα διότι μέχρι τις 15.00΄ συνεχιζόταν η εκδήλωση για τους εθελοντές αιμοδότες. Είναι ντροπή σας που προσπαθήσατε να εκμεταλλευτείτε αυτό το γεγονός, για να προσπαθήσετε να δημιουργήσετε εντυπώσεις.

Εγώ ήμουνα το πρωί στη Μητρόπολη και στον Άγνωστο Στρατιώτη και κατέθεσα στεφάνι για τα θύματα του Β΄ Παγκοσμίου Πολέμου που δεν ήταν ούτε ένας Υπουργός. Ένας Υφυπουργός ήρθε να σας εκπροσωπήσει. Το πρωί πρωί ήμουνα στα δικαστήρια. Ήμουνα στη συνέχεια εδώ για τους εθελοντές αιμοδότες και όταν είδα και πληροφορήθηκα ότι όλα θα μετατεθούν από τις αρμόδιες υπηρεσίες και ειδικότερα από τον κ. Μυλωνά Κώστα -γιατί εγώ λέω με ποιον μιλάω-, με τον αρμόδιο, λοιπόν, υπάλληλο των υπηρεσιών, ενημερώθηκα ότι όλα θα μετατεθούν -όπως και μετατέθηκαν- και μετέβην στα Δικαστήρια της Ευελπίδων, όπου εκπροσωπούσα το θύμα μιας πάρα πολύ σοβαρής υπόθεσης διαφθοράς, τον κ. Γιουβάλ Αμπραχάμ, απέναντι στην μεγαλοασφαλιστική διεθνή εταιρεία Hiscox, η οποία διαφθείρει δικαστές και προέκυψε και στην υπόθεση αυτή. Eίναι απολύτως πιστοποιημένο, αντίθετα με τα αισχρά ψέματα που είπατε, ότι εγώ βρισκόμουν στα δικαστήρια μέχρι τις 15.15΄ έχοντας φύγει -αφού ειδοποιήθηκα ότι όλα θα μετατεθούν- και ήμουνα πίσω στην ώρα μου, εκπροσωπώντας αυτόν τον άνθρωπο. Τις ελεεινές, λοιπόν, ψευδολογίες που χρησιμοποιήσατε ότι δήθεν ήμουνα εδώ και κρυβόμουνα -γιατί να κρυφτώ, εσείς κρύβεστε κύριε, εσείς κρύβεστε και τα μπαζώνετε όλα- να τις αποσύρετε και να ζητήσετε συγγνώμη.

Και είπατε ψέματα ότι συμφωνήσαμε κάτι που ποτέ δεν συμφωνήσαμε. Αυτοί ακριβώς είστε. Με αυτό το πρόσωπο, εσείς, ο υπάλληλος της Ομάδας Αλήθειας, εσείς ο υπάλληλος της Ομάδας Αλήθειας, με αυτό το πρόσωπο, λέτε, με την ιδιότητα του Αναπληρωτή Υπουργού, ότι εγώ κρυβόμουνα και εσείς ήσασταν εδώ και κάτι συμφωνήσαμε. Ντροπή. Αυτά που έχετε μάθει στην ομάδα αλήθειας και τα άλλα που έχετε μάθει όταν παρακολουθείτε τις δίκες των κατηγορούμενων στελεχών σας και του κ. Γεωργιάδη -κατηγορούμενου και καταδικασμένου, νομίζω, για παιδοφιλία- και λέτε «δεν ήμουνα μάρτυρας, απλώς παρακολουθούσα», να ξέρετε ότι υπάρχουμε κάποιοι που την αλήθεια την υπερασπιζόμαστε.

Κύριε Πρόεδρε, ήταν απαραίτητο να αποκαταστήσω την αλήθεια και ξέρετε και ξέρει και η κ. Νόση ότι την πήρα κατ’ επανάληψη τηλέφωνο γι’ αυτήν την ανατροπή. Διαμαρτυρήθηκα για το γεγονός ότι επιχειρήθηκε αιφνιδιασμός μου και ματαίωση. Έχει γίνει άλλη μια φορά από τον κ. Δήμα. Μπορεί να μην είχε ευθύνη ο κ. Δήμας. Έχει γίνει πάντως άλλη μια φορά κατά περίεργο τρόπο στις υποθέσεις που αφορούν κρίσιμα θέματα που σας καίνε.

Έρχομαι πάρα πολύ γρήγορα σε αυτά που είπατε. Δεν απαντήσατε τίποτα. Σας ρώτησα συγκεκριμένα εάν γνωρίζετε τα στοιχεία τα οποία δημοσιοποιήθηκαν στην εκπομπή του κ. Σαχίνη από συγκεκριμένους επιστήμονες, τεχνικούς συμβούλους, οι οποίοι είναι διορισμένοι από τις οικογένειες των θυμάτων. Η απάντησή σας ποια είναι, ότι δεν έχουν κύρος οι τεχνικοί σύμβουλοι των οικογενειών; Αυτή είναι η απάντηση, ότι τους απαξιώνετε; Έχετε αυτό το δικαίωμα νομίζετε; Επί δυόμισι ώρες εκθέταν συγκεκριμένα στοιχεία και εκθέσανε και γιατί η Διεύθυνση Εγκληματολογικών Ερευνών, ενώ καταλήγει στο ότι έχουν αλλοιωθεί τα στοιχεία, δεν κάνει τα περαιτέρω, δηλαδή δεν κάνει το απαιτούμενο, να ζητήσει να ελεγχθεί ποιος αλλοίωσε τα στοιχεία, ποιος διέγραψε αρχεία που καταγράφουν τις αμαξοστοιχίες την κρίσιμη νύχτα και ώρα, κύριε Κυρανάκη, υπάλληλε της Ομάδας Αλήθειας.

Απαντήστε, λοιπόν. Απαξιώνετε τους συγγενείς και τους τεχνικούς τους συμβούλους, οι οποίοι νυχθημερόν προσπαθούν δύο χρόνια τώρα να βγάλουν την αλήθεια κάτω από τα μπάζα που ρίχνετε και κάτω από την προπαγάνδα σας επ’ αμοιβή; Απαξιώνετε ανθρώπους οι οποίοι με το πρόσωπό τους -και όχι ως τρολ ή υπάλληλοι- και το ονοματεπώνυμο τους και την επιστημονική τους ιδιότητα και την διαδικαστική δικονομική τους ιδιότητα παίρνουν την ευθύνη και σας καταγγέλλουν, τους απαξιώνετε και δεν κάνετε τα νόμιμα από τη θέση του Υπουργού; Με ποιο δικαίωμα νομίζετε ότι μπορείτε να το κάνετε αυτό; Με ποιο δικαίωμα; Γιατί την προηγούμενη φορά ανεβήκατε στο Βήμα και μου είπατε ότι εγώ εκπροσωπώ το μίσος και θρέφομαι από το μίσος. Και σας περιμέναμε ως υπάλληλο της Ομάδας Αλήθειας να σας ακούσω, τις χυδαιότητες που λέτε τώρα, να μας πείτε ότι εσείς εκπροσωπείτε την αγάπη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ολοκληρώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ θα είμαι και το βράδυ, ούτως ή άλλως στην Κρήτη, στο Ηράκλειο, όχι για να υπογράφω συμβάσεις που δεν θα υλοποιηθούν και να τσεπώνω τα αντίτιμα, όπως κάνει ο κ. Μητσοτάκης. Θα είμαι στην Κρήτη και θα είμαι στον κ. Σαχίνη.

Περιμένω, λοιπόν, την επίσημη απάντησή σας στις ερωτήσεις. Είναι πολύ μικρή η ερώτηση για να μην ταλαιπωρηθείτε και περιμένω μια απάντηση.

Είστε ενήμερος για τα στοιχεία; Ζητήσατε ενημέρωση και εξηγήσεις από τους προκατόχους σας και τον Πρωθυπουργό; Σε ποιες ενέργειες έχετε προβεί ή πρόκειται να προβείτε για τη διαλεύκανση του θέματος; Η εταιρεία που εμπλέκεται, η Interstar δηλαδή, εξακολουθεί να είναι αντισυμβαλλόμενη του Υπουργείου σας ή και των εποπτευόμενων φορέων;

Δεν μπορείτε να απαντήσετε σε αυτές τις απλές ερωτήσεις, κύριε Κυρανάκη;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Πρόεδρε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ξεκινάω από το τελευταίο. Η εταιρεία Interstar ξεκίνησε τη σύμβασή της από το 2018, δηλαδή επί κυβέρνησης ΣΥΡΙΖΑ, για την οποία εσείς αγωνιστήκατε να έρθει στην εξουσία. Άρα, λοιπόν, αλλού τις κατηγορίες για την Interstar.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**Και συγκρούστηκα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Δεύτερον, το καθήκον των αρχών να εξετάσουν την καταγγελία για πλαστότητα εμπεριέχεται στην εγκληματολογική έρευνα από ειδικούς της ελληνικής Αστυνομίας, η οποία έχει παραδοθεί στο σύνολό της στην ελληνική δικαιοσύνη και θα κρίνει εκείνη αν αυτά τα οποία λέτε είναι αληθή ή αν είναι ψευδή. Εκείνη θα κρίνει.

Άρα, λοιπόν, έχοντας λάβει γνώση όχι μόνο αυτών που καταγγέλθηκαν, παρουσιάστηκαν σε διάφορες τηλεοπτικές εκπομπές από δήθεν ειδικούς, έχω γνώση και των απαντήσεων -και εσείς έχετε γνώση των απαντήσεων βέβαια, άλλο αν αρνείστε να τα πείτε στην Ολομέλεια, έχετε κι εσείς γνώσεις των απαντήσεων- της Διεύθυνσης Εγκληματολογικών Ερευνών της ελληνικής Αστυνομίας, τα οποία -όπως είπα- χωρίζονται σε έξι συγκεκριμένα επιχειρήματα, τεκμηριωμένα, επιστημονικά, για τους λόγους που δεν ισχύει αυτό το οποίο λέτε.

Απαξίωση σε οικογένεια θύματος δεν έκανα και δεν θα κάνω ποτέ. Και στο μυαλό μου και στα συναισθήματά μου και στην καρδιά μου πάντα θα είναι ο γονέας ενός παιδιού που έχασε τη ζωή του, πάντα, όσο κι αν με προκαλείτε με χυδαίο τρόπο να αντιπαρατεθούμε επ’ αυτού. Εσείς είστε που απαξιώνετε την οικογένειά του μηχανοδηγού, που συνεχίζετε μέχρι και σήμερα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε ψέματα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μέχρικαι σήμερα ενισχύετε ξανά και ξανά τη θεωρία ότι οι μηχανοδηγοί που έχασαν τη ζωή τους έκαναν λαθρεμπόριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τα λέτε αυτά, ο υπάλληλος της Ομάδας Αλήθειας. Ο Μητσοτάκης έκανε λαθρομπόριο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Υπάλληλος είστε εσείς. Εγώ είμαι εκλεγμένος από τον ελληνικό λαό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ τι είμαι; Δεν είμαι εκλεγμένη;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Υπάλληλος συμφερόντων είστε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Υπάλληλος συμφερόντων είστε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιων;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Και τις διάφορες μεθόδους…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιων;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών): …** θα τις δούμε στην πορεία, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιων, κύριε Κυρανάκη;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είστε υπάλληλος οικονομικών συμφερόντων, αυτό είστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιων;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εγώ είμαι εκλεγμένος από τον ελληνικό λαό και είναι τιμή μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε λίγο;

Κύριε Πρόεδρε!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Το άλλο συκοφαντικό το οποίο αναφέρατε, το οποίο διάφορα μέλη του κομματίδιου που εκπροσωπείτε φέρουν κατά καιρούς εδώ στην Ολομέλεια, είναι ότι ήμουν εγώ μάρτυρας υπεράσπισης σε δίκη παιδοφιλίας ή παιδεραστίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήσασταν στο ακροατήριο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ντροπή σας! Ουδέποτε ήμουν. Ουδέποτε ήμουν μάρτυρας υπεράσπισης σε καμία τέτοια υπόθεση!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήσασταν στο ακροατήριο!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Και ούτε ήμουν και ποτέ συνήγορος υπεράσπισης κανενός βιαστή, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο ακροατήριο!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ακούτε τι σας λέω; Ουδέποτε ήμουν συνήγορος υπεράσπισης κανενός βιαστή. Το καταλάβατε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό.

Ελάτε κύριε Υπουργέ, ολοκληρώστε παρακαλώ και εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτά είχε να πει για τα Τέμπη. Υπάλληλος της Ομάδας Αλήθειας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εξηγήσεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάλληλος της Ομάδας Αλήθειας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Υπάλληλος είστε εσείς. Υπάλληλος συμφερόντων είστε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάλληλος της Ομάδας Αλήθειας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αυτός είναι ο κοινοβουλευτικός διάλογος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Και μιας και το ανοίξαμε το θέμα, θέλω πραγματικά να μας εξηγήσετε, γιατί ήσασταν έτοιμη να κάνετε σόου σήμερα, πώς είναι δυνατόν ενώ ήταν προγραμματισμένη η συζήτησή μας και ήμουν εδώ στην ώρα μου, την ώρα που τελείωνε η εκδήλωση, δεν κράτησε η εκδήλωση πολύ περισσότερο της αιμοδοσίας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, ελάτε, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ήμουν εδώ όταν τελείωσε η εκδήλωση και σας περίμενα με το πρόσωπο μου μέχρι την ώρα που ήταν προγραμματισμένη η ερώτηση σας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κυρανάκη, μια ώρα μετά πήγαν όλα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, αποκαταστήστε την αλήθεια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θέλω, λοιπόν, να μας εξηγήσετε κυρία Κωνσταντοπούλου, όταν μπορείτε, πώς αφού είχαμε προγραμματισμένη, επιβεβαιωμένη την ώρα συζήτησής μας, ξαφνικά αποφασίσατε να πείτε τελευταία στιγμή «θα κανονίσω και ένα δικαστήριο, να πάω να δικάσω τέλος πάντων, γιατί είμαι τόσο σημαντική και τόσο ικανή». Να μας το εξηγήσετε κάποια στιγμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτή ήταν η απάντηση για τα Τέμπη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συζητηθεί η δεύτερη με αριθμό 842/5-5-2025 επίκαιρη ερώτηση πρώτου κύκλου του Βουλευτή Ευβοίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Συμεών Κεδίκογλου προς τον Υπουργό Εσωτερικών με θέμα: «Κρίσιμα ερωτήματα για το έργο αντιμετώπισης κατολισθητικών φαινομένων στην επαρχιακή οδό Ροβιές-Ήλια-Λ. Αιδηψού».

Ελάτε, κύριε Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Προκαταβολικά να σας ζητήσω να πάρω χρόνο από τη δευτερολογία μου, ώστε νοηματικά να υπάρχει μια συνέχεια και να μπορέσω να κάνω το ερώτημα.

Κύριε Υπουργέ, το ερώτημα αφορά τα έργα τα οποία γίνονται στον επαρχιακό δρόμο, σε έναν δρόμο από τη λίμνη προς την Αιδηψό και στο ύψος των Ηλίων που ειδικά τους καλοκαιρινούς μήνες έχει μεγάλη κίνηση αυτοκινήτων. Το πρόβλημα είναι γνωστό εδώ και δεκαετίες. Από την εποχή που έγινε ο δρόμος αυτός υπήρχαν κατολισθητικά φαινόμενα. Ήδη από το 2009 είχαν εγκριθεί οι περιβαλλοντικοί όροι. Φτάσαμε στο σημείο που ίσως είναι παγκόσμια πρωτοτυπία, να υπάρχει πινακίδα που να λέει στους οδηγούς περάστε με δική σας ευθύνη. Εν πάση περιπτώσει, μετά από παλινωδίες που δεν είναι της στιγμής και δεν θέλω να σπαταλήσω τον χρόνο φτάσαμε κάποια στιγμή, το 2022, η Διεύθυνση Τεχνικών Έργων της Περιφερειακής Ενότητας, της περιφέρειας Στερεάς να προκηρύξει ανοιχτό διαγωνισμό για την ανάθεση του έργου αυτού, με προϋπολογισμό 12 εκατομμύρια μαζί με το ΦΠΑ, όπου μέσα προβλέπονται και γενικά έξοδα εργολάβου, απρόβλεπτα και αναθεώρηση. Το αντικείμενο είναι ημιανοιχτά και σε κάποιες θέσεις κλειστά στέγαστρα, δηλαδή τούνελ και ημιτούνελ και τείχη προστασίας. Το έργο εντάχθηκε με την ΚΥΑ από τους Υπουργούς Εσωτερικών και Οικονομικών στο εθνικό σχέδιο ανάκαμψης και ανθεκτικότητας Ελλάδα 2.0 με χρηματοδότηση της Ευρωπαϊκής Ένωσης και γι’ αυτό εσείς ως ο άνθρωπος του Υπουργείου Εσωτερικών έχετε την ευθύνη να κοιτάξετε αν αυτά τα χρήματα, του ελληνικού λαού και του Έλληνα φορολογούμενου σε τελική ανάλυση, πιάνουν τόπο. Σήμερα σας κάνω αυτή την ερώτηση.

Η δημοπράτηση του έργου πραγματοποιήθηκε 2 Φεβρουαρίου του 2023 και υπεγράφη η σύμβαση στις 14 Ιουλίου του 2023 ανάμεσα στον κύριο του έργου και στον επιλεγέντα ανάδοχο και δόθηκε μια προθεσμία 27 μήνες, δηλαδή αυτή εκπνέει στις 14 Οκτωβρίου του 2025, τώρα τον Οκτώβριο που μας έρχεται. Σημειωτέον ότι τρεις μήνες μετά την υπογραφή της σύμβασης πραγματοποιήθηκε αποκλεισμός για να γίνουν τα έργα. Αυτό όπως καταλαβαίνετε φέρνει μια σειρά από επιπτώσεις στην περιοχή, όπως τουριστικές, ανάπτυξης, αλλά ακόμα και τον χειμώνα που η περιοχή είναι απομονωμένη αναγκάζονται οι άνθρωποι να χρησιμοποιήσουν το άλλο οδικό δίκτυο που δεν είναι επίσης αξιόπιστο.

Μετά λοιπόν, από καθυστερήσεις που ήδη φαίνονται οι κάτοικοι μαζεύτηκαν και είπαν «δεν βλέπουμε μηχανήματα, δεν βλέπουμε να εκτελείται έργο. Ναι μεν κλείνει ο δρόμος, ναι μεν έχουμε κάποιες συνέπειες, αλλά τουλάχιστον να παραδοθεί στην ώρα του. Κάνουμε τις θυσίες αυτές. Πιάνουν τόπο;». Τελικά ο ίδιος ο αντιπεριφερειάρχης μίλησε για καθυστερήσεις που θα πάνε τον Φεβρουάριο του 2025 και σε πρόσφατο περιφερειακό συμβούλιο αφού έκανε αυτοψία ο περιφερειάρχης είπε ότι ο ρεαλιστικός στόχος πάει για Μάρτιο, Απρίλιο, δηλαδή εξάμηνη καθυστέρηση.

Όπως καταλαβαίνετε αυτό προκαλεί μια ανησυχία και προσωπικά πιστεύω ότι θα έχουμε δυστυχώς ακόμα μεγαλύτερες καθυστερήσεις. Σημειωτέον ότι σύμφωνα με τον αριθμό πρωτοκόλλου έγγραφο 1615/2017 της διεύθυνσης τεχνικών έργων της Εύβοιας, η εγκεκριμένη μελέτη αυτή βρίσκεται όπως μας είπαν σε διαδικασία τροποποίησης, πράγμα που είναι αναμενόμενο να προκαλέσει σοβαρές καθυστερήσεις.

Άρα λοιπόν η τροποποίηση αυτής της μελέτης έχει ολοκληρωθεί; Θα ολοκληρωθεί έγκαιρα, ώστε να μην προκαλέσει επιπλέον καθυστερήσεις στο έργο; Και έχουμε και ένα νέο δεδομένο, το οποίο δεν υπήρχε όταν σας έκανα την ερώτηση από το περιφερειακό συμβούλιο, όπου η ηγεσία της περιφέρειας παραδέχτηκε ότι ο ανάδοχος έργου προσήλθε στο Υπουργείο και ζήτησε επιπλέον 6 εκατομμύρια για να αλλάξει το έργο ως προς τις αρχικές…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, ελάτε.

**ΣΥΜΕΩΝ ΚΕΔΙΚΟΓΛΟΥ:** Όπως καταλαβαίνετε μιλάμε για ένα ποσό που είναι το 50% του προϋπολογισμού. Θέλω να μας πείτε αν το γνωρίζετε και αν τα λεφτά είναι εξασφαλισμένα.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, ευχαριστώ για την ερώτησή σας, διότι δίνεται η δυνατότητα να πούμε τι κάνουμε ως Κυβέρνηση για μια περιοχή που έχει συγκεκριμένες ανάγκες και να απαντήσουμε και σε διάφορα σενάρια τα οποία δεν ισχύουν.

Είπατε για παράδειγμα ότι σας λένε κάτι και ότι το έργο δεν προχωράει. Θέλω λοιπόν να καταθέσω στα Πρακτικά φωτογραφίες από το έργο συγκεκριμένες, όπου εδώ φαίνονται και οι στηρίξεις και οι αντιστηρίξεις γενικότερα για το έργο και πώς προχωράνε και σε διαφορετικά σημεία. Άρα απορώ αν αυτά τα λέτε εσείς ή σας τα λένε οι κάτοικοι. Εδώ πρέπει να ξεχωρίσουμε κάτι. Ή λέμε κάτι για να εντυπωσιάσουμε ή λέμε την αλήθεια. Η αλήθεια λοιπόν είναι αυτή, ότι το έργο προχωράει και οι φωτογραφίες το δείχνουν ξεκάθαρα.

(Στο σημείο αυτό ο Υφυπουργός Εσωτερικών κ. Βασίλειος-Πέτρος Σπανάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως γνωρίζετε πάρα πολύ καλά έχουν εκδοθεί διάφορες προσκλήσεις και μάλιστα για τα θέματα της βελτίωσης της οδικής ασφάλειας η περιφέρεια Στερεάς Ελλάδας χρηματοδοτήθηκε με 17 εκατομμύρια περίπου. Ένα εκ των υποέργων της πράξης είναι η αντιμετώπιση κατολισθητικών φαινομένων της οδού Ροβιές-Ήλια-Λουτρά Αιδηψού, συνολικού κόστους 12 εκατομμυρίων εκ των οποίων τα 6,3 θα καλυφθούν από το Υπουργείο Εσωτερικών μέσω του Ταμείου Ανάκαμψης και Ανθεκτικότητας Ελλάδας 2.0. Το λέω αυτό διότι εσείς ως παράταξη αμφισβητήσατε το τι κάνει το Ταμείο Ανάκαμψης. Άρα λοιπόν είναι μέσα από διεκδικήσεις που η Κυβέρνηση Μητσοτάκη έχει φέρει για την περιοχή σας.

Με το έργο αυτό θα γίνουν όλες οι απαραίτητες εργασίες στέγαστρα, αγκυρώσεις βράχων, τοποθέτηση πλεγμάτων, φαίνονται στις φωτογραφίες, κύριε Κεδίκογλου, τοίχων ανάσχεσης για τις βροχοπτώσεις και σε τμήμα της οδού, όπως είπα προηγουμένως, Ροβιές-Ήλια-Λουτρά Αιδηψού.

Η περιφέρεια Στερεάς Ελλάδος με ενημέρωσε ότι το έργο εκτελείται από τη σύμβαση που είναι από τη 14η Ιουλίου του 2023 με την ανάδοχο εταιρεία να έχει υποχρέωση να περαιώσει το έργο έργου εντός επτά μηνών. Πρόκειται για το πλέον σημαντικό έργο που εκτελείται αυτήν τη στιγμή στην περιφέρεια Στερεάς Ελλάδας όχι μόνο στον Νομό Ευβοίας με αυξημένο βαθμό δυσκολίας, γιατί με την παρούσα σύμβαση αντιμετωπίζεται το πρόβλημα των καταπτώσεων σε συνολικό μήκος περίπου 4 χιλιομέτρων επί της επαρχιακής οδού που προανέφερα. Δηλαδή από τις εκκλησιαστικές κατασκηνώσεις για όσους γνωρίζουν την περιοχή Ροβιών έως την είσοδο του οικισμού Ηλίων βάσει της επικαιροποιημένης μελέτης που εκτελεί η αρμόδια τεχνική υπηρεσία της περιφερειακής ενότητας Εύβοιας που εγκρίθηκε στις 5 Σεπτεμβρίου του 2024. Άρα ναι, έχουμε μία επικαιροποιημένη μελέτη.

Όσον αφορά την αντιμετώπιση των καταπτώσεων και στο υπόλοιπο προβληματικό τμήμα από την έξοδο των Ηλίων έως την είσοδο των Λουτρών Αιδηψού, μήκους επτά χιλιομέτρων περίπου, έχει κατατεθεί σχετικό αίτημα προς το Υπουργείο Υποδομών και Μεταφορών και αυτό έχει συμπεριληφθεί στην εργολαβία του Υπουργείου Υποδομών: «Κατεπείγοντα μέτρα λόγω της αποκατάστασης βλαβών των υποδομών συνεπεία των έντονων καιρικών φαινομένων, προϋπολογισμού 87,3 εκατομμυρίων ευρώ».

Σημειώνω, επίσης, ότι προκειμένου να υλοποιηθούν όλα τα μέτρα προστασίας και προκειμένου να υλοποιηθεί η επικαιροποιημένη μελέτη, υπάρχει μια συμπληρωματική σύμβαση βάσει των διατάξεων του ν.4412/2016 επί της οποίας γνωμοδότησε θετικά το Τεχνικό Σύμβουλο της Περιφέρειας Στερεάς Ελλάδας στην από 28 Απριλίου 2025, δηλαδή, πρόσφατη συνεδρίαση και σε συνεννόηση με τη Διεύθυνση Προγραμματισμού αναμένονται οι σχετικές αποφάσεις και οι εγκρίσεις από τα αρμόδια όργανα, για να εγκριθεί η πράξη και να εξευρεθεί το χρηματοδοτικό εργαλείο, προκειμένου να υλοποιηθεί όλο το αντικείμενο της επικαιροποιημένης μελέτης του έργου στα πρώτα τέσσερα χιλιόμετρα, δηλαδή, από τις εκκλησιαστικές κατασκηνώσεις των Ροβιών έως την είσοδο του οικισμού Ηλίων.

Οι εργασίες υλοποίησης των τεχνικών λύσεων -και ολοκληρώνω- που προβλέπονται στην από 5η Σεπτεμβρίου του 2024 τροποποιημένη μελέτη περιλαμβάνουν τρία στέγαστρα προστασίας, δεκατέσσερα οπλισμένα επιχώματα με απομάκρυνση του άξονα της οδού από τα ανάντι επισφαλή πρανή, μεταλλικούς φράχτες ανάσυρσης καταπτώσεων και πλέγματα προστασίας των ανάντι πρανών, τοιχίο με λειτουργία βραχοπαγίδας.

Και τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα ήθελα να κάνω δύο ανακοινώσεις προς το Σώμα.

Ο Βουλευτής κ. Χάρης Θεοχάρης ζητεί άδεια ολιγοήμερης απουσίας στο εξωτερικό στις 12 Μαΐου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Ο Προέδρος της Κοινοβουλευτικής Συνέλευσης του Συμβουλίου της Ευρώπης κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 10 έως 16 Μαΐου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Κύριε συνάδελφε, έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Κύριε Πρόεδρε, θέλω να απαντήσω στον Υπουργό.

Προφανώς και έχω πάει ο ίδιος και έχω δει τις φωτογραφίες, οι οποίες δημοσιεύθηκαν και στον Τύπο, δεν είναι κάτι μυστικό. Εάν δείτε τις φωτογραφίες και τι λέει το σύνολο του έργου, τότε θα καταλάβετε την καθυστέρηση. Εδώ, όμως, δεν είμαστε μηχανικοί. Εγώ αυτό που ζητώ από εσάς είναι εάν μπορείτε να εγγυηθείτε σαν Υπουργείο τον χρόνο παράδοσης, εάν υπάρχει εξασφάλιση χρηματοδότησης, γιατί μιλάμε για 6 εκατομμύρια παραπάνω και, εάν το κατάλαβα καλά, άκουσα ότι τώρα θα αναζητηθεί ένα πρόσθετο εργαλείο χρηματοδότησης και τρίτον, ακούστε τι είπε ο περιφερειάρχης. Επικαιροποίησαμε, λέει, τη μελέτη, γιατί η λύση που προέβλεπε η προηγούμενη δεν θα έδινε την καλύτερη δυνατή προστασία στο μήκος των τεσσάρων αυτών χιλιομέτρων. Είναι ένα έργο στο οποίο δεν χωράνε εκπτώσεις, δεν χωράνε τσιγκουνιές. Δηλαδή, όταν είχαμε κάνει μια σύμβαση και αποφασίσαμε ότι αυτή είναι η μελέτη, ότι δίνουν 12 εκατομμύρια, δεν θα ήταν κάτι ασφαλές;

Και με αυτήν την ευκαιρία θέλω να μιλήσω για μια πρακτική που γίνεται πανελληνίως, αλλά τουλάχιστον εγώ στην Εύβοια το έχω δει πολλές φορές. Αποφασίζουμε μια μελέτη και μετά ούτε τον χρόνο τηρούμε ούτε ρήτρα υπάρχει αν ο εργολάβος ξεπερνά τον χρόνο, ανεβάζουμε και το κόστος στον Θεό, με αποτέλεσμα πάμπολλα έργα να μένουν μισοτελειωμένα ή ψάχνουμε χρηματοδοτικά εργαλεία-γέφυρες, για να μπορέσουμε μετά από δεκαετίες να τα ολοκληρώσουμε. Και επειδή εγώ αυτό δεν θέλω να συμβεί σ’ αυτό το κρίσιμο έργο για την περιοχή, γι’ αυτό σας ζήτησα να δώσετε συγκεκριμένες απαντήσεις.

Τέλος, πρέπει να πω κάτι, το οποίο δεν είναι δική σας αρμοδιότητα, αλλά θα απευθυνθώ συνολικά στην Κυβέρνηση και, μάλλον, στο Υπουργείο Ναυτιλίας. Αφού δεν μας έδωσε, όπως είχε υποσχεθεί, το πλωτό ασθενοφόρο, δεν έχουμε κάνει τις συνδέσεις, ζητούν οι κάτοικοι για το διάστημα που θα έχουμε την περαιτέρω καθυστέρηση, που δεν έχουν οι ίδιοι ευθύνη, να μπορέσει να υπάρξει μια απόφαση για χρηματοδότηση των κατοίκων, τουλάχιστον των μόνιμων, που αναγκάζονται να παίρνουν το φέρι μποτ σε μια εποχή που τα ναύλα έχουν ακριβύνει πολύ και επιβαρύνονται οικονομικά. Αυτό, όμως, είναι μιας άλλης τάξεως ερώτηση, που θα την ξαναπούμε στο Κοινοβούλιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, με ικανοποιεί το γεγονός ότι παραδεχθήκατε ότι το έργο υλοποιείται, γιατί στην πρωτολογία σας είπατε ότι δεν υλοποιείται. Άρα, βλέπετε ποιος έπεσε σε αντίφαση και ποιος όχι. Εν πάση περιπτώσει το ζήτημα είναι να υλοποιούμε με τον καλύτερο δυνατό τρόπο έργα, γιατί τα έργα αυτά μένουν για δεκαετίες ολόκληρες.

Ο λόγος της επικαιροποίησης της αρχικής μελέτης οφείλεται στο γεγονός ότι μετά την έναρξη των εργασιών διαπιστώθηκε η ανάγκη τροποποίησης της, προκειμένου να ληφθούν υπόψη τα νέα δεδομένα, που προέκυψαν μετά τη σύμβαση του έργου και αφορούσαν ευρείας έκτασης κατολισθητικά φαινόμενα, που συνέβησαν σε τμήματα του υπό εκτέλεση έργου εξαιτίας των θεομηνιών των δύο το φθινόπωρο του ’23 με πρωτοφανή ένταση για την περιοχή μετά τις μεγάλες πυρκαγιές της Βόρειας Εύβοιας το 2020 και αφετέρου να εκτελεστούν έργα σε όσο το δυνατόν μεγαλύτερο μήκος της εν λόγω επαρχιακής οδού.

Αναλυτικότερα, ενώ στην αρχική μελέτη προβλεπόταν η κατασκευή τεχνικών έργων προστασίας της οδού σε συνολικό μήκος 830 μέτρων στα δύο πρώτα χιλιόμετρα της οδού με στέγαστρα προστασίας, με πασσαλότοιχους, στην επικαιροποιημένη μελέτη περιλαμβάνονται τεχνικά έργα προστασίας με τρία στέγαστρα προστασίας, δεκατέσσερα οπλισμένα επιχώματα με απομάκρυνση του άξονα της οδού από τα ανάντι επισφαλή πρανή, μεταλλικούς φράχτες ανάσχεσης καταπτώσεων και πλέγματα προστασίας των ανάντι πρανών και τοιχίο με λειτουργία βραχοπαγίδας -αυτά μπορείτε να τα δείτε και στις φωτογραφίες που κατέθεσα στα Πρακτικά- σε συνολικό μήκος τεσσάρων χιλιομέτρων αντί για δύο χιλιόμετρα, που ήταν το αρχικό.

Έως σήμερα έχουν ολοκληρωθεί οι εργασίες καθαίρεσης ασταθών βραχοτεμαχίων, που είχαν ξεκινήσει τον Οκτώβριο του ’23. Ολοκληρώνονται άμεσα οι εργασίες σκυροδέτησης της πλάκας θεμελίωσης του πρώτου κατά σειρά κατασκευής και δεύτερου κατά σειρά μελέτης στεγάστρου προστασίας μήκους 140 μέτρων, η κατασκευή απαιτούμενων τεχνικών παροχέτευσης των ομβρίων υδάτων. Βρίσκονται σε εξέλιξη οι εργασίες εκσκαφής και αναμένεται να ολοκληρωθούν το επόμενο διάστημα οι εργασίες κατασκευής δώδεκα μεγάλων οπλισμένων επιχωμάτων. Εκτελούνται εργασίες τοποθέτησης μεταλλικών φρακτών ανάσχεσης αντοχής 500 κιλοτζάουλ έως 3.000 κιλοτζάουλ. Και θα ξεκινήσουν το επόμενο διάστημα οι εργασίες τοποθέτησης ελεύθερων και αγκυρούμενων μεταλλικών πλεγμάτων ενίσχυσης των ανάντι πρανών. Εκτελούνται εργασίες οδοποιίας για την πλήρη μετατόπιση της επαρχιακής οδού με αριθμό 28 στα κατάντι έως και 10 μέτρων και την απομάκρυνση της από τα ανάντι επισφαλή πρανή.

Ολοκληρώνω, κύριε Πρόεδρε, λέγοντας με την υλοποίηση της συμπληρωματικής σύμβασης και βάσει της εξέλιξης των εργασιών, που σας ανέφερα, το έργο αυτό θα παραδοθεί έως τα μέσα του 2026, γιατί το Υπουργείο Εσωτερικών είναι εδώ να συνεργάζεται με το πρώτο και το δεύτερο βαθμό της τοπικής αυτοδιοίκησης και να υλοποιεί μία σειρά έργων, που έχουν ξεκινήσει από το 2019, τη στιγμή που ξεκίνησε μεγάλο πρόγραμμα 6,5 δισεκατομμυρίων έργων για ολόκληρη τη χώρα.

Άρα, λοιπόν, με αυτήν την προσπάθεια της Κυβέρνησης της Νέας Δημοκρατίας δεν μπορούμε να λέμε στο Κοινοβούλιο ότι δεν γίνεται και δεν εκτελείται έργο. Έργο εκτελείται και με μεγάλη επιτυχία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πέμπτη με αριθμό 844/5-5-2025 επίκαιρη ερώτηση του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εσωτερικών με θέμα: «Οι σκοτεινές διασυνδέσεις της Ομάδας Αλήθειας με το κυβερνών κόμμα και με ιδιωτικές εταιρείες που φέρεται να εισπράττουν δημόσιο χρήμα».

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Σπανάκη, πιστεύω ότι εσείς δεν υπήρξατε υπάλληλος της «Ομάδας Αληθείας». Δεν ξέρω, βέβαια, αν είστε αρμόδιος να απαντήσετε σ’ αυτήν την ερώτηση.

Προτού έρθω, όμως, στο θέμα της αρμοδιότητάς σας θα ήθελα να παρατηρήσω ότι ελπίζω να μην μου δώσετε μια απάντηση στην ερώτηση βασισμένη σε ψέματα επί ψεμάτων, όπως έκανε πριν ο κ. Κυρανάκης, ο πρώην υπάλληλος της Ομάδας Αλήθειας, όταν απάντησε στην κ. Κωνσταντοπούλου. Όλοι γνωρίζουμε ότι η διαδικασία, που έχουμε τώρα, καθυστέρησε μια ώρα λόγω της τελετής που υπήρχε νωρίτερα και αυτά που είπε ήταν εντελώς απαράδεκτα. Και βεβαίως, επειδή εγώ ήμουν διαρκώς εδώ, θέλω να καταθέσω ότι τέτοια ψεύδη δεν πρέπει να λέγονται και δεν πρέπει να γίνονται ανεκτά.

Έρχομαι τώρα στο θέμα της διαδικασίας. Την ερώτηση, που θα σας υποβάλλω τώρα, την είχαμε καταθέσει πριν από δέκα μέρες στον κ. Μαρινάκη, ο οποίος κρύβεται και ο οποίος μας λέει ότι είναι αναρμόδιος, ενώ η ερώτηση μου απευθυνόταν σε δηλώσεις, που έκανε. Όταν απευθύνεται στους δημοσιογράφους ο κ. Μαρινάκης φαίνεται να τα ξέρει όλα, όταν τον ρωτάει, όμως, η Πλεύση Ελευθερίας φαίνεται να είναι αναρμόδιος, πότε το αλλάζει τελευταία στιγμή, γιατί αποφασίζει πρώτα ότι είναι αρμόδιος και μετά αλλάζει γνώμη και ανακαλύπτει ότι δεν είναι και άλλες φορές, μόλις βλέπει την ερώτηση, λέει ότι είναι αναρμόδιος.

Τώρα αυτό είναι ουσιαστικό θέμα που σας λέω για την αρμοδιότητα, διότι το Υπουργείο Εσωτερικών ρωτήθηκε πριν από τέσσερις μέρες από άλλους Βουλευτές για το ίδιο θέμα και ο κ. Λιβάνιος, ο Υπουργός Εσωτερικών και τότε είπε ότι είναι αναρμόδιος. Ποιος, εν πάση περιπτώσει, έχει αρμοδιότητα να απαντήσει σε αυτές τις ερωτήσεις; Δεν γνωρίζουμε.

Η ερώτηση που σας θέτω έχει δύο σκέλη για την Ομάδα Αλήθειας. Πρόκειται για μία ομάδα με τριγωνικές διασυνδέσεις. Αυτές σχετίζονται αφενός με εταιρείες οι οποίες λαμβάνουν χρηματοδότηση από το δημόσιο και αφετέρου η Ομάδα έχει σχέσεις με τη Νέα Δημοκρατία. Και η ερώτησή μου αφορά το γεγονός ότι, ενώ υπάρχει σχέση με τη Νέα Δημοκρατία, ο κύριος Πρωθυπουργός είπε ότι η Ομάδα δεν είναι οργανικά συνδεδεμένη με τη Νέα Δημοκρατία και ότι είναι ανεξάρτητη. Και ο κ. Μαρινάκης, στις ενημερώσεις που κάνει στους δημοσιογράφους, διατήρησε την ίδια γραμμή και είπε ότι πρόκειται για ιδιώτες που χρηματοδοτούν ιδιώτες. Δηλαδή, δεν υπάρχει διασύνδεση με τη Νέα Δημοκρατία.

Βέβαια ο κ. Γεωργιάδης εδώ, στις 30 Απριλίου, είπε το αντίθετο. Είπε ότι πρέπει να λέμε μπράβο στη Νέα Δημοκρατία για την Ομάδα Αλήθειας. Εν πάση περιπτώσει, τι σχέσεις έχει αυτή η ομάδα με τη Νέα Δημοκρατία; Πείτε μας επιτέλους και φτάνει να κρύβεστε πίσω από το δάχτυλό σας.

Δεύτερον, τι γνωρίζετε για τα έσοδα της Ομάδας Αλήθειας και της Blue Skies, η οποία χρηματοδοτούσε την Ομάδα Αλήθειας μέχρι και το 2023; Και επίσης, το κατά πόσο και σας ρωτώ συγκεκριμένα: Ο όμιλος V+O, ο οποίος είχε ως θυγατρική τη Blue Skies, έπαιρνε προμήθειες από το Δημόσιο και ποιες προμήθειες ακριβώς;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, καλείτε εσείς τον Υπουργό των Εσωτερικών να απαντήσει και στην τοποθέτηση της πρωτολογίας σας, λέτε: «Δεν ξέρω ποιος είχε αρμοδιότητα». Μα, κάνετε επίκαιρη ερώτηση στον Υπουργό των Εσωτερικών. Βρισκόμαστε, λοιπόν, εδώ να απαντήσουμε στην ερώτηση την οποία κάνετε, αλλά τα ερωτήματά σας δεν έχουν καμία σχέση με το Υπουργείο Εσωτερικών.

Όμως δεν κρυβόμαστε, διότι δεν έχουμε μάθει εμείς να κρυβόμαστε και έχουμε μάθει να λέμε την αλήθεια. Γιατί στην ουσία, κύριε Καζαμία και κυρίες και κύριοι της Πλεύσης Ελευθερίας, δεν σας ενοχλεί η Ομάδα Αλήθειας. Σας ενοχλεί η αλήθεια! Γι’ αυτό θέλετε να έχετε αυτό το θέμα τόσες μέρες στην επικαιρότητα. Αν σας ενοχλούσε η Ομάδα Αλήθειας, θα είχατε κάνει μια ερώτηση πολιτική. Εδώ κάνετε μια ατελείωτη λασπολογία! Τίποτε άλλο δεν κάνετε. Λασπολογία! Και μάλιστα προσπαθείτε να θίξετε προσωπικότητες και ανθρώπους που είναι εργαζόμενοι.

Έχετε κάποιο πρόβλημα με το να είναι κανένας εργαζόμενος; Με το να είναι κανένας υπάλληλος; Εσείς της Αριστεράς και της Προόδου έχετε κάποιο πρόβλημα με το να είναι κανένας εργαζόμενος και το λέτε υποτιμητικά αν είναι υπάλληλος ή δεν είναι υπάλληλος; Είναι μεγάλη τιμή κάποιος να είναι υπάλληλος και μάλιστα να είναι και καλός υπάλληλος. Να το ξεκαθαρίσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με ποιον εργοδότη;

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μιλάτε, λοιπόν, τώρα εσείς και θέλω να ξεκαθαρίσω σε αυτήν την Αίθουσα για τα θέματα του Υπουργείου Εσωτερικών. Η κρατική χρηματοδότηση στα πολιτικά κόμματα ρυθμίζεται πλήρως και αναλυτικά στην ελληνική νομοθεσία –π.δ.15/2022- και με απόφαση του Υπουργού Εσωτερικών εκδίδεται το πρώτο τρίμηνο κάθε έτους και καθορίζονται οι δικαιούχοι και το ποσό της τακτικής χρηματοδότησης που καταβάλλεται σε αυτούς.

Για πρώτη φορά επί κυβερνήσεως Κυριάκου Μητσοτάκη, το νομικό πλαίσιο για τον έλεγχο της χρηματοδότησης των πολιτικών κομμάτων και συνασπισμών είναι ισχυρότερο από ποτέ. Γιατί; Γιατί ο έλεγχος των εκλογικών δαπανών περιλαμβάνεται στο Σύνταγμα της χώρας, όπου προβλέπεται ρητά στο άρθρο 29 ότι ο έλεγχος των εκλογικών δαπανών και των Βουλευτών διενεργείται από ειδικό όργανο που συγκροτείται και με τη συμμετοχή ανώτατων δικαστικών λειτουργών. Αυτό το έφερε ο ν.5026/2023 της Κυβέρνησης της Νέας Δημοκρατίας. Τι λέει στο άρθρο 25; Προβλέπει την Επιτροπή Ελέγχου, δηλαδή αυτό το ειδικό όργανο που είναι ανεξάρτητο διότι η Επιτροπή Ελέγχου είναι ανεξάρτητη, διαθέτει διοικητική και οικονομική αυτοτέλεια και αποτελείται από δεκατρία τακτικά μέλη με ισάριθμους αναπληρωτές. Μάλιστα συγκροτείται από τον Πρόεδρο της Ειδικής Μόνιμης Επιτροπής Θεσμών και Διαφάνειας ως Πρόεδρο, με τον αναπληρωτή του που ορίζεται με απόφαση του Προέδρου της Βουλής, δύο Συμβούλους Επικρατείας με τους αναπληρωτές τους, δύο Αρεοπαγίτες με τους αναπληρωτές τους, δύο Συμβούλους του Ελεγκτικού Συνεδρίου με τους αναπληρωτές τους, έναν Αντεισαγγελέα του Αρείου Πάγου και τον αναπληρωτή του, τον Πρόεδρο της Αρχής Καταπολέμησης Νομιμοποίησης Εσόδων από Εγκληματικές Δραστηριότητες με αναπληρωτή του, τον Διοικητή της Εθνικής Αρχής Διαφάνειες με τον αναπληρωτή του και έναν Υποδιοικητή της Τράπεζας της Ελλάδος με τον αναπληρωτή του και ορίζονται όλα αυτά με απόφαση του Διοικητή της μετά από αίτημα του Προέδρου της Βουλής, έναν Βουλευτή της μεγαλύτερης σε δύναμη Κοινοβουλευτικής Ομάδας που μετέχει στην Κυβέρνηση με τον αναπληρωτή του, που ορίζονται με ενυπόγραφη δήλωση του Προέδρου την εν λόγω Κοινοβουλευτικής Ομάδας, έναν Βουλευτή της μεγαλύτερης σε δύναμη Κοινοβουλευτικής Ομάδας που δεν μετέχει στην Κυβέρνηση με τον αναπληρωτή του που προορίζεται επίσης με ενυπόγραφη δήλωση του Αρχηγού της Αξιωματικής Αντιπολίτευσης.

Η Επιτροπή Ελέγχου συγκροτείται με απόφαση του Προέδρου της Βουλής. Οι δικαστικοί λειτουργοί-μέλη της Επιτροπής Ελέγχου και οι αναπληρωτές τους ορίζονται με απόφαση των αρμόδιων ανώτατων δικαστικών συμβουλίων των οικείων δικαστηρίων των άρθρων: 80 για τη διοικητική δικαιοσύνη, 85 για το Ελεγκτικό Συνέδριο, 91 για την πολιτική και ποινική δικαιοσύνη του Κώδικα Οργανισμού Δικαστηρίων και Κατάστασης Δικαστικών Λειτουργών, ύστερα από ερώτημα του Υπουργού Δικαιοσύνης για θητεία δύο ετών, η οποία δεν ανανεώνεται, και ασκούν τα καθήκοντά τους παράλληλα με αυτά της κύριας θέσης τους.

Τα μέλη της Επιτροπής Ελέγχου απολαμβάνουν κατά την άσκηση των καθηκόντων τους προσωπικής και λειτουργικής ανεξαρτησίας.

Μέχρι την 31η Μαρτίου κάθε έτους η Επιτροπή Ελέγχου υποβάλει έκθεση των πεπραγμένων της κατά το προηγούμενο έτος στην Ειδική Μόνιμη Επιτροπή Θεσμών και Διαφάνειας. Μπορείτε να δείτε την έκθεση των πεπραγμένων. Η Επιτροπή για την πραγματοποίηση του έργου αναθέτει σε ανεξάρτητους ορκωτούς ελεγκτές-λογιστές τους ελέγχους για τη διενέργεια. Κι έρχεστε σήμερα εσείς να μας πείτε εδώ για τα θέματα της χρηματοδότησης.

Είπε και ο Υπουργός ο κ. Θοδωρής Λιβάνιος την περασμένη εβδομάδα ότι αν εσείς πάνω στη διαδικασία ελέγχου έχετε κάποια θέματα στη λειτουργία μπορείτε να θέσετε με προτάσεις συγκεκριμένα πράγματα. Όμως, μέχρι σήμερα δεν είχαμε κάποια πρόταση για κάποιο θέμα. Άρα, λοιπόν, όσον αφορά τα ζητήματα της χρηματοδότησης είναι ξεκάθαρα και υπάρχει ανεξάρτητη Επιτροπή Ελέγχου στη Βουλή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Σπανάκη, η απάντηση που δώσατε προσπαθεί να συσκοτίζει τις ήδη σκοτεινές σχέσεις της Ομάδας Αλήθειας με τη Νέα Δημοκρατία, με την Κυβέρνηση -υπάρχουν Υπουργοί της Κυβέρνησης οι οποίοι ήταν πρώην υπάλληλοι της Ομάδας Αλήθειας- και βεβαίως με το δημόσιο χρήμα. Αυτά που είπατε δεν είναι απάντηση. Είναι ντροπή να απαντάτε με αυτόν τον τρόπο!

Έρχομαι, καταρχήν, στο θέμα της αρμοδιότητας για το οποίο προσπαθήσατε και πάλι να πείτε αλλ’ αντ’ άλλων μήπως και μπερδευτεί ο κόσμος και γλιτώσετε. Την ερώτηση την έθεσα στον κ. Μαρινάκη. Αν η ομάδα αλήθειας δεν είναι οργανικά συνδεδεμένη με τη Νέα Δημοκρατία, θα έπρεπε εκείνος να έρθει να απαντήσει. Έστειλε, όμως, εσάς που λέτε ότι είστε αναρμόδιος και εσείς ξέρετε τι μου λέτε; Τα ίδια που είπε πράγματι και ο κύριος Υπουργός Εσωτερικών, ο κ. Λιβάνιος, τη Δευτέρα, ότι πρόκειται για χρηματοδότηση κομμάτων. Παραδέχεστε ότι είναι μέρος του Κόμματος και θα πρέπει να θέσουμε ερώτηση με βάση τον νόμου που περάσατε εσείς το 2023 στην αρμόδια Επιτροπή της Βουλής για να καταλάβουμε τη χρηματοδότηση της Ομάδας Αλήθειας στο πλαίσιο μιας έρευνας για τη χρηματοδότηση κομμάτων. Καταλαβαίνετε τι λέτε;

Ο Πρωθυπουργός μας είπε ότι πρόκειται για μια ανεξάρτητη ομάδα, ότι κινείται στο χώρο. Ο κ. Μαρινάκης λέει ότι δεν υπάρχει οργανική σύνδεση της Ομάδας Αλήθειας με τη Νέα Δημοκρατία. Υπάρχει ή δεν υπάρχει; Πώς να ερευνήσουμε τη χρηματοδότηση μιας ομάδας που δεν συνδέεται με τη Νέα Δημοκρατία, χρησιμοποιώντας διαδικασίες για τη χρηματοδότηση κομμάτων;

Ξέρετε τι μου θυμίζετε; Μου θυμίζετε τον χαμαιλέοντα ο οποίος πήγε και στάθηκε πάνω σε μια κουρελού και μπερδεύτηκε και άρχισε να αλλάζει χρώματα συνέχεια. Αυτό που κάνετε. Δεν είναι απάντηση αυτή!

Θα πρέπει να βγείτε και να μιλήσετε με ειλικρίνεια. Η Ομάδα Αλήθειας με τη βρώμικη και γκρίζα προπαγάνδα που κάνει, μιλάει για τη Νέα Δημοκρατία ή είναι ανεξάρτητη; Ξεκαθαρίστε το αυτό.

Το δεύτερο, για το οποίο δε μου είπατε απολύτως κουβέντα, είναι αν χρηματοδοτείται από χρήματα ιδιωτών -όπως είπε ο κ. Μαρινάκης «ιδιώτες δίνουν χρήματα σε ιδιώτες»- ή αν η εταιρεία V+O, Βαρβιτσιώτη και Ολύμπιου, αν συνεργάζεται ο Όμιλος αυτός, αν λαμβάνει χρήματα μέσω προμηθειών από το δημόσιο τομέα. Σας έγινε και ερώτηση από άλλα κόμματα τη Δευτέρα και πάλι δεν είπατε τίποτα. Στέλνουν τον κ. Λιβάνιο και εσάς να συσκοτίσετε, γιατί δεν θέλετε να αποκαλυφθεί η αλήθεια. Πάλι συγκάλυψη δηλαδή! Τα ίδια κάνετε παντού, γιατί έχετε τα χέρια σας λερωμένα. Είστε μέσα στη διαφθορά.

Αυτά τα λέει και ο διεθνής Τύπος. Υπήρξε άρθρο της γαλλικής «Libération», έγκριτη εφημερίδα με τίτλο, «Διαφθορά», της κεντροδεξιάς Κυβέρνησής σας. Υπήρχε και άρθρο του «Politico». Ξέρετε για τι μιλάει; Για διαφθορά της Κυβέρνησής σας.

Είστε βουτηγμένοι στη διαφθορά και με τις απαντήσεις αυτές που πάτε να δώσετε τώρα, προσπαθείτε να κρυφτείτε, λέγοντας ότι υπάρχει μια διαδικασία με βάση τον νόμο τάδε που βασίζεται στον άλλο νόμο τάδε του 2002 και δεν λέτε απολύτως τίποτα. Κρύβετε το γεγονός ότι δεν έχετε απάντηση, ότι είστε ένοχοι και προσπαθείτε να κοροϊδέψετε τον κόσμο, λέγοντας ότι «να πάμε εμείς τις διαδικασίες». Το βάρος της απόδειξης είναι πάνω σε εσάς. Εσείς κατηγορείστε για το σκάνδαλο. Δεν είμαστε εμείς που θα πρέπει να αποδείξουμε. Εσείς θα πρέπει να μας πείτε: Παίρνει δημόσιο χρήμα ή όχι; Έχετε φτιάξει ένα σκοτεινό κομματικό κράτος, το οποίο παίρνει λεφτά φορολογουμένων, τα βάζει σε μια ομάδα βρώμικης προπαγάνδας, η οποία δολοφονεί χαρακτήρες, σπιλώνει προσωπικότητες, λέει ψέματα διαρκώς, όπως είδαμε και τον υπάλληλο της τον κ. Κυρανάκη λίγο πριν να λέει συνέχεια ψέματα ή τελικά θα μας πείτε την αλήθεια, να καταλάβουμε επιτέλους πώς χρηματοδοτείται η βρώμικη προπαγάνδα σας;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός Εσωτερικών, κ. Βασίλειος – Πέτρος Σπανάκης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μάλλον δεν καταλάβατε, δεν κατανοήσατε τι είπα στην πρωτολογία μου. Στην πρωτολογία μου είπα ότι υπάρχει η ανεξάρτητη Επιτροπή της Βουλής που μπορείτε οποιαδήποτε καταγγελία και οτιδήποτε βάσιμο έχετε να το θέσετε και υπάρχει διαδικασία από ανεξάρτητα μέλη αυτής της Επιτροπής να δώσουν απαντήσεις. Εσείς, λοιπόν, τι κάνετε εδώ; Αοριστολογείτε, λασπολογείτε και στην ουσία βλέπετε φαντάσματα.

Το χειρότερο ξέρετε ποιο είναι; Ότι βγάζετε όλους ότι είναι σκοτεινοί υπάλληλοι και ότι είναι σκοτεινές οι διαδρομές. Ακούστε, οι διαδικασίες είναι συγκεκριμένες. Έχετε κάτι να πείτε; Να το πείτε. Πηγαίνετε αύριο το πρωί, τη Δευτέρα το πρωί, στην Επιτροπή της Βουλής καταθέστε ότι συγκεκριμένο έχετε, πηγαίνετε στον οικονομικό εισαγγελέα να πείτε κάτι συγκεκριμένο. Να μην θίγετε προσωπικότητες έτσι!

Διότι αν θέλετε να το ψάξουμε και καλύτερα και μπείτε για να δείτε καταχώρηση σήματος -ξέρετε τι σημαίνει καταχώρηση σήματος- υπάρχει το site του Οργανισμού Βιομηχανικής Ιδιοκτησίας. Μπήκα, λοιπόν, μέσα και γράφω «Ομάδα Αλήθειας» και παρατηρώ ότι η Ομάδα Αλήθειας με το σήμα αυτό που βλέπουμε στα διάφορα βίντεο, ανήκει σε δύο πρόσωπα, φυσικά πρόσωπα, στον κ. Δογάνη και στον κ. Μπένο.

Τα καταθέτω αυτά. Είναι δημοσιευμένα και στο site. Υπάρχει αριθμός αίτησης, καταχώριση σημάτων κ.λπ.. Τα καταθέτω αυτά στα Πρακτικά, να βρίσκονται στη διάθεσή σας, ώστε να διαπιστώσετε ότι την Ομάδα Αλήθειας την έχουν δύο φυσικά πρόσωπα. Αυτό μπορεί να το δει ο κάθε Έλληνας πολίτης.

(Στο σημείο αυτό ο Υφυπουργός Εσωτερικών, κ. Βασίλειος – Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, λέτε εσείς ότι ανήκει σε εταιρείες, ότι έχουν χρηματοδοτήσεις. Από πού προκύπτουν αυτά; Ποιος τα λέει αυτά; Κι έρχεστε εδώ στη Βουλή -και καταθέτω- εδώ και δέκα μέρες για ένα θέμα, το οποίο δεν βγάζει πουθενά, χωρίς στοιχεία, να λέτε την ίδια λασπολογία και να θίγετε εργαζομένους και να λέτε για υπαλλήλους; Τι θέματα είναι αυτά που ανοίγετε; Να μας πείτε συγκεκριμένα! Δεν σας ενοχλεί η Ομάδα Αλήθειας. Σας ενοχλεί η αλήθεια. Αυτό κάνετε και στα Τέμπη. Σας ενοχλεί η αλήθεια! Σταματήστε αυτή την τακτική, γιατί πολύ σύντομα θα το δείτε και δημοκοπικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό ήταν η απάντησή σας;

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Σειρά έχει η πρώτη με αριθμό 849/5-5-2025 επίκαιρη ερώτηση δεύτερου κύκλου του Βουλευτή Α’ Ανατολικής Αττικής της Κοινοβουλευτικής Ομάδας «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Γεώργιου Καραμέρου προς τον Υπουργό Εσωτερικώνμε θέμα: «Σοβαρός κίνδυνος πρόκλησης τροχαίων ατυχημάτων στη συμβολή των Λεωφόρων Λαυρίου και Μαρκοπούλου στον Δήμο Παιανίας».

Ελάτε, κύριε συνάδελφε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριε Υπουργέ, έχουμε στην ανατολική Αττική πάρα πολλά δύσκολα σημεία που πραγματικά ναρκοθετούν το ζήτημα της οδικής ασφάλειας και για τους κατοίκους της Ανατολικής Αττικής και για αυτούς που εργάζονται σε πολλές βιοτεχνίες, βιομηχανίες, γραφεία ή άλλες επιχειρήσεις στην Ανατολική Αττική. Υπάρχει, όμως, ένα από τα πιο επικίνδυνα τρίστρατα στην Παιανία. Μιλάω για τη συμβολή των Λεωφόρων Λαυρίου και Μαρκοπούλου που πραγματικά είναι από τα πιο επικίνδυνα σημεία για την οδική ασφάλεια των κατοίκων και των εργαζομένων στην ανατολική Αττική. Εκθέτει καθημερινά χιλιάδες οδηγούς σε σοβαρό κίνδυνο πρόκλησης ατυχημάτων.

Πρόκειται για δύο Λεωφόρους, από τις οποίες διέρχονται καθημερινά χιλιάδες οχήματα. Η προτεραιότητα δεν ρυθμίζεται, με τρόπο που να καθίσταται σαφής στους οδηγούς, οχήματα εισέρχονται με μεγάλες ταχύτητες από τη Λεωφόρο Μαρκοπούλου στη Λεωφόρο Λαυρίου χωρίς να υπάρχει σήμανση που να προειδοποιεί τους οδηγούς ότι δεν έχουν προτεραιότητα ή να ελαττώσουν την ταχύτητα του οχήματος τους και από την άλλη, την αντίστροφη πορεία, ακολουθούν οχήματα, τα οποία αναγκάζονται χωρίς σήμανση να διασχίσουν και να διακόψουν τη ροή σε δύο λωρίδες κυκλοφορίας, προκειμένου, να μεταβούν από τη Λεωφόρο Λαυρίου στη Λεωφόρο Μαρκοπούλου.

Κοιτάξτε, είναι άλλο να σας το λέω και άλλο να οδηγείτε ή να είστε πεζός στο συγκεκριμένο σημείο στην Παιανία. Είναι ένας πραγματικός γρίφος, επικίνδυνος για την οδική ασφάλεια.

Μάλιστα, κύριε Υπουργέ, τον Γενάρη του 2025, πριν λίγους μήνες, ως προς το συγκεκριμένο ζήτημα, αναφερθήκατε στη λύση της σηματοδότησης, αλλά πολλούς μήνες μετά, έχουμε φτάσει τουλάχιστον τέσσερις-πέντε μήνες μετά, χιλιάδες κάτοικοι και εργαζόμενοι παραμένουν εκτεθειμένοι στον κίνδυνο.

Θέλω να μου πείτε συγκεκριμένα: Αν υπάρχει μελέτη και σχεδιασμός για την εφαρμογή κυκλοφοριακών ρυθμίσεων, την τοποθέτηση σήμανσης φωτεινών σηματοδοτών και την κατασκευή κόμβου στη συμβολή των Λεωφόρων Λαυρίου και Μαρκοπούλου και να μου ορίσετε συγκεκριμένα το χρονοδιάγραμμα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, με ιδιαίτερη προσοχή είδαμε το θέμα, το οποίο θέτετε, που αφορά την εκλογική περιφέρεια που εκλέγεσθε.

Θέλω να σας ενημερώσω ότι αντίστοιχη ερώτηση μου είχε θέσει και ο συνάδελφός μας, κ. Γιώργος Βλάχος και είχα ενημερώσει τότε την Ολομέλεια της Βουλής πριν από λίγους μήνες, ότι το θέμα αυτό εξετάζεται από ειδικούς επιστήμονες -ακριβώς το ίδιο θέμα- οι οποίοι θα αποφανθούν για την καλύτερη δυνατή λύση για τη συγκεκριμένη Λεωφόρο. Θέλω να σας πω ότι η Τοπική Αυτοδιοίκηση δηλαδή Δήμος, Περιφέρεια και Υπουργείο Εσωτερικών, συνεργαζόμαστε για την οδική ασφάλεια των οδηγών, των κατοίκων, των εργαζομένων που βρίσκονται στην περιοχή που αναφέρεστε.

Χωρίς αμφιβολία, ο σωστός σχεδιασμός και η καλή οργάνωση της αστικής εφοδιαστικής αλυσίδας δεν είναι μια εύκολη υπόθεση όμως, θεωρώ, ότι με αυτή σας την ερώτηση ναι, μεν περιγράφετε ένα πρόβλημα, αλλά ταυτόχρονα απαξιώνετε το σύνολο του έργου και τις προσπάθειες των αρμόδιων δήμων της περιφέρειας και των συναρμόδιων Υπουργείων.

Αναμφισβήτητα, η οδική ασφάλεια και η εξασφάλιση ομαλών συνθηκών κυκλοφορίας κατά μήκος του εθνικού και επαρχιακού οδικού δικτύου της χώρας αποτελούν βασικές προτεραιότητες των δήμων, των περιφερειών και των αρμόδιων Υπουργείων δηλαδή Εσωτερικών, Υποδομών Μεταφορών και Προστασίας του Πολίτη φυσικά και αυτό αποτυπώνεται, στα επιχειρησιακά προγράμματα που υλοποιούνται από τους παραπάνω φορείς.

Συγκεκριμένα, όμως, με στόχο τη βελτίωση της οδικής ασφάλειας, το Εθνικό Στρατηγικό Σχέδιο Οδικής Ασφάλειας Ελλάδα 2030, προβλέπονται συγκεκριμένες δράσεις, βελτιώσεις της οδικής υποδομής και κυκλοφορίας. Σε εφαρμογή, λοιπόν, αυτών εκπονούνται από τις αρμόδιες υπηρεσίες της Ελληνικής Αστυνομίας σχετικές μελέτες και καταρτίζονται βραχυπρόθεσμα και μακροπρόθεσμα προγράμματα μείωσης των τροχαίων ατυχημάτων με καθορισμένους στόχους και τομείς δράσεων, ενώ διενεργούνται σε καθημερινή βάση και καθ’ όλο το εικοσιτετράωρο συστηματικοί έλεγχοι στο οδικό δίκτυο, εφαρμόζοντας αυστηρά την ισχύουσα νομοθεσία.

Το Β΄ Τμήμα Τροχαίας Βορειοανατολικής Αττικής, κύριε συνάδελφε, έχει ενημερώσει εγγράφως τις αρμόδιες υπηρεσίες της Περιφέρειας για τις διαπιστώσεις επί του οδικού δικτύου του τομέα ευθύνης του, ώστε να προβούν στις δικές τους επιπλέον ενέργειες αναφορικά με την αποκατάσταση τυχόν βλαβών, ελλείψεων και λοιπών στοιχείων ασφαλείας.

Το Υπουργείο Εσωτερικών από την άλλη έμπρακτα προάγει το πρόγραμμα βελτίωσης οδικής ασφάλειας μέσω του Ταμείου Ανάκαμψης και Ανθεκτικότητας για την υλοποίηση σχετικών έργων συνολικού προϋπολογισμού 456 εκατομμυρίων ευρώ. Όσον αφορά θέματα που αφορούν την περιοχή θα απαντήσω στην δευτερολογία μου.

Θέλω να πω ότι στο πλαίσιο της πρόσκλησης βελτίωσης οδικής ασφάλειας της Λεωφόρου Παλαιοπαναγιάς συνολικού προϋπολογισμού 2.300.000 ευρώ έχει ενταχθεί ο Δήμος Παιανίας και για το τρέχον έτος έχει προγραμματιστεί να κατανεμηθεί ποσό 154.000 ευρώ, όπως αποδόθηκε και πέρσι για τέτοιου είδους θέματα. Στη δευτερολογία μου θα απαντήσω και συγκεκριμένα για το συγκεκριμένο σημείο που αναφέρεστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Γιατί στη δευτερολογία σας; Μας το κρατάτε κρυφό, για να καταλάβω.

Γιατί εγώ εδώ έρχομαι να σας ρωτήσω για ένα από τα πιο επικίνδυνα σημεία στον Δήμο Παιανίας, στη νοτιοανατολική Αττική. Σας μιλάω, ξανά, για τη συμβολή των Λεωφόρων Λαυρίου και Μαρκόπουλου στην Παιανία, ένα τρίστρατο πραγματικό γρίφο. Αν δε το διέρχεσαι για πρώτη φορά, είναι εξαιρετικά επικίνδυνο. Μιλάμε για δρόμους ταχείας κυκλοφορίας, που εξυπηρετούν χιλιάδες κατοίκους. Και μου λέτε για βιώσιμη αστική κινητικότητα, για το Ταμείο Ανάκαμψης, για τις προσπάθειες της Τροχαίας.

Ένα πράγμα σας ρώτησα. Έχετε μιλήσει με την Περιφέρεια Αττικής να ξεκινήσει τη διαδικασία να τοποθετηθεί φανάρι ή κόμβος; Εσείς έχετε αυτοδιοικητική εμπειρία, ήσασταν οκτώ χρόνια μείζων αντιπολίτευση στον Δήμο Μοσχάτου. Είναι δυνατόν να έρχεστε εδώ και να μου αραδιάζετε όλα τα επιχειρησιακά σχέδια; Δηλαδή εγώ σας ρωτώ για τον κόμβο, αν θα μπει ένα φανάρι ή ένα round about, και εσείς μου απαντάτε ότι το βάλατε στο Chat GPT. Θα το φτιάξετε το σημείο ή όχι και πότε; Αυτό σας ρώτησα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ένα λεπτό να αναγγείλω δύο σχολεία, γιατί είναι η τελευταία παρέμβασή σας και μόλις μπαίνουν τα παιδιά, για να μη σας διακόψω.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δώδεκα μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Νεοχωρίου Μαγνησίας καθώς και είκοσι μαθητές και μαθήτριες και τρεις συνοδοί εκπαιδευτικοί από το 2ο Δημοτικό Σχολείο Μηλέων Καλών Νερών Μαγνησίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας καλωσορίζουμε, είμαστε τώρα στην τελική παρέμβαση του Υπουργού σε απαντήσεις του κοινοβουλευτικού ελέγχου που γίνονται από Βουλευτές για θέματα που αφορούν είτε την Περιφέρειά τους είτε όχι.

Ελάτε, κύριε Υπουργέ, έχετε τον λόγο.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, καταρχάς σας ευχαριστώ που αναφέρατε την προηγούμενη αυτοδιοικητική μου εμπειρία. Είναι πολύ σημαντικό ένας πολιτικός να έχει περάσει από τα έδρανα ενός δημοτικού ή ενός περιφερειακού συμβουλίου.

Για το ερώτημα που θέσατε λοιπόν και με γνώμονα τη σοβαρότητα του θέματος και την παροχή υψηλού επιπέδου οδικής ασφάλειας τόσο για τους πεζούς όσο και για τους οδηγούς των οχημάτων, σας ενημερώνω ότι στην είσοδο του Δήμου Παιανίας από νότο οι Λεωφόροι Λαυρίου και Μαρκοπούλου ερχόμενοι από Κορωπί, συγκλίνουν στη Λεωφόρο Λαυρίου προς Σταυρό Αγίας Παρασκευής, δημιουργώντας μια διχάλα. Η Περιφέρεια Αττικής και συγκεκριμένα το 6ο Τμήμα του Κέντρου Διαχείρισης Μελετών Κυκλοφορίας αρμόδια για την ομαλή κυκλοφορία στη Λεωφόρο Λαυρίου κατόπιν σχετικής αναφοράς που έλαβε από τον Αντιπεριφερειάρχη της Περιφερειακής Ενότητας Αττικής μελέτησε το πρόβλημα και πρότεινε ότι για τη διασφάλιση της ομαλής κυκλοφορίας χρειάζεται νέα φωτεινή σηματοδότηση, όπως το αναφέρατε άλλωστε, στο ύψος της κάθετης οδού Ρωμανού του Μελωδού εκεί όπου εδρεύουν και πολλές επιχειρήσεις της περιοχής.

Στη συνέχεια ο Δήμος Παιανίας με έγγραφό του προς την Περιφέρεια Αττικής πρότεινε διάφορες λύσεις εκ των οποίων κατόπιν συνεργασίας τους η δημοτική επιτροπή του Δήμου Παιανίας στις 14 Φεβρουαρίου του 2025, δηλαδή πριν από λίγες εβδομάδες, αποφάσισε τη μονοδρόμηση της Ρωμανού Μελωδού από τη Λεωφόρο Λαυρίου μέχρι τη Σπάρτης, να επιτρέπεται δηλαδή μόνο η δεξιά στροφή όσων κινούνται επί της Λεωφόρου Λαυρίου με κατεύθυνση το Κορωπί και στη συνέχεια τα οχήματα να κατευθύνονται στη Λεωφόρο Λαυρίου μέσω της οδού Σπάρτης περίπου ένα χιλιόμετρο, από όπου θα μπορούν να κάνουν αναστροφή με κατεύθυνση την Παιανία με την προϋπόθεση ότι στη διασταύρωση της Λεωφόρου Λαυρίου με τη Σπάρτης η διπλή κατά μήκος διαγράμμιση θα μετατραπεί σε διακεκομμένη, δηλαδή με προσοχή.

Η απόφαση αυτή εγκρίθηκε ομόφωνα στις 19 Φεβρουαρίου του 2025 από το δημοτικό συμβούλιο του Δήμου Παιανίας και η απόφαση του δημοτικού συμβουλίου εγκρίθηκε με διαπιστωτική πράξη του Γραμματέα της Αποκεντρωμένης Διοίκησης στις 11 Απριλίου, δηλαδή πριν από λίγες εβδομάδες. Στη συνέχεια, αφού διαβιβάσει ο Δήμος Παιανίας στην Περιφέρεια Αττικής την απόφαση του δημοτικού συμβουλίου, η Περιφέρεια θα προχωρήσει στην εκπόνηση μελέτης φωτεινής σηματοδότησης. Η διαδικασία για την εγκατάσταση φωτεινής σηματοδότησης θα υλοποιηθεί όπως προβλέπει το άρθρο 52 του ΚΟΚ, δηλαδή η μελέτη θα πρέπει να εγκριθεί από το περιφερειακό συμβούλιο, να διαβιβαστεί στην Αποκεντρωμένη για έγκριση νομιμότητας και στη συνέχεια στη Διεύθυνση Τροχαίας για την έκδοση απόφασης εγκατάστασης και λειτουργίας φωτεινών σηματοδοτών στο επίμαχο σημείο. Μετά την έκδοση των αποφάσεων αυτών η Περιφέρεια Αττικής θα προχωρήσει στην κατασκευή της υποδομής και την εγκατάσταση των φωτεινών σηματοδοτών.

Με λίγα λόγια το Υπουργείο Εσωτερικών και εγώ προσωπικά συντονίζουμε όλες αυτές τις υπηρεσίες και σε λίγες εβδομάδες από σήμερα θα ολοκληρωθεί το έργο και θα λυθεί ένα πρόβλημα που υπάρχει στην περιοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθεί κατόπιν συνεννοήσεως η τρίτη με αριθμό 835/ 5-5-2025 επίκαιρη ερώτηση πρώτου κύκλου του Βουλευτή Αιτωλοακαρνανίας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Νικόλαου Παπαναστάση προς την Υπουργό Εργασίας και Κοινωνικής Ασφάλισης με θέμα: «Αποδοχή γνωματεύσεων Ανωτάτων Υγειονομικών Επιτροπών των Ενόπλων Δυνάμεων από τον e ΕΦΚΑ».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων και ερωτάται το Σώμα αν δέχεται να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του σώματος και ώρα 16.58΄ λύεται η συνεδρίαση για τη Δευτέρα 12 Μαΐου 2025 και ώρα 12.00΄ με αντικείμενο εργασιών: α) ειδική ημερήσια διάταξη «Κλήρωση για την ανάδειξη πέντε τακτικών και τριών αναπληρωματικών μελών του Δικαστικού Συμβουλίου καθώς και του ασκούντος καθήκοντα εισαγγελέα και του αναπληρωτή του μετά την από 11 Απριλίου 2025 απόφαση της Ολομέλειας της Βουλής β) Κοινοβουλευτικό έλεγχο, συζήτηση επίκαιρων ερωτήσεων.

Καλό απόγευμα και καλό Σαββατοκύριακο.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**